老子道德經

唐易州龍興觀道德經碑本

錢大昕曰：案河上公注本“道可道”以下為道經卷上，“上德不德”以下為德經卷下。晁說之跋王弼注本，謂其不析道德而上下之，猶近于古。不知陸德明所撰釋文，正用輔嗣本，題云“道經卷上”，“德經卷下”，與河上本不異。晁氏所見者，特宋時轉寫之本，而翻以為近古，亦未之考矣。予家藏石刻道德經凡五本，惟明皇御注本及此本，皆分道經、德經為二，蓋漢、魏以來篇目如此。而此本為初唐所刻，字句與他本多異。如“無”作“無”，“愈”作“俞”，“芸”作“云”，“譽”作“豫”，“荒”作“忙”，“佐”作“作”，“■”作“翕”之類，皆從古字。又如“故能蔽不新成”，石本作“能蔽復成”。“師之所處，荊棘生”下，石本無“大軍之后，必有凶年”二句。“上將軍居右”下，石本無“言以喪禮處之”句。“夫唯病病，是以不病﹔聖人不病，以其病病，是以不病”，石本但云：“是以聖人不病，以其病病，是以不病。”此類皆遠勝他本，聊舉一二，以見古石刻之可貴也。武億曰：分老子道經卷上，德經卷下，亦與古本相彷。
后陸放翁題跋云：“晁以道謂王輔嗣老子曰：‘道德經不析乎道德而上下之，猶近于古。’今此本已久離析。”然則宋已失輔嗣定本。今邢氏論語疏引老子德經云：“天網恢恢，疏而不失。”此其可征之一也。然又考漢書注，如顏氏于魏豹傳，引老子道經曰：“國家昏亂有忠臣。”田橫傳引老子德經曰：“貴以賤為本，高以下為基，是以侯王自謂孤、寡、不谷。”楚元王傳引老子德經云：“知足不辱。”嚴助傳：老子所謂“師之所處，荊棘生之”者也。師古曰：“老子道經之言也。”揚雄傳“貴知我者希”，師古曰：老子德經云“知我者希，則我貴矣”。酷吏傳老氏稱“上德不德，是以有德﹔下德不失德，是以無德。法令滋章，盜賊多有”。師古曰：“老子德經之言也。”“下士聞道，大笑之”，師古曰：“老子道經之言也。”
西域傳注：老子德經曰“天下有道，卻走馬以為糞”。蓋其所引以道、德分篇者若此，而與釋文題“道經音義”、“德經音義”者并合。又賈公彥周禮師氏疏，亦以為老子道經云：“道可道，非常道。”其下案德經云：“上德不德，是以有德。”章懷太子注后漢書，其于翟□傳也，則又謂老子道經曰：“魚不可以脫于泉。”是數子于初唐時，并同所証。（夢真客碑：“稽之道經，以慈為寶。”）其必襲自晉、宋舊本，如此碑所分題，固有據也。
王昶曰：碑上卷題“老子道經”，下卷題“老子德經”，皆道、德分見，未嘗混而為一，則玄宗所注，實從古本如此。董迥藏書志謂“玄宗注成，始改定章句為道德經，凡言道者類之上卷，言德者類之下卷”，非也。
吳云曰：隋書經籍志載道德經二卷，王弼注。晁說之、熊克重跋，皆稱不分道德經，而今本釋文實分上下二卷，或疑為刻者增入。然邢□論語疏引老子德經“天網恢恢”二句，顏師古漢書注多引老子道經、德經，分之者當不自陸德明始。此石亦書德經，殆有據也。
孫詒讓曰：老子上下篇八十一章，分題“道經”、“德經”。河上公本，經典釋文所載王注本，道藏唐傅奕校本，石刻唐玄宗注本并同。
弘明集牟子理惑論云：“所理正于三十七條，兼法老氏道經三十七篇。”則漢時此書已分道、德二經，其道經三十七章，德經四十四章，亦與今本正同。今所傳王注，出于宋晁說之所校，不分道、德二經，于義雖通，然非漢、唐故書之舊。


老子道經
一章
道，可道，非常道；名，可名，非常名．無名，天地始；有名，萬物母．常無，欲觀其妙；常有，欲觀其徼．此兩者同出而異名，同謂之玄，玄之又玄，眾妙之門．
二章
天下皆知美之為美，斯惡已；皆知善之為善，斯不善已．故有無相生，難易相成，長短相形，高下相傾，音聲相和，前後相隨．是以聖人處無為之事，行不言之教．萬物作而不辭，生而不有，為而不恃，成功不居．夫唯不居，是以不去．
三章
不上賢，使民不爭；不貴難得之貨，使民不盜；不見可欲，使心不亂．聖人治：虛其心，實其腹，弱其志，強其骨．常使民無知無欲，使知者不敢為，則無不治．
四章
道沖，而用之久不盈．深乎！萬物宗．挫其銳，解其忿，和其光，同其塵．湛常存．吾不知誰子？象帝之先．
五章
天地不仁，以萬物為芻狗；聖人不仁，以百姓為芻狗．天地之間，其猶橐蘥．虛而不屈，動而俞出．多言數窮，不如守中．
六章
谷神不死，是謂玄牝．玄牝門，天地根．綿綿若存，用之不勤．
七章
天長地久．天地所以能長久者，以其不自生，故能長久．是以聖人後其身而身先，外其身而身存．以其無私，故能成其私．
八章
上善若水．水善利萬物，又不爭．處眾人之所惡，故幾於道．居善地，心善淵，與善人，言善信，政善治，事善能，動善時．夫唯不爭，故無尤．
九章
持而盈之，不若其以．揣而銳之，不可長保．金玉滿堂，莫之能守．富貴而驕，自遺其咎．功成、名遂、身退，天之道．
十章
載營魄抱一，能無離？專氣致柔，能嬰兒？滌除玄覽，能無疵？愛人治國，能無為？天門開闔，能為雌？明白四達，能無知？生之畜之，生而不有，為而不恃，長而不宰，是謂玄德．
十一章
三十輻共一轂，當其無有，車之用．埏埴以為器，當其無有，器之用．鑿戶牖以為室，當其無有，室之用．有之以為利，無之以為用．
十二章
五色令人目盲；五音令人耳聾；五味令人口爽；馳騁田獵，令人心發狂；難得之貨，令人行妨．是以聖人為腹不為目．故去彼取此．
十三章
寵辱若驚，貴大患若身．何謂寵辱？辱為下．得之若驚，失之若驚，是謂寵辱若驚．何謂貴大患若身？吾所以有大患，為我有身．及我無身，吾有何患！故貴身於天下，若可託天下；愛以身為天下者，若可寄天下．
十四章
視之不見，名曰夷；聽之不聞，名曰希；摶之不得，名曰微．此三者不可致詰，故混而為一．其上不曒，在下不昧．繩繩不可名，復歸於無物．是謂無狀之狀，無物之象，是謂忽恍．迎不見其首，隨不見其後．執古之道，以語今之有．以知古始，是謂道已．
十五章
古之善為士者，微妙玄通，深不可識．夫唯不可識，故強為之容：豫若冬涉川，猶若畏四鄰，儼若客，渙若冰將釋，敦若朴，混若濁，曠若谷．熟能濁以靜之？徐清．安以動之？徐生．保此道者，不欲盈．夫唯不盈，能弊復成．
十六章
致虛極，守靜篤．萬物並作，吾以觀其復．夫物云云，各歸其根．歸根曰靜，靜曰復命，復命曰常，知常曰明．不知常，忘作，凶．知常容，容能公，公能王，王能天，天能道，道能久，沒身不殆．
十七章
太上，下知有之；其次，親之豫之；其次，畏之侮之．信不足，有不信！由其貴言．成功事遂，百姓謂我自然．
十八章
大道癈，有人義．智惠出，有大偽．六親不和，有孝慈．國家昏亂，有忠臣．
十九章
絕聖棄智，民利百倍；絕民棄義，民復孝慈；絕巧棄利，盜賊無有．此三者，為文不足，故令有所屬：見素抱朴，少私寡欲．
二十章
絕學無憂．唯之與阿，相去幾何？善之與惡，相去何若？人之所畏，不可不畏．忙兮其未央！眾人熙熙，若享太牢，若春登臺．我魄未兆，若嬰兒未孩．乘乘無所歸！眾人皆有餘，我獨若遺．我愚人之心，純純．俗人昭昭，我獨若昏．俗人察察，我獨悶悶．淡若海，漂無所止．眾人皆有已，我獨頑似鄙．我獨異於人，而貴食母．
二十一章
孔得之容，唯道是從．道之為物，唯恍唯忽．忽恍中有象，恍忽中有物．真冥中有精，其精甚真，其中有信．自古及今，其名不去，以閱眾甫．吾何以知眾甫之然？以此．
二十二章
曲則全，枉則正；窪則盈，弊則新；少則得，多則或．是以聖人抱一為天下式．不自見，故明；不自是，故彰；不自伐，故有功；不自矜，故長．夫惟不爭，故天下莫能與之爭．古之所謂「曲則全」，豈虛語？故成全而歸之．
二十三章
希言自然．飄風不終朝，驟雨不終日．熟為此？天地．天地上不能久，而況於人？故從事而道者，道德之；同於德者，德德之；同於失者，道失之．信不足，有不信．
二十四章
企者不久，跨者不行，自見不明，自是不彰，自伐無功，自矜不長．其在道，曰餘食贅行，物或有惡之，故有道不處．
二十五章
有物混成，先天地生．寂漠！獨立不改，周行不殆，可以為天下母．吾不知其名，強字之曰道，強為之名曰大．大曰逝，逝曰遠，遠曰返．道大，天大，地大，王大．域中有四大，而王處一．人法地，地法天，天法道，道法自然．
二十六章
重為輕根，靜為躁君．是以君子終日行，不離輜重，雖有榮觀，燕處超然．如何萬乘之主，以身輕天下？輕則失臣，躁則失君．
二十七章
善行，無轍跡；善言，無瘕謫；善計，不用籌策；善閉，無關鍵不可開；善結，無繩約不可解．是以聖人常善救人，而無棄人；常善救物，而無棄物．是謂襲明．善人，不善人之師；不善人，善人之資．不貴其師，不愛其資，雖知大迷，此謂要妙．
二十八章
知其雄，守其雌，為天下蹊．為天下蹊，常德不離，復歸於嬰兒．知其白，守其黑，為天下式．常得不忒，復歸於無極．知其榮，守其辱，為天下谷．為天下谷，常得乃足，復歸於朴．朴散為器，聖人用為官長．是以大制無割．
二十九章
將欲取天下而為之，吾見其不得已．天下神器，不可為．為者敗之，執者失之．夫物或行或隨，或噓或吹，或強或贏，或接或隳．是以聖人去甚，去奢，去泰．
三十章
以道作人主者，不以兵強天下，其事好還：師之所處，荊棘生．故善者果而已，不以取強．果而勿驕，果而勿矜，果而勿伐，果而不得以，是果而勿強．物牡則老，謂之非道，非道早已．
三十一章
夫佳兵者，不祥之器，物或惡之，故有道不處．君子居則貴左，用兵則貴右．兵者不祥之器，非君子之器，不得已而用之，恬惔為上，故不美，若美之，是樂殺人．夫樂殺者，不可得意於天下．故吉事尚左，凶事尚右．是以偏將軍居左，上將軍居右．殺人眾多，以悲哀泣之；戰勝，以哀禮處之．
三十二章
道常無名．朴雖小，天下不敢臣．王侯若能守，萬物將自賓．天地相合，以降甘露，人莫之令而自均．始制有名．名亦既有，天將知止．知止不殆．譬道在天下，猶川谷與江海．
三十三章
知人者智，自知者明．勝人有力，自勝者強．知足者富，強行有志．不失其所者久，死而不亡者壽．
三十四章
大道汜，其可左右．萬物恃之以生而不辭，成功不名有．愛養萬物不為主，可名於大．是以聖人終不為大，故能成其大．
三十五章
執大象，天下往．往而不害，安平太．樂與餌，過客止．道出言，淡無味，視不足見，聽不足聞，用不可既．
三十六章
將欲翕之，必故張之；將欲弱之，必故強之；將欲癈之，必固興之；將欲奪之，必固與之．是謂微明．柔勝剛，弱勝強．魚不可脫於淵，國有利器，不可示人．
三十七章
道常無為而無不為．侯王若能守，萬物將自化．化而欲作，吾將鎮之以無名之朴．無名之朴，亦將不欲．不欲以靜，天下將自正．
老子德經
唐易州龍興觀道德經碑本
三十八章
上德不德，是以有德．下德不失德，是以無德．上德無為而無以為，下德無為而有以為．上仁為之而無以為，上義為之而有以為．上禮為之而莫之應，則攘臂而仍之．故失道而後德，失德而後仁，失仁而後義，失義而後禮．夫禮者，忠信之薄，而亂之首．前識者，道之華，而愚之始．是以大丈夫處其厚不處其薄，居其實不居其華．故去彼取此．
三十九章
昔之得一者：天得一以清，地得一以寧，神得一以靈，谷得一以盈，万物得一以生，侯王得一以為天下正．天無以清，將恐裂；地無以寧，將恐發；神無以靈，將恐歇；谷無以盈，將恐竭；萬物無以生，將恐滅；侯王無以貞，將恐蹶．故貴以賤為本，高以下為基．是以侯王自謂孤、寡、不轂，此其以賤為本耶非？故致數車無車．不欲琭琭如玉，落落如石．
四十章
反者道之動，弱者道之用．天下万物生於有，有生於無．
四十一章
上士聞道，勤而行之；中士聞道，若存若亡；下士聞道，大笑之．不笑不足以為道．故建言有之：明道若昧，進道若退，夷道若類，上德若谷，大白若辱，廣德若不足，建德若偷，質真若渝，大方無隅，大器晚成，大音希聲，大象無形．道隱無名．夫唯道，善貸且善．
四十二章
道生一，一生二，二生三，三生万物．万物負陰而抱陽，沖氣以為和．人之所惡，唯孤、寡、不轂，而王公以為稱．故物或損之而益，或益之而損．人之所教，我亦教之：強梁者不得其死，吾將以為教父．
四十三章
天下之至柔，馳騁天下之至堅．無有入於無聞．是以知無為有益．不言之教，無為之益，天下希及之．
四十四章
名與身熟親？身與貨熟多？得與亡熟病？是故甚愛必大費，多藏必厚亡．故知足不辱，知止不殆，可以長久．
四十五章
大成若缺，其用不弊．大盈若沖，其用不窮．大直若屈，大巧若拙，大辯若訥．躁勝塞，靜勝熱，清靜以為天下正．
四十六章
天下有道，卻走馬以糞；天下無道，戎馬生於郊．罪莫大於可欲，禍莫大於不知足，罪莫大於欲得．故知足之足，常足．
四十七章
不出戶，知天下；不窺牖，見天道．其出彌遠，其知彌近．是以聖人不行而知，不見而名，不為而成．
四十八章
為學日益，為道日損，損之又損之，以至於無為．無為無不為．取天下常以無事，及其有事，不足以取天下．
四十九章
聖人無心，以百姓心為心．善者吾善之，不善者吾亦善之，得善．信者吾信之，不信者吾亦信之，得信．聖人在天下，怵怵；為天下，渾其心．百姓皆注其耳目，聖人皆孩之．
五十章
出生入死．生之徒十有三，死之徒十有三，人之生，動之死地，十有三．夫何故？以其生生之厚．蓋聞善攝生者，陸行不遇虎兕，入軍不被甲兵．兕無所投其角，虎無所措其爪，兵無所容其刃．夫何故？以其無死地．
五十一章
道生之，德畜之，物形之，勢成之．是以万物莫不尊道而貴德．道之尊，德之貴，夫莫之命而常自然．故道生之，德畜之，長之育之，成之熟之，養之覆之．生而不有，為而不恃，長而不宰，是謂玄德．
五十二章
天下有始，以為天下母．既知其母，又知其子．既知其子，復守其母．沒身不殆．塞其兌，閉其門．終身不勤．開其兌，濟其事，終身不救．見小曰明，守柔曰強．用其光，復歸其明，無遺身殃，是謂習常．
五十三章
使我介然有知，行於大道，唯施是畏．大道甚夷，而人好俓．朝甚除，田甚蕪，倉甚虛，服文綵，帶利劍，厭飲食，財貨有餘，是謂盜誇．非道也哉！
五十四章
善建者不拔，善抱者不脫，子孫祭祀不輟．脩之身，其乃德真；脩之家，其德有餘；脩之鄉，其德乃長；脩之於國，其德乃豐；脩之於天下，其德乃普．故以身觀身，以家觀家，以鄉觀鄉，以國觀國，以天下觀天下．吾何以知天下之然？以此．
　　　五十五章
含德之厚，比於赤子．毒蟲不螫，猛獸不據，玃鳥不搏．骨弱筋柔而握固．未知牝牡之合而朘作，精之至．終日號而不嗄，和之至．知和曰常，知常曰明，益生曰祥，心使氣曰強．物壯則老，謂之不道，不道早已．
五十六章
知者不言，言者不知．塞其兌，閉其門，挫其銳，解其忿，和其光，同其塵，是謂玄同．故不可得而親，不可得而疏；不可得而利，亦不可得而害，不可得而貴，亦不可得而賤．故為天下貴．
　　　五十七章
以正治國，以奇用兵，以無事取天下．吾何以知其然？以此．天下多忌諱，而人彌貧；人多利器，國家滋昏；人多伎巧，奇物滋起；法物滋彰，盜賊多有．故聖人云：「我無為，人自化；我好靜，人自正；我無事，人自富；我無欲，人自朴．」
　　　五十八章
其政悶悶，其人醇醇；其政察察，其人缺缺．禍，福之所倚；福，禍之所伏．熟知其極？其無正．政復為奇，善復為妖．人之迷，其日固久．是以聖人方而不割，廉而不害，直而不肆，光而不曜．
　　　五十九章
治人事天，莫若嗇．夫唯嗇，是謂早服．早服謂之重積德．重積德則無不剋，無不剋則莫知其極．莫知其極，可以有國．有國之母，可以長久．是謂深根、固蔕、長生、久視之道．
六十章
治大國若亨小鮮．以道蒞天下，其鬼不神．非其鬼不神，其神不傷人．非其神不傷人，聖人亦不傷人．夫兩不相傷，故得交歸．
六十一章
大國者下流，天下之交，天下之牝．牡常以靜勝牝，以靜為下．故大國以下小國，則取小國；小國以下大國，則取大國．故或下以取，或下如取．大國不過欲兼畜人，小國不過欲入事人．此兩者各得其所欲，大者宜為下．
六十二章
道者，萬物之奧．善，人之寶；不善，人之所不保．美言可以市尊，行可以加人．人之不善，何棄之有？故立天子，置三公，雖有拱璧以先駟馬，不如坐進此道．古之所以貴此道者何？不曰求以得，有罪以勉，故為天下貴．
六十三章
為無為，事無事，味無味．大小多少，報怨以德．圖難於易，為大於細．天下難事，必作於易；天下大事，必作於細．是以聖人終不為大，故能成其大．夫輕諾必寡信，多易必多難，是以聖人猶難之，故終無難．
六十四章
其安易持，其未兆易謀，其脆易破，其微易散．為之於未有，治之於未亂．合抱之木，生於毫末；九層之臺，起於累土；千里之行，始於足下．為者敗之，執者失之．是以聖人無為，故無敗；無執，故無失．民之從事，常於幾成而敗之．慎終如始，則無敗事．是以聖人欲不欲，不貴難得之貨；學不學，復眾人之所過．以輔萬物之自然而不敢為．
六十五章
古之善為道者，非以明人，將以愚之．民之難治，以其多智．以智治國，國之賊；不以智治國，國之福．知此兩者，亦揩式．常知揩式，是謂玄德．玄德深遠，與物反，然後乃至大順．
六十六章
江海所以能為百谷王，以其善下之，故能為百谷王．是以聖人欲上人，必以言下之；欲先人，必以身後之．是以聖人處上而人不重，處前而人不害，是以天下樂推而不厭．以其不爭，故天下莫與之爭．
六十七章
天下皆謂我大，不肖．夫唯大，故不肖．若肖，久矣其細！我有三寶，持而寶之：一曰慈，二曰儉，三曰不敢為天下先．夫慈，故能勇；儉，故能廣；不敢為天下先，故能成器長．今捨慈且勇，捨儉且廣，捨後且先，死矣．夫慈，以戰則勝，以守則固．天將救之，以慈衛之．
六十八章
古之善為士者不武，善戰者不怒，善勝敵者不爭，善用仁者為下．是謂不爭之德，是以用人之力，是謂配天古之極．
六十九章
用兵有言：「吾不敢為主而為客，不敢進寸而退尺．」是謂行無行，攘無臂，仍無敵，執無兵．禍莫大於輕敵，輕敵幾喪吾寶．故抗兵相加，則哀者勝．
七十章
吾言甚易知，甚易行．天下莫能知，莫能行．言有宗，事有君．夫唯無知，是以不我知．知我者希，則我者貴．是以聖人被褐懷玉．
七十一章
知不知上，不知知，病．是以聖人不病．以其病病，是以不病．
七十二章
民不畏威，大威至．無狹其所居，無厭其所生．夫唯不厭，是以不厭．是以聖人自知不自見，自愛不自貴．故去彼取此．
七十三章
勇於敢則殺，勇於不敢則活，知此兩者或利或害．天之所惡，孰知其故？天之道，不爭而善勝，不言而善應，不召而自來，坦然而善謀．天網恢恢，疏而不漏．
七十四章
民不畏死，奈何以死懼之？若使常畏死，而為奇者，吾執得而殺之，熟敢？常有司殺者殺．夫代司殺者殺，是謂代大匠斲．夫代大匠斲，希有不傷其手．
七十五章
民之飢，以其上食稅之多，是以飢．民之難治，以其上有為，是以難治．人之輕死，以其生生之厚，是以輕死．夫唯無以生為者，是賢於貴生．
七十六章
人生之柔弱，其死堅強．万物草木生之柔脆，其死枯槁．故堅強者死之徒，柔弱者生之徒．是以兵強則不勝，木強則共．故堅強處下，柔弱處上．
七十七章
天之道，其猶張弓！高者抑之，下者舉之，有餘者損之，不足者與之．天之道，損有餘而補不足；人道則不然，損不足，奉有餘．熟能有餘以奉天下？其唯有道者．是以聖人為而不恃，功成不處，斯不見賢．
七十八章
天下柔弱莫過於水，而攻堅；強莫之能先．其無以易之．故弱勝強，柔勝剛，天下莫能知，莫能行．故聖人云：「受國之垢，是謂社稷主；受國不祥，是謂天下王．」正言若反．
七十九章
和大怨，必有餘怨，安可以為善？是以聖人執左契，不責於人．故有德司契，無德司徹．天道無親，常與善人．
八十章
小國寡人，使有什伯之器而不用，使人重死而不遠徙．雖有舟轝，無所乘之；雖有甲兵，無所陳之．使民復結繩而用之．甘其食，美其服，安其居，樂其俗，鄰國相望，雞狗之聲相聞，民至老死，不相往來．
八十一章
信言不美，美言不信．善者不辯，辯者不善．知者不博，博者不知．聖人不積，既以為人己愈有，既以與人己愈多．天之道，利而不害．聖人之道，為而不爭．

