玄门日诵晚坛功课经- -
                                       

玄门日诵晚坛功课经

经前诸韵赞 

步虚韵 

大道洞玄虚，有念无不契。　炼质入仙真，遂成金刚体。超度三界难，地狱五苦解。悉归太上经，静念稽首礼。 

下水船 

救苦天尊妙难求，身批霞衣屡劫修。 

五色祥云生足下，九头狮子导前游。 

盂中甘露时常洒，手中杨柳不记秋。 

千处寻师千处降，爱河常作渡人舟。 

香供养十方救苦天尊。 

大启请 

种种无名是苦根，苦根除尽善根存。但凭慧剑威神力，跳出轮回五苦门。道以无心度有情，一切方便是修真。若皈圣智圆通地，便是生天得道人。 

开经偈 

　　寂寂至无宗，虚峙劫仞阿。豁落洞玄文，谁测此幽遐。一入大乘路，孰计年劫多。不生亦不灭，欲生因莲花。超凌三界途。慈心解世罗，真人无上德，世世为仙家。

诸品真经 

太上洞玄灵宝天尊说救苦拔罪妙经 

　　尔时，救苦天尊，遍满十方界。常以威神力，救拔诸众生，得离于迷途，众生不知觉，如盲见日月，我本太无中，拔领无边际，庆云开生门，祥烟塞死户，初发玄元始，以通祥感机，救一切罪，度一切厄，渺渺超仙源，荡荡自然清，皆承大道力，以伏诸魔精，空中何灼灼，名曰泥丸仙，紫云覆黄老，是名三宝君，还将上天炁，以制九天魂，救苦诸妙神，善见救苦时，天上混无分，天炁归一身，皆成自然人，自然有别体。本在空洞中，空洞迹非迹，遍体皆虚空。第一委炁立，第二顺炁生，第三成万法，第四生光明，天上三十六，地下三十六，太玄无边际，妙哉大洞经。皈命太上尊，能消一切罪。 

　　东方玉宝皇上天尊，南方玄真万福天尊，西方太妙至极天尊，北方玄上玉辰天尊，东北方度仙上圣天尊，东南方好生度命天尊，西南方太灵虚皇天尊，西北方无量太华天尊，上方玉虚明皇天尊，下方真皇洞神天尊。 

　　道言：十方诸天尊，其数如沙尘，化形十方界，普济度天人，委炁聚功德，同声救罪人，罪人实可哀，我今说妙经，念诵无休息 ，归身不暂停，天堂享大福，地狱无苦声，火翳成清署，剑树化为骞，上登朱陵府，下入开光门，超度三界难，迳上元始天，于是飞天神王，无鞅数众，瞻仰尊颜　而作颂曰，天尊说经教，接引于浮生，勤修学无为，悟真道自成，不迷亦不荒，无我亦无名，朗诵罪福句，万遍心垢清。 

尔时，飞天神王，及诸天仙众，说是诵毕，稽首天尊，奉辞而退。 

元始天尊说生天得道真经 

　　尔时，元始天尊在大罗天上，玉京山中，为诸天仙众，说此生天得道真经。告诸仙曰，吾今为汝，略启身心，明宣道要，十方得道神仙，皆从此经修行，而通微奥。善男子、善女人，依凭斋戒，作是津梁。一切有为，显诸真路，体此法相，乃可受持，能屏众缘，永除染著，外相不入，内相不出，于正念中，乃得五脏清凉，六腑调泰。三百六十骨节之间，有诸滞碍，十恶之业，百八十烦恼之业，众苦罪源，悉皆除荡，即引太和真炁，注润身田，五脏六腑，心目内观，真炁所有，清净光明，虚白朗耀，杳杳冥冥，内外无事，昏昏默默，正达无为。古今常存，总持静念，从兹解悟，道力资扶，法药相助，乃节饮食，驱遣鬼尸，安寂六根，静照八识，空其五蕴。证妙三元，得道成真，自然升度。尔时，诸天仙众，上白天尊言，自从无始以来，至于今日，未闻如是，大乘经典，我等缘兹幸会，广及一切，道果圆明，而说偈曰： 

　　杳杳冥冥清静道，昏昏默默太虚空。体性湛然无所住，色心都寂一真宗。 

太上道君说解冤拔罪妙经 

　　尔时，太上道君，与诸圣众，在八骞林下，七宝台中，罗列威仪，敷陈道要，怡神默坐，于玉京山，放七宝光明，照福堂地狱，见福堂之内，男女善人，快乐无为，逍遥自在，复见诸地狱之中，饿鬼穷魂，以日继夜，受种种苦恼。悉无人形。五体坏烂，饥餐猛火，渴饮熔铜，足履刀山，身负铁杖，遍体流血，悲号彻天，是时，会中有一真人，名曰广信，从座而起，稽首前进，上白道君曰，不审此辈穷魂，生有何咎，而受兹苦。 

　　道君曰，受诸罪者，在世之时，不敬三光，欺负神理，十恶五逆，不忠不仁，不慈不孝，毁伤物命，杀害众生，福尽寿终，当受斯苦，是时，广信真人，心生哀悯，欲其济拔，幸望妙力威光，许令开度，伏蒙道君，垂赐金言，广设法要，为诸众生，演说是经，名曰解冤拔罪，流布于世，利益存亡，若有善男子、善女人，一心专志，入静持斋，焚香行道，六时转念是经，吾当随愿，保佑其人，使宿世冤仇，乘福超度，幽魂苦爽，各获超升，真人广信，欢喜再拜，尔见缕胜因，而作颂曰： 

　　伟哉大道君，常普无量功，舟楫生死海，济度超罗酆，罪对不复遇，福报与冥通，用神安可测，赞之焉能穷，是时广信真人，与诸圣众，闻法将毕，各各稽首皈依，信受奉行。 

诸真宝诰 

斗姥宝诰 

　　至心皈命礼。 

　　西天竺国，大智光中。真空妙相法王师，无上玄元天母主。金光烁处，日月潜辉。宝杵旋时，鬼神失色。显灵踪于尘世，卫圣驾于阎浮。众生有难若称名，大士寻声来救苦。大悲大愿，大圣大慈。圣德巨光天后，摩利支天大圣，圆明道姥天尊。 

三官宝诰 

　　至心皈命礼 

唯三圣人，乃一太极，普受浩劫家之命，鼎膺无量品之褒，紫微清虚洞阴，总领功过，赐福赦罪解厄，普济存亡，道冠诸天，恩覃三界，大悲大愿，大圣大慈，三元三品，三官大帝，三官九府，应感天尊。 

玄天宝诰 

　　志心皈命礼。 

　　混元六天，传法教主。修真悟道，济度群迷。普为众生，消除灾障。八十二化，三教祖师。大慈大悲，救苦救难。三元都总管，九天游奕使。佐天罡北极，右垣大将军，镇天助顺，　真武灵应，福德衍庆，仁慈正烈。协运真君，治世福神，玉虚师相，玄天上帝，金阙化身，荡魔天尊。 

祖天师宝诰 

　　至心皈命礼 

本来南上，上溯蜀都，先获黄帝九鼎之丹书，后侍老君两度于玉局，千轴得修真之要，一时成吐纳之功。法籙全成，受盟威品而结璘诀。正邪两辨，夺福庭治而化咸泉。德就大丹，道齐七政。 大悲大愿。大圣大慈。三天扶教，辅玄体道。大法天师，雷霆都省。泰玄上相，都天大法主。正一冲玄神化静应显佑真君。六合无穷高明大帝，降魔护道天尊。 

吕祖宝诰 

　　至心皈命礼 

　　玉清内相，金阙选仙。化身为三教之师，掌法判五雷之令。黄梁梦觉，忘世上之功名；宝剑光辉，扫人间之妖怪。四生六道，有感必敷； 三界十方，无求不应；黄鹤楼头留圣迹，玉清殿内炼丹砂。存芝像于丹崖， 显仙踪于玄洞， 阐法门之香火，为后嗣之梯航。大圣大慈，大仁大孝。开山启教，灵应祖师。天雷上相，灵宝真人。纯阳演政警化孚佑帝君，兴行妙道天尊。 

萨祖宝诰 

至心皈命礼 

　　派流西蜀，迹显龙兴。施财合药济群生，积行累功修至道。授铁师之教旨，掌玉府之雷书。身披百衲伏魔衣，手执五明降鬼扇。代天宣化，咒枣书符。运风雷于咫尺之间，剪妖魔于斗罡之下。道参太极，位列仙班。松筠野鹤任纵横，遐迩孤云常自在。方方阐教，为万法之宗师，处处开坛 ，作后人之模范。都天宗主， 一元无上撒翁真君，玄风永振天尊。 

王灵官宝诰 

　　志心皈命礼 

　　先天主将，一炁神君。都天纠罚大灵官，三界无私猛吏将。金睛朱发，号三五火车雷公。凤嘴银牙，统百万貔貅神将。飞腾云雾，号令雷霆。降雨开晴，驱邪治病。观过错于一十二年，受命玉帝。积功勋于百千万种，誓佐祖师。至刚至勇，济死济生。方方阐教，处处开坛。豁落猛吏，三五火车。太乙雷神应仙天尊。 

太乙宝诰 

　　至心皈命礼 

　　青华长乐界，东极妙严宫。七宝芳骞林，九色莲花座。万真环拱内。百亿瑞光中，玉清灵宝尊，应化玄元始。浩劫垂慈济，大千甘露门。妙道真身，紫金瑞相，随机赴感，誓愿无边。大圣大慈，大悲大愿。十方化号，普渡众生。亿亿劫中，度人无量。寻声赴感，太乙救苦天尊。 

中堂赞及报恩宝诰等 

　　知表吟偈 

　　慈尊降法界，普度长夜魂。 

　　欲免轮回苦，大众转天尊。 

　　转念 

　　寻声赴惑太乙救苦天尊 

　　转念回坛跪诵 

中堂赞 

　　青华妙严，慈相亿千。身居长乐，尊座金莲。 

　　慧光无碍，照诸幽泉。甘露流润，遍洒空玄。 

　　朽骸枯骨，成得光鲜。拔度沉溺，不滞寒渊。 

　　上请天官解天厄，地官解地厄，水官解水厄。五帝解五方厄，四圣解四时厄，南宸解本命厄，北斗解一切厄。 

　　于是七元君，大圣善通灵。济度诸厄难，超出苦众生。若有急告者，持诵保安平。尽凭生百福，成契于五行。三魂得安健，邪魅不能停。五方降真炁，万福自来骈。长生超八难，皆由奉七星。生生身自在，世世保神清。善似光中影，应如谷里声。三元神共护，万圣眼同明。无灾亦无障。永保道心宁。 

报恩宝诰 

　　志心皈命礼 

　　玄元应化，武曲分真，垂念我等众生，有相脱生。父母怀胎十月。乳哺三年，辛苦百千， 殷勤寸念，怜我父母，日渐衰朽。我今持念平等，悉灭险峻贪嗔，礼帝为师，祈恩报本。 愿我现在父母，福寿增延，过去宗祖，早得超生，大圣大慈，大仁大孝。八十二化， 报恩教主，佑圣真武 治世福神，玉虚师相，玄天上帝。金阙化身，终劫济苦天尊。 

十二愿 

　　一愿风调雨顺 ，二愿五谷丰登。三愿皇王万寿， 四愿国土清平。五愿民安物丰，六愿福寿康宁。七愿灾消祸散，八愿水火无侵。九愿聪明智慧，十愿学道成真。十一愿诸神拥护，十二愿亡者超升。 

　　一切飞禽走兽，一切蝼蚁蛇虫，一切冤家债主，一切男女孤魂。四生六道，一切寒林，闻经听法，早得超升。（三遍） 

小赞及结经偈等 

小赞 

　　青华教主，太乙慈尊，玉清应化显金身，大千甘露门，接引群生，永出爱河津（重）。 

愿灭三障诸烦恼，愿得智慧心明了。普愿灾障悉消除，世世常行无上道。四恩三有均利益，十洲三岛任逍遥，回向四府众龙神， 礼谢道经师三宝，向来诵经福无边，风调雨顺民安乐，愿以此功德，普及于一切。诵经保平安，消灾增福寿。 

土地咒 

经坛土地，神之最灵，升天达地，出幽入冥，为吾关奏，不得留停，有功之日，名书上清。 

结经偈 

　　向来诵经功德 

　　上奉高真，下保存平安，赐福消灾，同赖善功。证无上道，一切信礼，志心称念。太乙救苦天尊。不可思议功德。 

三皈依 

　 志心皈命礼。无上道宝当愿众生常侍天尊永脫轮回。无上經宝当愿众生生生世世，得闻正法。无上師宝当愿众生学最上乘不落邪见。 