金丹四百字 

【其一】 
真土擒真鉛 
真鉛制真汞 
鉛汞歸真土 
身心寂不動 
【其二】 
虛無發下雪 
寂靜發黃芽 
玉爐火溫溫 
鼎上飛紫霞 
【其三】 
華池蓮花開 
神水金波靜 
夜深月正明 
天地一輪鏡 
【其四】 
朱砂煉陽氣 
水銀烹金精 
金精與陽氣 
朱砂而水銀 
【其五】 
日魂玉兔脂 
月魄金烏髓 
掇來歸鼎中 
化作一泓水 


【其六】 
藥物生玄竅 
火候發陽爐 
龍虎交會時 
寶鼎產玄珠
 【其七】 
此竅非凡物 
乾坤共合成 
名為神氣穴 
內有坎離精 
【其八】 
木汞一點紅 
金鉛三斤黑 
鉛汞結丹砂 
恥恥紫金色 
【其九】 
家園景物麗 
風雨正春時 
犁鋤不廢力 
大地皆黃金 
【其十】 
真鉛生於坎 
其用在離宮 
以黑而變紅 
一鼎雲氣濃 


【其十一】 
真汞產於離 
其用卻在坎 
奼女過南園 
手持玉橄欖 
【其十二】 
震兌非東西 
坎離不南北 
斗柄運周天 
要人會攢蔟 
【其十三】 
火候不須時 
冬至豈在子 
及其沐浴法 
卯酉時虛比 
【其十四】 
烏肝與兔髓 
擒來歸一處 
一粒復一粒 
從微而至著 
【其十五】 
混沌包虛空 
虛空括三界 
及尋其根源 
一粒如黍大 



【其十六】 
天地交真液 
日月含真精 
會得坎離基 
三界歸一身 
【其十七】 
龍從東海來 
虎向西山起 
兩獸戰一場 
化作天地隨 
【其十八】 
金花開汞葉 
玉蒂長鉛枝 
坎離不曾閑 
乾坤今幾時 

【其十九】 
沐浴防危險 
抽添自謹持 
都來三萬刻 
差失恐豪釐 
【其二十】 
夫婦交會時 
洞房雲雨作 
一載生箇兒 
箇箇會騎鶴
