





            元始無量度人上品妙經 
                  元 始 洞 玄 灵 宝 本 章 
                  道言。昔于始。青天中碧落空歌。大浮于黎土。受元始度人无量上品。元始天尊当说是经。周回十遍。以召十方。始当诣座。天真大神上圣高尊妙行真人。无鞅数众乘空而来。飞云丹霄，绿舆琼轮，羽盖垂荫。流精玉光五色。郁勃洞焕太空。七日七夜。诸天日月星宿。璇玑玉衡停轮。神风静默山海藏云。天无浮翳四气朗清。一国地土山川林木缅平。一等无复高下土皆做碧玉。无有异色。众真侍座。元始天尊玄座空浮于五色狮子之上。说经一遍。诸天大圣同时称善。是时一国男女垄病耳皆开聪。说经二遍。盲者目明。说经三遍。喑者能言。说经四遍。跛积者皆能起行。说经五遍。久病痼疾一时复形。说经六遍。 
                  白发反黑齿落更生。说经七遍。老者反壮少者皆强。说经八遍。妇人怀妊。鸟兽含胎。已生未生。皆得生成。说经九遍。地藏发泄金
                  玉露形。说经十遍。枯骨更生皆起成人。是时一国是男是女。莫不倾心。皆受护渡。咸得长生。 
                  道言。是时元始天尊说经一遍。东方无极无量品至真大神。无鞅之众浮空而至。 
                  说经二遍。南方无极无量品至真大神。无鞅之众浮空而至。说经三遍。西方无极无量品至真大神。无鞅之众浮空至。说经四遍。北方无极无量品至真大神。无鞅之众浮空而至。说经五遍。东北无极无量品至真大神。无鞅之众浮空而至。 
                  说经六遍。东南无极无量品至真大神。无鞅之众浮空而至。 说经七遍。西南无极无量品至真大神。无鞅之众浮空而至。 
                  说经八遍。西北无极无量品至真大神。无鞅之众浮空而至。 说经九遍。上方无极无量品至真大神。无鞅之众浮空而至。 
                  说经十遍。下方无极无量品至真大神。无鞅之众浮空而至。 
                  十遍周竟。十方无极天真大神一时同至一国。男女倾心归仰来者。有如细雨密雾。无鞅之众迮国。一半土皆偏陷。非可禁止。于是元始悬一宝珠。大如蜀米。在空玄之中。去地五丈。元始登引天真大神上圣 
                  高尊妙行真人。十方无极至真大神无鞅数众。俱入宝珠之中。天人仰看。惟见勃勃从珠口中入。既入珠口。不知所在。国人廓散地还平正无复欹陷。元始即于宝珠之内说经。都竟众真监度以授于我。当此之 
                  时。喜庆难言。法事粗悉。诸天复位倏欻之间寂无遗响。是时天人遇值。经法普得济度。全其本年无有中伤。倾土归仰。咸行善心。不杀不害。不嫉不妒。不淫不盗。不贪不欲。不憎不缀。无华绮口。无恶 
                  声。齐同慈爱。异骨成亲。国安民丰欣乐太平。经始出。教一国以道。预有志心。宗奉礼敬。皆得度世。 
                  道言。元始天尊说经中所言。并是诸天上帝内名隐韵之音。亦是魔王内讳百灵之隐名也。非世上之常辞。上圣已成真人通玄究微能悉其章。诵之十过。诸天遥唱。万帝设礼。河海静默。山岳藏云。日月停景。璇玑不行。群魔束形。鬼精灭爽。回尸起死。白骨成人。至学之士。诵之十过。则五帝侍卫。三界稽首。魔精丧眼。鬼妖灭爽。济度垂死。绝而得生。所以尔者学士。秽气未消体未洞真。召制十方。威未制天。政德可伏。御地祇束缚魔灵。但却死而不能更生。轻诵此章。身则被殃。供养尊礼。门户兴隆。世世昌炽与善因缘。万灾不干。神明护门。斯经尊妙独步玉京。度人无量。为万道之宗。巍巍大梵德难可胜。 

                  道言。凡诵是经十过。诸天齐到。亿曾万祖幽魂苦爽皆即受度。上升朱宫格。皆九年受化更生得为贵人。而好学至经功满德就。皆得神仙飞升金阙。游宴玉京也。上学之士修诵是经。皆即受度飞升南宫。世人受诵则延寿。常年后皆得作尸解之道。魂神暂灭。不经地狱即得返形游行太空。此经微妙普渡无穷。一切天人莫不受庆。无量之福生死蒙惠。上天所宝不传下世。至士斋金宝效心盟天而传。轻泄漏慢殃及九祖。长役鬼官侍经五帝玉童玉女各二十四人营卫神文。保护受经者身。 

                  道言。正月长斋诵咏是经。为上世亡魂断地逮役上南宫。七月长斋诵咏是经。身得神仙诸天书名黄箓。白简削死上生。十月长斋诵咏是经。为国王帝主君臣父子安镇国祚。保天长存世世不绝。常为人君安镇其方。民称太平。八节之日诵咏是经。得为九宫真人。本命之日诵咏是经。魂神澄正万气长存。不经苦 
                  恼身有光明。三界侍卫五帝司迎。万神朝礼名书上天。功满德就飞升上清。道言。行道之日皆当香汤沐浴。斋戒入室。东向叩齿三十二通。上闻三十二天。心拜三十二过。闭目静思。身坐青黄白三色云气之中。为外翁冥。有青龙白虎朱雀玄武狮子白鹤罗列左右。日月照明洞焕。室内项生圆象。光映十方。如此分明。 

                  密咒曰。无上玄元。太上道君。召出臣身中。三五功曹。左右官者。侍香玉童。传言玉女。五帝值符值日香官各三十二人。辟启所言。今日吉庆长斋清堂修行。至经无量度人。愿所启上彻径御 
                  无上三十二天元始上帝至尊几前。 

                  引气三十二过。东向诵经。 

                  元始洞玄灵宝本章 
                  上品妙首。十回度人。百魔隐韵。离合自然。混洞赤文。无无上真。
                  元始祖劫。化生诸天。开朗三景。是为天根。上气复祖。唯道为身。
                  五丈开廓。普殖神灵。无文不光。无文不明。无文不玄。无文不成。 
                  无文不度。无文不生。
                  是为大梵天中之天。郁罗萧台玉山上京。上极无上大罗玉清。渺渺劫仞若存若亡。
                  三华离便大有妙庭。金阙玉房森罗净沾。大行梵气周回十方。中有度人不死之神。
                  中有南极长生之君。中有度世司马大神。中有好生韩君丈人。中有南上司命司录。
                  延寿益算度厄尊神。回骸起死无量度人。今日校录诸天临轩。 
                  东方无极飞天神王长生大圣无量度人。 
                  南方无极飞天神王长生大圣无量度人。 
                  西方无极飞天神王长生大圣无量度人。 
                  北方无极飞天神王长生大圣无量度人。 
                  东北无极飞天神王长生大圣无量度人。 
                  东南无极飞天神王长生大圣无量度人。 
                  西南无极飞天神王长生大圣无量度人。 
                  西北无极飞天神王长生大圣无量度人。 
                  上方无极飞天神王长生大圣无量度人。 
                  下方无极飞天神王长生大圣无量度人。 
                  十方至真飞天神王。长生度世无量大神。并乘飞云丹舆绿辇羽盖琼轮骖驾朱凤。五色玄龙建九邑之节。十绝灵旛前啸九凤。齐唱后吹八鸾同鸣。狮子白鹤啸歌邕邕。五老启送群仙翼辕。亿乘万骑浮空而来。 
                  倾光回驾。监真度生。诸天丞相。南昌上宫。韩司主录。监生大神。执箓把籍。齐到帝前。随所应度。严校诸天。普告三界。无极神乡。泉曲之府。北都罗酆。三官九署。十二河源。上解祖考亿劫。种亲疾除罪簿。落灭恶根。不得拘留逼合鬼群。元始符命。时刻升迁北都寒池部卫。形魂制魔保举度品。南宫死魂受炼仙化成人。生身受度劫劫长存。随劫轮转与天齐年。永度三途五苦八难。超凌三界逍遥上清上清之天。天帝玉真无色之境梵行。 


                  东方八天                                         
                  太皇黄曾天      帝郁鉴玉明镇            
                  太明玉完天      帝须阿那田音            
                  清明何童天      帝元育齐京                 
                  玄胎平育天      帝刘度内鲜                 
                  元明文举天      帝丑法轮                    
                  上明七曜摩夷天 帝恬憓延                   
                  虞气越衡天      帝正定光                    
                  太极蒙翳天      帝曲育九昌                 

                  南方八天
                  赤明和阳天        帝理禁上
                  玄明恭华天        帝空谣丑
                  耀明宗飘天        帝重光明
                  竺落皇茄天        帝摩夷妙辩
                  虚明堂曜天        帝阿加娄生
                  观明端靖天        帝郁密罗千
                  玄明恭庆天        帝龙罗菩提
                  太焕极瑶天        帝宛离无延

                  西方八天                                       
                  元载孔升天        帝开真定光             
                  太安皇崖天        帝婆罗阿贪             
                  显定极风天        帝招真童                 
                  上楪阮乐天        帝勃勃蓝
                  始皇孝芒天        帝萨罗娄王
                  太皇翁重浮容天  帝闵巴狂
                  无思江由天         帝明梵光
                  无极昙誓天         帝飘努穹隆                 

                  北方八天 
                  皓庭宵度天         帝慧觉昏                
                  渊通元洞天        帝梵行观生         
                  太文翰宠妙成天   帝那育丑瑛         
                  太素秀乐禁上天   帝龙罗觉长
                  太虚无上常容天   帝总监鬼神
                  太虚玉隆腾圣天   帝眇眇行元
                  龙变梵度天         帝运上玄玄
                  太极平育贾弈天   帝大择法门                                                
                   

                  三十二天。三十二帝。诸天隐讳。诸天隐名。天中空洞。自然灵章。
                  诸天隐韵。天中之首。天中之尊。天中之神。天中大魔。天中之灵。
                  九和十合。变化上清。无量之奥。深不可详。敷落神真。普渡天人。 
                  今日欣庆。受度历关。
                  诸天请灭三恶。斩绝地根飞度。五户名列太玄。魔王监举无拘天门。东斗主算。西斗记名。北斗落死。南斗上升。中斗大魁。总监众灵。青帝护魂。白帝侍魄。赤帝养气。黑帝通血。 
                  黄帝中主万神无越。青天魔王巴元丑伯。赤天魔王负天担石。白天魔王反山六目。黑天魔王监丑朗馥。黄天魔王横天担刃。五帝大魔万神之宗。飞行鼓从总领鬼兵。麾幢鼓节游观太空。自号赫奕诸天齐功。 
                  上天度人严摄北酆。神公受命普扫不祥。八威吐毒猛马四张。天丁前驱大帅仗旛。掷火万里流铃八冲。敢有干试拒遏上真。金钺前戮巨天后刑。屠割鬼爽风火无停。千千截首万万翦形。魔无干犯鬼无祅精。 
                  三官北酆明检鬼营。不得容隐金马驿程。普告无穷万神咸听。三界五帝列言上清。 
                  元洞玉历龙汉延康。渺渺亿劫浑沌之中。上无复色下无复渊。风泽洞虚金刚乘天。天上天下无幽无冥。无形无影无极无穷。溟涬大梵寥廓无光。赤明开图运度自然。元始安镇敷落伍篇。赤书玉字八威龙文。 
                  保制劫运使天长存。梵气弥罗万梵开张。元纲流演三十二天。轮转无色周回十方。旋斗历箕回度五常。 
                  三十五分总气上元。八景冥合气入玄玄。 
                  中太皇上帝高真。泛景太霞啸咏洞章。金真朗郁流响云营。玉音摄气灵风聚烟。紫虚郁秀辅翼万仙。千和万合自然成真。 
                  真中有神长生大君。无英公子白元尊神。太一司命桃康合延。执符把箓保命生根。上游上清出入华房。八冥之内细微之中。下镇人身泥丸绛宫。中理五气混合百神。十转回灵万气齐仙。仙道贵生无量度人。 
                  上开八门。飞天法轮。罪福禁戒。宿命因缘。普受开度。死魂生身。身得受生。上闻诸天之上各有生门。中有空洞谣歌之章。魔王灵篇辞参高真。 


                  第一欲界飞空之音 
                  人道渺渺。仙道莽莽。鬼道乐兮。当人生门。仙道贵生。鬼道贵终。
                  仙道常自吉。鬼道常自凶。高上清灵爽。悲歌朗太空。唯愿仙道成。
                  不愿人道穷。北都泉曲府。中有万鬼群。但欲遏人算。断绝人命门。 
                  阿人歌洞章。以摄北罗酆。束诵祅魔精。斩馘六鬼锋。诸天气荡荡。
                  我道日兴隆。 

                  第二色界魔王之音 
                  落落高张。明气四骞。梵行诸天。周回十方。无量大神。皆由我身。
                  我有洞章。万遍成仙。仙道贵度。鬼道相连。天地渺莽。秽气纷纷。
                  三界乐兮。过之长存。身度我界。龙汉荡荡。何能别真。我界难度。 
                  故作洞文。变化飞空。以试尔身。成败懈退。度者几人。笑尔不度。
                  故为歌首。 

                  第三色界魔王歌曰 
                  三界之上。眇眇大魔。上无色根。云层崴崴。唯有元始。浩劫之家。
                  部制我界。统乘玄都。有过我界。深入玉虚。我位上王。匡御众魔。
                  空中万变。秽气纷葩。保真者少。迷惑者多。仙道难固。鬼道易邪。 
                  人道者心。谅不由他。仙道贵实。人道贵华。尔不乐仙道。三界那得
                  过。其欲转五道。我当复奈何。 

                  此三界之上飞空之中魔王歌音。音参洞章。诵之百遍名度南宫。诵之千遍魔王保迎。万遍道备飞升太空。过度三界位登仙宫。有闻灵音魔王敬形。敕制地祇侍卫送迎。拔出地户五苦八难。七祖升迁永离鬼官。 
                  魂度朱陵受炼更生。是谓无量普渡无穷。有秘上天文。诸天所共崇。泄慢堕地狱。祸及七祖翁。 

                  道言。此二章。并是诸天上帝及灵魔王隐秘之音。皆是大梵之言。非世上常辞。言无韵丽。曲无华婉。故谓玄奥难可寻详。上天所宝。秘于玄都紫微上宫。依玄科四万劫一传。若有至人斋金宝质心。依旧格告盟十天。然后而付焉。 

                  道言。夫天地运度亦有否终。日月五星亦有亏盈。至圣神人亦有休否。末学之夫亦有疾伤。凡有此灾。同气皆当齐心修斋。六时行香十遍。转经福德立降。消诸不祥。无量之文普渡无穷。 

                  道言。夫末学道浅或仙品未通充。运应灭度身经太阴临过之时。同学至人为其行香诵经十过。以度尸形如法。魂神迳上南宫。随其学功。计日而得更生。转轮不灭便得神仙。道言。夫天地运终。亦当修斋行 
                  香诵经。四时失度阴阳不调。亦当修斋行香诵经。疫毒流行兆民死伤。亦当修斋行香诵经。师友命过。亦当修斋行香诵经。夫戒斋诵经功德甚重。上消天灾保镇帝王。下禳毒害以度兆民。生死受赖其福难胜。 
                  故曰无量普渡天人。
                  道言。凡有是经。能为天地帝主兆民行是功德。有灾之日发心修斋烧香诵经十过。诸天记名。万神侍卫。右别至人克得为圣君金阙之臣。诸天记人功过。毫分无失。天中魔王亦保举尔身得道者。乃洞明至言也。 

                    
                  诸天中大梵隐语无量音                                道君撰 
                  元始灵书上篇 

                  东方八天 
                  广生高映。觉元洞虚。鹰玄九真。化交肇图。文灵运构。宗范玄都。
                  感变总刮。威昭自成。绿岑迁景。皇道含明。天琳耀耀。气晶育魂。
                  融罗负立。圆英隐旻。期巨神包。洪纲告宁。 

                  南方八天 
                  章炎通泛。坚敷澄宗。虚象玄华。龙阳舞穹。微正霄艳。渊太凝冲。
                  元关三钮。大梵飞空。隐觉龙益。天伦庆呈。神户缠络。真元散精。
                  净握冥照。回合升迁。导骞宴云。灵应腾天。 

                  西方八天 
                  刚泽微控。阴峻孤仪。贯气明素。宸洞开微。周化幽应。澄辉帝台。
                  平遐挹虚。恢茂童池。结飙临育。丽无散开。阳通百六。沉芒隐阶。
                  幽廓冥默。真峰会灵。坚丕顺道。告命骞林。 

                  北方八天 
                  龙安洞变。纯阳隐玄。方本还气。象伏高员。神变惠允。解炼灵根。
                  赤精纯道。城号威尊。利云友常。亿仞中邱。郁成琼垒。谣音庆流。
                  受位玉室。大宪通幽。玄章焕落。纲轮乃周。 
                  　
                  元始灵书中篇                                         道君撰 

                  东方八天    
                  檀娄阿荟。无恕观音。须延明首。法揽菩昙。稼那阿奕。忽诃流吟。
                  华都曲丽。鲜菩育臻。答落大梵。散烟庆云。飞洒玉都。明魔上门。
                  无行上首。回蹠流玄。阿陀龙罗。四象吁员。 

                  南方八天 

                  南阎洞浮。玉眸诜诜。梵形落空。九灵推前。泽落菩台。绿罗大千。
                  眇莽九丑。韶谣缘邅。云上九都。飞生自骞。那育郁馥。摩罗法轮。
                  霟持无镜。揽姿运容。馥朗廓奕。神缨自宫。 

                  西方八天 
                  刀利禅猷。婆泥咎通。宛薮涤色。太眇之堂。流罗梵明。景蔚箫嵎。
                  易邈无寂。宛首少都。阿鉴郁竺。华莫延由。九开自辩。阿那品首。
                  无量扶盖。扶罗合神。玉诞长桑。柏空度仙。 

                  北方八天 
                  玃无自首。九日导干。坤母东覆。形摄上玄。陀罗育邈。眇气合云。
                  飞天大丑。总监上天。沙陀劫量。龙汉瑛鲜。碧落浮黎。空歌保珍。
                  恶奕无品。洞妙自真。元梵恢漠。幽寂度人。 

                  道言。此诸天中大梵隐语。无量之音。旧文字皆广。长一丈。天真皇人昔书其文。以为正音。有之其音。 
                  能斋而诵之者。诸天皆遣飞天神王。下观其身书其功勤。上奏诸天万神。明礼地祇侍门。大勋魔王保举。上仙道备。克得游行三界。升入金门。此音无所不辟。无所不禳。无所不度。无所不成。天真自然之音也。故诵之致飞天。下观上帝谣唱。万神朝礼。三界侍轩。群祅束手。鬼精自亡。琳琅振响。十方肃清。河海静默。山育吞烟。万灵振伏。招集群仙。天无氛檅。地无祅尘。冥慧洞真。大量玄玄也。 

                  　
                  元始灵书下篇                                       天真皇人撰 

                  东方八天 
                  森角储云。九魂炼晶。枳默窥玦。浮枚臼存。鹿几阳房。碧提质回。
                  池滇党负。趾逭谒携。忝章变瑜。兰泮璧环。亢滂野生。极中昆清。
                  曜展洞涸。寂无眇凝。素荷虚罗。皇达元灵。 

                  南方八天 
                  炎镀绰堂。太逍谣隅。历遐荐漪。周扃加图。披峣蹊躆。觚坛浑都。
                  戢芸荼炫。井欺持蒲。掌维迮仪。奕洸琅翠。扁屡益但。幽微毕雷。
                  涓湟实东。赤曜丛稽。玉玄演候。柏渠至规。 

                  西方八天 
                  镐正左适。婆泥煞灵。悲昭均疆。洎南磛魁。静夷损光。混元觉缘。
                  道守芩遥。绵征知宣。太灵淹漠。昺和卢随。哲京常华。墟咸坚沙。
                  栗铎黜株。会衍球裴。卓云青府。页睹般基。 

                  北方八天 
                  洼孩蒙甘。翠宇九兰。萧勾连兴。龙汾神关。构沦沉魔。豁蛮祈通。
                  玄寥亢息。无知肆明。莽修吉夕。馥坛时畎。汤长敷昌。匪庸谨济。
                  朝康堲宽。秘法侈宣。广帝理生。卫肇宏人。 

                  天真皇人。梵无玄辽。天宝自然。八合之音。主治世。会地垒洪泽变灾厄难。颂咏之者。禳辟妖祥。清静道无不宁也。地官奉书百灵敬畏。神朱写文服佩明验。施之于至学。不宣于下俗也。 


                  太极真人颂 
                  神云焕层虚。梵罗屯碧霄。元始九龙驾。皇人按青駋。灵光集万真。
                  珠景开阳寥。出示灵宝篇。 福德由是昭。洞玄隐高严。玉音泛云瑶。
                  无量匪得思。道海生波涛。法义同涓流。滋植成佳苗。 用以拯饥穷。
                  教兴卫中朝。帝尊寿亿年。太平灭兵刀。稽首望玉宸。灵华散金毫。 
                    
                   元始无量度人上品妙经  卷终    宋聿收录于2001.7
