上阳子参同契分章注　
上阳子参同契分章注 
　
会稽魏伯阳撰 
庐陵上阳子注 
紫霞山人涵蟾子编辑 
  
卷上 
大易总叙章第一 
乾坤者，易之门户，众卦之父母。坎离匡廓，运毂正轴，牝牡四卦，以为橐籥。覆冒阴阳之道，犹工御者准绳墨，执衔辔，正规距，随轨辙，处中以制外，数在律历纪。月节有五六，经纬奉日使，兼并为六十，刚柔有表里。朔旦屯直事，至暮蒙当受，昼夜各一卦,用之依次序。即未至晦爽，终则复更始，日月为期度，动静有早晚。春夏据内体，从子到辰巳，秋冬当外用，自午讫戌亥。赏罚应春秋，昏明顺寒暑，爻辞有仁义，随时发喜怒，如是应四时，五行得其理。 

注云：伏羲睹河图始画八卦，黄帝尧舜垂衣裳而天下治。取诸乾坤，夏易“归藏”，以坤为首；商曰“连山”，以艮为首；文王《周易》，乾坤为首。孔子翼曰：“乾坤其易之门户邪!乾，阳物也；坤，阴物也。”又曰：“夫乾，其静也专，其动也直，是以大生焉；夫坤，其静也翕，其动也闢，是以广生焉。”伯阳仙翁深得三圣人之旨，作《周易参同契》，上翼三圣之道，下航万世之人。首句直指曰：“乾坤，易之门户，众卦之父母。”上阳子曰：夫乾之为物，阳也，故为易之户；坤之为物，阴也，故为易之门。太极胚腪，非得乾坤之门户，则天地何由而设位?日月何由而光明?人物何由而化生?圣人何由而行其道哉?是以乾动而直则阳，太极而生阴；坤动而闢则阴，太极而生阳。阴阳交错而生成坎离。仲尼曰：“易有太极，是生两仪，两仪生四象，四象生八卦。”是乾之用九也，初乘坤而成复；复中姙震，复而为师；师中姙坎，师而谦；谦而姙艮，谦而豫。震生于豫，豫而比；坎生于比，比而剥；艮生于剥，则震、坎、艮三男皆姙生于坤矣。坤之用六也，初乘乾而成姤；姤中娠巽，姤而同人；同人娠离，同人而履；履中娠兑，履而小畜；小畜生巽，小畜而大有；大有生离，大有而夬；夬生兑，则巽、离、兑三女皆娠生于乾矣。雌雄错杂，以类相胥。则乾再交坤而成临，临而泰，泰而大壮，大壮而夬，是阳之求乎阴也；坤再感乾而成遯，遯而否，否而观，观而剥，是阴之感乎阳也。斯为乾生三女，坤生三男。由此而往，三男三女，迭为夫妻，而六十卦次第生矣。此之谓“乾坤为众卦之父母”也。何谓“坎离匡廓”?盖阳乘阴，则乾中虚而为离；阴乘阳，则坤腹实而为坎。故坎离继乾坤之体，而为阴阳之匡廓。比乾坤之于坎离，犹车辐之于毂轴：乾坤正坎离之辐，坎离辏乾坤之毂。老子曰：“三十辐共一毂。”此大小阴阳之旨同也。“牝牡”者，牝乃畜之母，牡乃畜之父；故牝为阴物之通称，牡为阳物之总名。合乾坤坎离，言牝牡四卦，其以牝牡而为橐籥，犹用阴阳以为消息：橐象阴之门，籥类阳之户，喻乾坤坎离若天地间一橐籥耳。用橐籥之道而生物者谓之物，用橐籥之道而生人者谓之人，用橐籥之道而超凡入圣者谓之圣。圣人者，善夺造化也，善用坎离也。善夺造化之道者，犹良工准绳墨而正规矩，何事不成?善用坎离之道者，犹执衔辔以循轨辙，何往不获?圣人者，宇宙在乎手，万化生乎身也。圣人者，善处中以制外也，明律历而知数也。“律历”者，律应造化之候，历纪周天之运。一阳初生，律应黄钟。自子至亥，周天度始，故一岁既周，而阳复生於子也。“月节有五六”，月节者，两节为一月；五六者，五日为一候，六候为一月。是一月有三十日，一日十二时，两卦十二爻，则一日两卦为之经纬，一月六十卦以为表里也。“朔旦屯直事，至暮蒙当受”者何谓也?盖震下坎上为屯，震为长男，而能复坎中之阳，以施生育之德，故谓屯直事。又艮上坎下为蒙，艮为少男，而能聚坎中之阳，以行温养之功，故谓蒙当受。“昼夜各一卦”，六十卦中皆有阴阳，互施生养也。晦朔为一月之始终，早晚谨一日之动静，四时定一年之赏罚。济其美者赏之，败其事者罚之，不失仁义喜怒之正，要得四时五行之理。 

此章大义，总叙《参同契》之统指乾坤为易之门户，非便言金丹药物火候。此书解者百有余人，少能深造其奥。惟真一子彭晓虽知药火而欠次第，乃章章指为药物火候，篇篇指为丹鼎工夫，其中或恐后人附会。岂知仙翁述此一书，无重复语。上篇叙阴阳造化，炼成大丹之旨；中篇又细议还返、温养、防虞之用；下篇乃拟法象，备露成丹之详。上篇则次第而言，中篇复条例而布，何可淆混而不察!上阳子分而注之，分上篇为十五章，以应上弦得丹之义；中篇为十五章，以应下弦丹成之义；下篇为五章，以应五行之成数。所分之章，取其旨意同者，以为一章，寻详仙翁之本意，次第铺陈，就中借托玄言，直指金丹、药火、鼎器造化细密，使后来人易於领悟，遵而行之，从凡入圣，作佛成仙。其心传口授之秘又不敢施於笔者。噫!世人器德凉薄，诽谤易生。是以古圣大贤立言垂训，不泄天宝，散布于经。文王、孔子相传曰《周易》，明此道也；黄帝、老子相传曰“金丹”，明此道也；释迦、达磨相传曰“大乘”，明此道也。圣人慈悲、方便、接引，皆欲世人俱明此道，实众生之阶筏，为万世之梯航。岂谓后人各执异见，不立苦志，参访真师，不明阴阳同类相胥，各尚所闻，愈差愈远。彼见《周易》，则指为卜筮、纳甲之书，又恶知同类得朋之道乎?彼见鼎器之说，则猜为金石炉火之事；彼闻采取之说，则猜为三峰采战之术；彼闻有为，则疑是傍门邪径；彼闻无为，则疑是打坐顽空；彼闻大乘，则执为禅宗空性，惟资谈论。更不察圣人之道，是用阴阳修之以出阴阳，用世间法修之以出世间。凡此等辈，乌足以谈《参同契》中之妙语耶?昔王冲熙得刘海蟾金丹之旨而成道，乃叹曰：举世道人无能达此，惟张平叔一人而已。平叔遇圣师於成都，作《悟真篇》以训于后，旨意详切，其玄言奥语，一与《参同契》合。上阳子自遇圣师而后，遍游江湖间，广参博采，无非诳谈。泥丸《翠虚篇》云：后来依旧去参禅，勘破多少野狐精。迩来岂惟无平叔一人，只要如冲熙者何从而得?然说禅说性，逞乾慧者，比比皆是。求其可入此门而闻圣人之道者，亿中无一。则知冲熙之言为大悟，而翠虚之语尤可怜。古人谓谈道者如牛毛，明道者如兔角。况求其行道之人乎?先哲云：愚人多不晓，一闻便大笑。上人心了了，一闻便知窍。今若有将此窍问是何物?就喻之曰：窍是阴阳之门户。如此岂不愈动其猜疑哉! 

乾坤设位章第二 
天地设位，而易行乎其中矣。天地者，乾坤之象也；设位者，列阴阳配合之位也；易谓坎离，坎离者，乾坤二用。二用无爻位，周流行六虚，往来既不定，上下亦无常，幽潜沦匿，变化于中，包囊万物，为道纪纲，以无制有，器用者空，故推消息，坎离没亡。言不苟造，论不虚生，引验见效，校度神明，推类结字，原理为证。坎戊月精，离己日光，日月为易，刚柔相当，土旺四季，罗络始终，青赤黑白，各居一方，皆秉中宫，戊己之功。 

注云：《十翼·系辞》：天尊地卑，乾坤定矣。仙翁述曰：“天地设位，而易行乎其中矣。”复自注曰：“天地者，乾坤之象也；设位者，列阴阳配合之位也。易谓坎离，坎离者，乾坤二用。”其言既详，其心大切，岂谓世人信之不及，愚而难悟。《翼》曰：分阴分阳，迭为柔刚，故易六位而成章。“二用”者，乾用九，坤用六。有用而无位。“用九见群龙无首吉”者，君子行道而德之至也；“用六利永贞”者，言坤之德至道也，妻道也，臣道也，地道无成而代有终也。故坤之为用，孤阴则无成，是以用六从乾，乃与类行也；而乾用九匹坤，“西南得朋”也。乾坤变化，各正性命。乾之太始，用九乘坤，阳含其阴，虚而成离；坤之太一，用六承乾，阴含其阳，实而成坎。是坎离得专明阳之体，变易而用，包囊生育，愈无停机。譬如天上之日月，忽忽而弦望，忽忽而晦朔；即如人身之阴阳，忽忽而太极，忽忽而无常。易道屡迁，变动不居，乾坤毁则无以见易。圣人以此洗心退藏于密，而逆行易之道也。文王《周易》，每卦六爻，故曰“六位成章”，又曰“周流六虚”。其往来消息既不定，而上下盈虚亦无常。故乾初变姤，累变至坤；坤初变复，累变至夬。又有三男三女，互相交变。且六十四卦，皆有累变；一卦暨游魂归魂，共变八卦；又有积变，是一卦积变至六十四卦，而六十四卦积变至四千九十六卦。复、姤互相育孕，而各秉阴阳，成天下之亹亹者，皆此阴阳之道也。夫此阴阳之道之炁，或幽潜于其身，或沦匿于各体，或变化居中而包囊万物，或懋施生杀而为道纪纲。倘非乾坤二用，纪纲妙用，则道或几乎息矣。“以无制有，器用者空。”无与有为两者何也?太极之分有先天，有后天。何谓先天?形而上者谓之道，以有入无也。何谓后天?形而下者谓之器，从无入有也。老子曰：“无名天地之始；有名万物之母。”海蟾云：“从无入有皆如是，从有入无能几人?”推度坎离消息之功，则后天者，皆为器形滓质，而有消息没亡；非若先天，乃有久长之道，可跻圣域也。孔子曰：“先天而天弗违，后天而奉天时。”世人惟顺行后天之道，故一生一死，而轮转不息。圣人善逆用先天之道，故致知格物，正心修身，乃长存而不氓。数往者顺，知来者逆，故易之道，逆数也。“言不苟造”者，盖诸子百家之书，随才述作，工拙何居，此为道之祖书，不可妄置一语，恐误后人，此所谓“言不苟造”也。“论不虚生”者，仙翁上法三圣，准阴阳，象日月，况同类，作此书为世梯筏，此谓“论不虚生”也。何谓“引验见效”?昔黄帝上升，巢、许高蹈，老子化胡成佛，淮南鸡犬皆仙，此皆“引验见效”也。何谓“校度神明”?如日月合壁，爽现于庚子。曰神而明之，存乎其人。“推类结字”者，如丹从月生，水象坎卦，日月为易，首之成道，此“结字”也。“原理为证”者，阴极而阳，阳极而阴，顺行阴阳，生人生物；逆用阴阳，必成金丹，此“原理”也。“坎戊月精”者，北之正位为坎，中有真土，是为阳土。女宿主事，幽潜阳精，戊为之门，月毂之地，藏无角兔，内白外黑，是为阴中之阳，外雌而内雄也。“离己日光”者，南之正位为离，中有真土，是为阴土。柳宿主事，沦匿阴光，己为之户，日轮之所，藏三足乌，内黑外白，是为阳中之阴，内雌而外雄也。古人以“日月为易”字者，是易即阴阳也。然言阴阳，则不见易，言易则不见阴阳矣。且万物非土则不能芽蘖，而日月尤所以孕乎土也。故东躔则经氐土，西度则经胃土，南行则经柳土，北毓则经女土。日月得土而久其明，土借日月以厚其德。土之分王，循环四季，春生夏长，土之功也，秋敛冬闭，土之力也。所以四时各有王日，长镇中宫，始终罗络，以就其功。青赤白黑，虽各居于东西南北，然皆秉于戊己二土，共成其德，以施神化也。 

此章言阴阳分位各居，凡所用者必借于土，非有龙虎铅汞金水采结之语。故前则言列阴阳配合之位，后乃云各归一方。其他解者，不述仙翁本意，无分条件，紊乱互注，使后之人观此书者，或言仙翁覼缕重言，是不知妙语之有次序也。 

日月悬象章第三 
易者，象也。悬象著明，莫大乎日月，穷神以知化，阳往则阴来，辐辏而轮转，出入更卷舒。易有三百八十四爻，据爻摘符，符谓六十四卦。晦至朔旦，震来受符。当斯之际，天地媾其精，日月相掸持。雄阳播玄施，雌阴化黄包。混沌相交接，权舆树根基。经营养鄞鄂，凝神以成躯。众夫蹈以出，蝡动莫不由。 

注云：孔子曰：“变通莫大乎四时，悬象著明莫大乎日月。”仙翁重以明之，引而信之。此书法象日月以喻阴阳：日月丽乎天而有朔望对合，阴阳在乎世而有顺逆生成。日乃纯阳之炁，谓之太阳；月乃纯阴之精，谓之太阴。周天三百六十五度余四之一，每昼夜，天一周遭为一日。太阳一日行一度，行及三十度为一月；太阴一日行三十度有奇，月一周天，谓之一月。日行一度，谓之一日。何谓“穷神以知化”?神之为物，神莫神于天地；化之为妙，化莫化于阴阳。天道左运，一日一周遭，行五十五万余里；地在其炁之中，如水上之浮板而不动。太阳之神，天地之元炁也，其体全莹，万物资其阳火赫赤之气以生长成实。其体之径阔八百四十五里差余，其行不由黄赤道，乃出入于黄道内外。昼长在赤道北，昼短在黄道南。何云南北内外?盖北有紫微垣帝座居之，故北曰内，而南曰外。其神有不可得而穷极者，太阳之神也。太阴之神，天地之至精也，其体全黑，万物资其阴水运化之功，以孕产滋育。其体之径阔六百七十里有奇，其行不由黄赤道。其黄道与赤道如两环相交，相距二十四度，月乃由中而行，距黄道约六度。其体虽黑，映日即明。缘督子以革象诲人，用黑漆毬于簷下映日，其毬映日之光远射暗壁，月之圆体比黑漆毬，有日映处则有光，日映不到则无光，故常一边光，一边暗。遇望日月相对，夜则月在天上，日在地下，所映之光全向人间，一边暗处全向天，世所不见。晦朔日月同经，月在日之下，月受日映，一边光处全向天，一边暗处全向地；月离地二十五度，人间乃见月吐微光。离渐远光渐多，月离日九—十余度，人见月光一半，故谓之弦。既望以后，光渐少耳，故月体本无圆缺，在乎受日光之多少矣。愚人或谓日月对望，为地所隔。彼岂知天之高远，而阴阳之炁，有隔碍潜通之理。然月中似瑕者，即大地之影也。日体大，月体小，日距天远，月距天又远，而月之化有不可尽泄者，太阴之神也。此谓“穷神以知化”也。子为一阳之首，至巳而极，阳极则阴生；午为一阴之首，至亥而极，阴极则阳生。寒暑代谢，温凉平分，阴极阳生，阳往阴来。比阴之附阳，若辐之于轮，辐辏而轮转，阴卷则阳舒。“易有三百八十四爻，据爻摘符”者，谓一卦有六爻，一爻有三符，一日两卦，两卦有三十六符；阴阳相交，不用一时之久，不尽一爻之用，犹一时有三符，止用一符。一符之行，则一阳生于坤之下以成震。震者，一阳能伏一阴也，故云“震来受符”。当斯之际，天地媾精，万物凭虚而受生；日月掸持，乌兔相结而莫解；阳雄而刚峙，翠玄而施化；阴雌而闢，化黄包以含滋；杏冥混沌之中，两相交接，权舆牝牡，初媾始树根基。权舆者，始初之义。古人造衡自权始，造车自舆始。此言造化之初毓也。又，权者，暂也；舆者，稳也，言暂时工用要最稳当不僵踣也。经营一气，以养鄞鄂，凝布阳精，以成形躯。 

此章但言太极肇分之初，阴阳顺行之始，而生人也，生万物也。故曰：“众夫蹈以出，蝡动莫不由。”世人不知后天顺行之道，亦借朝屯暮蒙之喻，亦有根基鄞鄂之比，乃指为还丹鼎中造化，非也。 

圣人上观章第四 
於是仲尼赞鸿濛，乾坤德洞虚，稽古当元皇，关睢建始初，冠婚气相纽，元年乃芽滋。圣人不虚生，上观显天符。天符有进退，屈伸以应时。故易统天心，复卦建始萌，长子继父体，因母立兆基。消息应钟律，升降据斗枢。三日出为爽，震庚受西方。八日兑受丁，上弦平如绳。十五乾体就，盛满甲东方。蟾蜍与兔魄，日月气双明，蟾蜍视卦节，兔者吐生光。七八道已讫，屈折低下降，十六转受统，巽辛见平明，艮直于丙南，下弦二十三，坤乙三十日，东北丧其朋。节尽相禅与，继体复生龙，壬癸配甲乙，乾坤括始终。七八数十五，九六亦相应，四者合三十，阳气索灭藏。八卦布列曜，运移不失中，元精眇难睹，推度效符证。居则观其象，准拟其形容，立表以为范，占候定吉凶，发号顺时令，勿失爻动时。上察河图文，下序地形流，中稽于人心，参合考三才。动则循卦节，静则因篆辞，乾坤用施行，天下然后治。 

注云：《翼》曰：“易有太极，是生两仪”，是“仲尼赞鸿蒙”也。乾坤之德，混沌虚妙。“元皇”，为盘古开辟之初，是仲尼稽古也。“关睢”者，男女人伦之正，夫妇冠婚之首。仲尼定诗，先夫妇者，正阴阳无邪之道。仲尼翼易，先乾坤者，明刚柔必配之理。是《系辞》曰：易与天地准，故能弥纶天地之道。仰以观于天文，俯以察于地理，是知幽明之故；原始返终，故知死生之说。何谓“元始”?盖顺行阴阳之道以生人物，故云“冠婚相纽”也。是之谓知生也。何谓“返终”，能逆行先天之道，超凡人圣，故云“元年乃芽滋”，是之谓知死也。昔者子路问死。子曰：“未知生，焉知死?”圣人好问、好察，惜子路当时不就问生死之说，以发露易之道，使后世人知有顺死逆生之理，知有和顺道德之义，知有穷理尽性以至于命之道。是以圣人之降世也，仰观俯察，精审阴阳，以阴为符，以阳为命。何谓“上观显天符”?盖阴气在天地间曰“天符”，阳气在天地间曰“天命”，阴气在人身中曰“火符”，阳气在人身中曰“性命”。若阴阳屈伸之时，则符为进退之候，符候准，乃不失时。故易之道统乎天心。天心，乾之正位，子为天心阳生之户。乾为阳物，天符纯阴。乾阳初生于二阴之下为震，震为长子，复生于坤。复者，一阳伏五阴也，坤为母，故曰“因母立兆基”也。钟律应斗枢者，黄钟之律在子，斗枢之运建子，皆应一阳始萌之时，即于三日之晡，月之微阳生于西南，阳生于月之下北震，故云“震庚受西方”。八日上弦，兑受丁火，阳升至半，其平如绳。十五对望，日西月东，月兔尽吐其光，阳满卦体成乾。十六平明，巽见于辛，阴符包阳，使无奔逸。二十三日，阴符半裹，光止下弦。“坤乙三十日”，月体全晦，白静黑纯，光向于天。“东北丧朋”，东北为艮，箕水之乡，艮为鬼路。即于人身，癸满经行，丧损其气，节尽癸竭，一阳复生，故以壬癸而配甲乙，如乾始复，七八九六，数终三十，终则成坤，真气归藏。是知八卦，乾坎居北，艮震归东，巽离返南，坤兑还西，交布列曜，运用推移，不失于中。中乃天心，即太中极，元精之物，眇不可睹。天生圣人，推考度量，以效为验，以符为证。观日月之象，拟诸其形容。若司天者，立表测影，以为格范，占知时候，察定吉凶。若一发号，必顺时令，准拟爻动，则知阳生。上察河图，明乾象阴阳之交会；下序地形，详坤体金水之妙化；中稽人心，应时发号，动循卦节，复震从先，静因彖辞。大哉乾元，云行雨施，品物流形，含弘光大，柔顺利贞。天文既察，地形已存，人心又正，则乾坤之门，施阴阳之道，使天地人物皆得自然之治矣。 
此章引圣人稽古观天之喻，明日月之合，体乾坤之用。使世人辨阴阳，识进退，明造化，拟形容，应符节，谨动静，如是而此，一身之天地治矣，非有龙虎鼎中抽添之语。 
君臣御政章第五 
御政之首，鼎新革故。管括微密，开舒布宝。要道魁柄，统化纲纽。爻象内动，吉凶外起，五纬错顺，应时感动。四七乖戾，誃离俯仰。文昌统录，诘责台辅，百官有司，各典所部。日合五行精，月受六律纪。五六三十度，度竟复更始。原始要终，存亡之绪，或君骄佚，亢满违道；或臣邪佞，行不顺轨。弦望盈缩，乖变凶咎。执法刺讥，诘过贻主。辰极受正，优游任下。明堂布政，国无害道。 

注云：仙翁以修丹之难借喻御政，则知乱民之难治，凡修丹，则知意马之难拴系。旧染俗污，咸与维新，御政之首也，是谓“鼎新”也；惩忿窒欲，见善则迁，修身之本也，是谓“革故”也。若为政，若修身，先从自己。至微至密者，首当管括而究治之，则为政而政成，宝身而身修。孔子曰：“为政以德。譬如北辰居其所，而众星拱之。”德之一事，不但为政，德乃百行之元，修丹之士可无德乎?且何谓德，仁慈爱明诚，上德之士也。恭宽信敏惠，入道之门也。凡以修丹当以惠敏为先，惠则足以使人。仙翁乃曰“开舒布宝者”，外得民之欢心，内宝己之真气。此为要道之魁柄。若数布宝，乃能统化其纲纽。纲纽者，执法之主，善加统化，则执法者不苦其法。若爻象内动，则吉凶外应，亦犹五纬差顺，吉凶应时感动。“誃离”与此意同。誃即改，离犹移迁也。言四七之星宿，乖戾誃离，悉皆俯仰。“文昌”为太微主星，即魁中戴筐六星，号南极统星，为人身朱雀之神，录人长生之籍。虚精之星乃三台之纲纪统录之星，为三台之领袖，在人身为明堂之主，开化世人之德。洞微隐光星是紫微辅弼，即尊帝二星，在人身为玄武之神，若人见之，寿可千岁。其余百节万神，“各典所部”。修丹一事，紧关造化，故比御政为难。复以星宿喻身。“日合五行精”者，子、丑、寅月，日合五星于北；卯、辰、巳月，日合五星于西；午、未、申月，日合五星于南；酉、戌、亥月，日合五星于东。尧时天心建子，甲辰冬至，日次虚鼠；汉太初冬至，日次牵牛；唐太衍冬至，日次东斗；宋至今冬至，日次南箕。此谓岁差。故太阳得火土益精光，得金水愈炫彩。“月受六律纪”者，律阳而吕阴，一五一六，二合三十，三十度周，日月再会，故云“度竟复更始”。日月循环往来而有弦、望、晦、朔，世因弦、望、晦、朔而有寒暑代谢，人因寒暑代谢故有生、老、病、死。原（一为景）其始则能长存，要其终则能不亡。或“君”乃心也，“臣”乃身也；心即我也，身即物也。若我心骄亢，或自满溢，或身物相竞，不顺轨法，则弦望乖变，盈缩有凶咎，致执法者刺讥，诘过于其主矣。辰极则前文昌星，一曰南极。辰极秉正而行，优游以任其下。明堂即台辅，勤布其善政，使国无乖戾。国亦身也，身安气和，则不害道。 

此章喻人之修身炼丹，亦犹人君之治国。布政治国得其人，行其政，则天下平；修身尽其心，立其命，则丹道成矣。他本“御政之首”下，无“鼎新革故”一句，此书流传已久，后有不能晓其玄言，诸本多有差错，晦庵朱熹正数百字，未能尽善，非遇圣师，难分玉石。 

炼己立基章第六 
内以养己，安静虚无。原本隐明，内照形躯。闭塞其兑，筑固灵株。三光陆沉，温养子珠，视之不见，近而易求。黄中渐通理，润泽达肌肤。初正则终修，幹立未可持。一者以掩蔽，世人莫知之。 

注云：养己者，终身炼己也。孔子曰：“君子好其身而后动，易其心而后语，定其交而后求。君子修此三者，故全也。”圣人患虑之深，备练人之情实。一动、一语、一求，三者乃入圣之至理，真养己之要言。宝精裕气，养己也；对境忘心，炼己也；常静常应，炼己也；积德就功，炼己也。苦行其事云炼，熟行其事云炼。修丹之士必先炼己，苦行忍辱，庶得入室之时，六根大定，方使纯熟，忘无可忘，乃能就事。是以大学之道，在明明德，在知人，在止於至善。既明德又知人，止于至善，正合炼己。况知止而后能定，定而后能静，静而后能安，安而后能虑，虑而后能得，此正合安静虚无之要。虚无者，非空虚全无之谓。仙师曰：先天一炁,自虚无中来，是安静虚无之至也。“原本”者,从自己生身处求之，则知真精、真神（一为气）为我身之本。“隐明”者，世人多为聪明所役，耗其神气；大修行人，黜聪明，屏智慧，内照形，外忘我，塞兑而筑固灵株，收视而温养子珠。如是方得黄中通理，肌肤润泽。“初正”乃炼己之事，修炼乃临炉之事，“幹立”尽炼己之道，末持下入室之功。“一”者，己也，戊也。会此“一”字是参到伯阳心地上了。子曰：“吾道一以贯之。”老子谓：“得一万事毕。”释氏云：“万法归一。”故天一生水者，要知此水从一中而生。一中者坎之中爻也。一者掩则聚精会神，一者蔽则分灵布炁，人能知一，则宇宙在乎手也；人能得一，则万化生乎身也。一之为妙，非师莫明。故云“一者以掩蔽，世人莫知之。”亦云“莫之知亦妙。”仙翁丹法，要先“筑固灵株”者，炼己而凝神也；温养子珠者，积精而累炁也。炼己功纯，方可以炼还丹。世人既不知炼己事大，又妄行半时得药之功，希冀功成，愚之甚也。故《清净经》曰：“内观其心，外观其形。远观其物，惟见于空。空无所空，所空既无。无无亦无，无无既无。湛然常寂，寂无所寂。”语到这里，常人看来，岂非大休歇、大解脱时也?缘何下接“欲岂能生”?欲既不生，即是真静，真静方能应物。仔细看来，行到真静应物处，方是初学底事。若论修丹，未梦见在。其常人也，施一斋，造一塔，或三峰采战，或枯坐诵经，或无为，或祷祀，凡此等以为向善则可，若曰修道，实未得其门而入也。故养己之功，欠一些不可。是洞宾云：“七返还丹，在人先须炼己待时。”泥丸云：“言语不通非眷属，工夫不到不方圆。”紫阳云：“若要修成九转，先须炼己持心。”圣圣相传，可不谛受。太虚真人得黄房公旨，依教往武夷即谋就乃事，初行炼己功，每障魔百至。太虚卓然曰：束送妖魔精，斩馘六鬼峰。旋定息而坐，此念才举，爱根斩然。后学者观此炼己一事，更宜三思。此章只曰养己，无金虎鼎室之说，若以三光即阳火、阴符、金胎，尤非也。 
明两知窍章第七 
上德无为，不以察求。下德为之，其用不休。上闭则称有，下闭则称无。无者以奉上，上有神德居。此两孔穴法，金气亦相胥。知白守黑，神明自来，白者金精，黑者水基。水者道枢，其数名一。阴阳之始，玄含黄芽。五金之主，北方河车。故铅外黑，内怀金华，被褐怀玉，外为狂夫。金为水母，母隐子胎。水为金子，子藏母胞。真人至妙，若有若无。仿佛太渊，乍沉乍浮。退而分布，各守境隅。采之类白，造之则朱。炼为表卫，白里真居。方圆径寸，混而相拘。先天地生，巍巍尊高。旁有垣阙，状似蓬壶。环匝关闭，四通踟蹰。守御密固，阏绝奸邪。曲閤相通，以戒不虞。可以无思，难以愁劳。神炁满室，莫之能留。守之者昌，失之者亡。动静休息，常与人俱。 

注云：“上德”者，体全德之人也，无不为之士也。男女当二八之年，真精全而欲泄，全德之人则能保爱而浑无亏。又遇明师授以无为修摄之道，以永其寿，是谓无不为之士，是谓上德之全人也。是即圣人行无为之化，是即大人成无为之功也。“下德”者，窃造化之人也，盗万物之士也。夫一切人，年甫二八，真精未泄，谓之纯乾。逮夫情欲一动，乾之中爻走入坤宫，乾不能纯，心虚为离。由是而后，日夜漏泄，存而有者，复几何哉?惟至人者，不待其极，乃行圣人复全之道，以仙其身。是谓下德之士，是窃造化之人也。是即圣人率性之道，是即神人有为之功也。上德者，无为而无不为也，得太极全体，成后天之功。是曰“不以察求”。下德者，有为而有以为也，夺造化之用，成先天之功。是曰“其用不休”。仙师云：“始于有作无人见，及至无为众始知；但见无为为要妙，孰知有作是根基。”斯言道尽金丹之事，非易也，至人不得已而行之。老子故曰：“夫佳兵不祥之器，不得已而用之。”盖谓此也。“上闭则称有”，“上闭”为坤，坤之为德，其静也翕。“有”乃坎中之戊土，内有先天真一之炁。“下闭则称无”，“下闭”为乾，乾之为德，其静也专。“无”乃离中之己土，中藏后天自然之汞。到此双明两用之窍。经曰：“常无欲以观其妙，常有欲以观其窍，此两者同出而异名，同谓之玄，玄之又玄，众妙之门。”圣人无两心，其玄言妙语未尝高远，万世莫能测其端倪，必要师授之。黄帝上圣若不师广成子，岂能自明此道耶?只如此窍，圣人无可奈何，形容极到了处：伏羲画卦，首以乾坤两象以定此窍；文王不隐，重而明之；孔子《翼》出乾直坤辟之义；老子乃云“玄牝之门，是谓天地根”；释迦喻正法眼藏、涅架妙心；此皆直指而可见矣。上士或能自明此窍，其中功用，非师莫明。“无者以奉上”，“无”言己性，“有”即戊情。若己之性，能奉戊之情，则情之义肯恋性之仁矣。“上有神德居”，盖先天一炁，自虚无中来者，神之德也。仙翁重指曰：“此两孔穴法，金气亦相胥。”两句为《参同契》之关键，万世之下，慧饶颜闵，不能自通。云房翁曰：“生我之门死我户，几个醒醒几个悟，夜来铁汉细思量，长生不死由人做。”只那“生我之门死我户”，岂非两空穴也?如前止陈乾坤日月造化之理，至此才定玄关，便指金水二物，作书次第，不泛若此。修丹之士既明此窍，且参“金” 
炁为何物，“相胥”为何用，深达洞晓，方可炼丹。“知白守黑”，知其金之精纯，白而无污，是知白也。守其黑之基，待时而生水，是“守黑”也。水之初生名为“先天”，以其至真，号曰“神明”。白黑相符，金水汛旺，一遇己土，制水淘金，金水满炉，故曰“神明自来”。何谓“水者道枢，其数名一”?盖水从天一而生，故为“阴阳之始”。“玄含黄芽”者，《翼》曰：“阴虽有美，含之以从王事。”即太元为水，黄芽为丹，水中有丹。因喻之曰：“玄含黄芽”。黑铅之中，内蕴白金；河车之中，内藏黄芽。亦犹士而怀玉，衣若被褐，则害不至。“金为水母”，盖兑金生坎水，而坎之中爻属金，故云：“母隐子胎”，水为金子，壬癸之水，自西而生，兑之中爻乃属于坎，故云：“子藏母胞”。“真人至妙”者，真人即乾之体。乾之为物，至神至妙，其为形也，或有或无。大渊即坤之象。坤之为物，能沉能浮，其为形也，莫见莫闻。故乾能变化，坤德资生，既以化生，乾坤分布，各守其境。“采之类白”者，是铅中有银而白，造为内（一为国）丹则朱，独炼则成胡粉；其采外丹而炼，亦类乎是。然外丹者，常须表卫，外睹如朱之红润，内使不失其真白也。“方圆径寸，混而相拘”者，盖杳冥之中有物，则太极未分之时，为先天地内蕴先天真一之炁，居乎太极之前，乃象帝之先。故曰“巍巍尊高”也。“旁有垣阙，状似蓬壶”，乾之为象，亦似垣阙，亦似蓬壶，法象形容，一身一己，如上皆指鼎器而言。“环匝关闭”，即表卫也。“四通踟蹰”，密外护也。“守御密固”者，不可须臾离也，可离非道也。“阏绝奸邪”者，其出入以法度，限内外使知惧，令白里真居也。“曲阁相通”者，必置坛墠精研，以戒不虞之患。仙翁慈悲，自“环匝关闭”而下，历历指教，恐有不虞之害。又须无思无虑，不可忧愁劳役，故云：“可以无思，难以愁劳”，俾“神炁满室”，而不致亏损，故云：“守之者昌，失之者亡。”若稍不固，便致倾丧。是以“动静休息”，顷刻不敢放恣而忽慢，则金鼎之炁，彼我坚固，而互相调伏。故云：“常与人俱。” 

此章直指两窍之体，发明金水之用。修行之人，看诵《参同契》到此，方知入头一着，便是难能之事。然下德之器，修有为之道，其功全资于炼己也，炼己稍欠，神明不来。 
明辨邪正章第八 
是非历脏法，内观有所思，履行步斗宿，六甲以日辰。阴道厌九一，浊乱弄元胞。食气鸣肠胃，吐正吸外邪。昼夜不卧寐，晦朔未尝休。身体日疲倦，恍惚状若痴。百脉鼎沸驰，不得清澄居。累土立坛宇，朝暮敬祭祀。鬼神见形象，梦寐感慨之。心欢意喜悦，自谓必延期，遽以夭命死，腐露其形骸。举措辄有违，悖逆失枢机。诸术甚众多，千条有万余，前却违黄老，曲折戾九都。明者省厥旨，旷然知所由。勤而行之，夙夜不休。伏食三载，轻举远游，跨火不焦，入水不濡，能存能亡，长乐无忧。道成德就，潜伏俟时。太乙乃召，移居中洲，功满上升，膺籙受图。 

注云：做修行人，须明大道之正。倘非阴阳配合、坎离施化，外则皆为傍门左道。如内视五脏，存想呬呵，外履斗宿，步罡握诀；或习房中之术，御女三峰；或行九一之道，剑法五事，对境接气，浊乱元胞，是皆秽行，乃傍门之最下者。又如吐正吸邪，忍饥食气；或论年打坐，昼夜不眠；或立坛祭神，鬼物见象，此又傍门之乱道者。是使精神恍惚，百脉沸驰，心意日欢，梦寐夜作，千蹊百径，然忽无功。既违黄帝老子之教言，不参真师阴阳之同类，曲折而招九都之戾。何由而结一黍之珠?本冀延年，故因促寿。若有明达之士，复遇真师之言，旷然行之，愈勤不怠，夙夜不休以求药，专心伏食而密行三载，一任远游，九年足可轻举。积累一纪，水火不伤，居洞府以无忧，宴瑶池而长乐。已成道则潜伏，更积德以俟时。三天有名，太一乃召，俾司仙职，移居中洲。若有功高，飞身三境，加封进级，膺籙受图。如张、葛、旌阳、浮丘、钟、吕列圣已然后圣已遵而行之也。 

此章仙翁力言一迷一明，一邪—正。邪则九都谴戾，正则行满飞升，理之必然，无可积虑。至于下手工夫次第在后。 
龙虎两弦章第九 
火计不虚作，演易以明之。偃月法炉鼎，白虎为熬枢；汞日为流珠，青龙与之俱。举东以合西，魂魄自相拘。上弦兑数八，下弦艮亦八，两弦合其精，乾坤体乃成。二八应一斤，易道正不倾。 

注云：仙翁铺设到此，方言炉鼎龙虎弦气。曰，“偃月炉”，曰“白虎”，曰“上弦”，曰“兑”，曰“魄”，属於西也，彼也，玉池也；曰“汞日”，曰“流珠”，曰“青龙”，曰“下弦”，曰“艮”，曰“魂”，属于东也，我也，金鼎也。“偃月炉”者，即太乙神炉，是之为阴炉也，以其偃仰似月初生之象。“白虎”乃西方兑宫之物，天地初分，元属于彼；其虎之威，叩之则应，含弘广（一为光）大，品物资生，虽能伤人杀人，却蕴大乘气象。文王重易曰：“履虎尾，不咥人，亨。”又曰：“履道坦坦，幽人贞吉。”孔子曰：“说而应乎乾。”又曰：“素履之往，独行愿也。”修丹之士，知畏此虎，要先降而伏之。既能伏之，则可为熬之枢，而不咥人也。离为日、为汞，中有硃砂，名曰“流珠”。“青龙”乃东方震宫之物，劫运既固，元属于我。此龙之势，威能变化，感而遂通，云行雨施，品物流行。乾之九二：“见龙在田，利见大人。”子曰：“龙德而正中也。”世人不悟此龙生生之功，每服其害。若人悟而畏之，调而降之，则能驱驾而用之矣。“举东以合西”，则嘉会而合礼也。兑艮数各八，流戊而就己也。“魂魄自相拘”，金木不间隔也。两弦合精，乾坤体成。易道不倾者，必二八相停而成一斤也。一斤指圆成之数。数乃积小以成大，故十粉曰丸，一丸如黍，一黍余曰刀圭，六十四黍曰一圭，十黍为累，十累为铢，两铢四累为钱，十钱为两，八铢为锱。《说文》：“六铢为锱”，《监韵》：“八两为锱”，二者皆伪。三锱为两，是二十四铢也。十六两为一斤，斤有三百八十四铢。斤四两为锊也，古人分铢以应卦爻之数。 

金返归性章第十 
金入于猛火，色不夺精光。自开辟以来，日月不亏明。金不失其重，日月形如常。金本从月生，朔旦受日符。金返归其母，月晦日相包。隐藏其匡廓，沉沦于洞虚。金复其故性，威光鼎乃熺。 

注云：仙翁无一泛言，至此方指金之为用。非金之功，则不成丹，故云“金丹”。却非世上金玉之金，非从土石中出者。乃天地造化，五行颠倒之妙，自乾坤大化窟中而产者，此金是也。今之盲师，但说金丹，便自慌忙，不知所为。何者?口说修行，又不得闻金丹之名，亦不究竟《参同契》中之语，乃诳於世。岂知仙翁历历指示此金神化之用。有辈余人每睹是书，不察阴阳真金体用，乃猜为烧炼炉火等事，惜哉!昧哉!若不与世露些消息，则万世之下，此书愈高愈远。人既不能窥其畔岸，遂皆弃而不观，抑何从而求修行之旨耶?上根利器，要知此金在鸿蒙混沌之先，太极未判之始，元属于乾，故谓之“乾金”。大劫欲交，则谋报混沌之德者，至是以乾初交坤，此金颠蹶蹄骤，奔入坤宫，谓之“坤中金”。坤得此金，内实而为坎。坤之三爻本皆中虚，号曰“坤土”，既得此金以实其中，而成坎象。坎之正位，居于北方癸水之地。是坎为水，金藏其中，故谓之“水中金”。夫水中之金，为先天之宝，不能久居于后天之坎，因化为兑。兑或跃于北方之坎户，占居西天之酉方，则此金日生夜长。酉之正位属兑，是以此金主行丹道于兑之中，故谓之“兑金”也。炼丹之士，寻微索赜，原始要终，格物致知，探其源流，审其根苗。若炼金丹，必求此金。若求此金，不求于乾，不求于坤，不求于坎，专求于兑。兑之为物，乃坤月同类，是云：“同类易施功，非类难为巧”。兑之为妙，代坤行道。故炼金丹，除此兑金，余皆旁门，不能成道。黄帝、老子，从古圣仙，皆用此金，方能了道。文王重巽九五，先庚三日，后庚三日。仲尼《翼》：“巽兑柔，皆顺乎刚，君子以申命行事。”夫庚，金也。经云：“三日月出庚”是也。且释迦假此金以成佛，故号“金仙”。盖兑中之金，与天上太阴同体而生明，同时而生丹。天上之月名曰“太阴”，缘此兑金同其功用，遂亦名之“少阴”，又云“阴中之金”。天上太阴，其功接太阳之辉光以成岁时，兑之少阴，其道传续大千世界，化生人物。仙翁参透前圣，知此金之根源，推此金之妙化，阐出此金之神变也。彼世间金能与天地同久，入火其色愈精，久炼不失其重。况此兑金，是乾坤大化炉中之所产也，月之光有亏盈，兑之金有流转，故云“形如常”。朔旦日月合璧，月受日符，现一阳之光于庚申之位，此天上之太阴也。而此兑金每应月之朔，亦初三日生始阳之丹于混沌之位，此人间之少阴也。故云“金本从月生，朔旦日受符”。何谓“金返复其母”?盖金之舍曰“兑”，兑之母曰“坤”，兑不能久舍其金，金亦因时而发用。坤之《翼》曰；“含章可贞，以时发也。”圣人之心，妙在于此。金既发用，兑返母而包归坤，犹月晦而日相包。何也?晦月朔旦，月之全体“隐藏匡廓”，为日所复，一日、二日、三日，运行其度，辉光再吐也。又如金返归母，金之真精，沉沦洞虚，为世之用。一生二，二生三，劫运再交，金将复产也。若此金复产，必复其故性。何也?性为乾之用，乾之直也，寄金于坤，坤寄于坎，坎寄于兑，兑金舒情，复其故性，乃以此金还于乾宫。乾之金鼎，复得其种，炼成金丹，是以此丹号“金液还丹”，鼎号“威光金鼎”，是云“威光鼎乃熺”。（熺亦作熹，亦作譆，三字通释火炽热盛之义。此金丹书，日月星宿，天龙真宰，造化神灵，悉皆拥护，敬之畏之。） 

二土全功章第十一 
子午数合三，戊己号称五。三五既和谐，八石正纲纪。呼吸相含育，佇思为夫妇。黄土金之父，流珠水之子。水以土为鬼，土镇水不起。朱雀为火精，执平调胜负。水盛火消灭，俱死归厚土。三性即合会，本性共祖宗。巨胜尚延年，还丹可入口。金性不败朽，故为万物宝。术士伏食之，寿命得长久。土游于四季，守界定规矩。金砂入五内，雾散若风雨。熏蒸达四肢，颜色悦泽好。发白皆变黑，齿落生旧所。老翁复丁壮，耆妪成姹女。改形免世厄，号之曰真人。 

注云：子居北，北乃坎之正位，其数一。午居南，南乃离之正位，其数二。坎中有土曰“戊”，其数五；离中有土曰“己”，其数五。戊专坎之门，掌先天真一之气；己直离之户，积后天至真之汞。若求先天之气，必通戊土而后得之；若用后天之汞，必伏己土而后和之。子午既欢而谐，戊己既和而合，二五之精，妙合而凝。流戊就己，鼎中得类，两土相结，因名曰“圭”。“八石”为坤，乾坤为众石之父母，非坤则不得兑之纲纪消息。子午相呼吸，戊己相含育，铅汞相交结，而为夫妇矣。归土者，戊土也。戊土能生兑中金，故为“金之父”。“流珠者”，木汞也。铅水能资木中之汞，故流珠乃“水之子”。铅水以戊土为鬼，戊土一镇中宫，水不妄流于外。“朱雀”者，离中之物，是为火精，心平气和而脉停，可使调其胜负矣。水克火，火克金，金克木，四者俱消，其功归于厚土。厚土者己土也。“三性”者，戊金水也。坎之门曰“戊”，坎之中爻曰“兑金”，金生太乙之水。金既生水，戊又制之，是三性合会也。木性即己土也。离中之户曰己，戊金水三者合本性之己，木乃徐徐而克之，总变而为大丹，故曰“本性共宗祖”。“巨胜”者，胡麻也；胡麻若作饭，常食之能延年。况还丹是金水戊己炼成，为天地间之至宝，修行术士伏而食之，寿与日月同其长久。“伏”者，伏先天之气；“食”者，吞黍米之丹。后人误作“服”字，是不知伏之为妙也。故仙师云：伏炁不服气，服气须伏炁；服气不长生，长生须伏炁。只一伏字，逆用化机。“土游于四季”，四季者，辰、戌、丑、未也。土各有王日，每季月王十八日谓之“游”。惟夏季火生土，土德胜王；金畏火，故入秋属申月。古人以水土俱生申者，土因夏火而生，水到三垣而产。水潮制火，土乃生金。故入秋初，土德先王九日而生庚金，至戌止有九日而分王也。“守界定规矩”者，东方有氐土，能守青龙之界；西方有胃土，能规白虎之威；南有柳土，能规离火之户；北有女土，能定坎水之门。是使制伏丹砂真金之气，还入五内。其丹初至，气散如雾，润泽若雨；丹气薰蒸，遍达四肢；神气既全，颜色悦好；齿生发黑，返老还童；改其枯悴之形，永免世间之厄；形神俱妙，紫霞真人。 

此章言欲下手炼丹，先和戊己二土，然后可采金水而成丹也。 
同类合体章第十二 
胡粉投火中，色坏还为铅。冰雪得温汤，解释成太玄。金以砂为主，秉和于水银。变化由其真，终始自相因。欲作伏食仙，宜以同类者，植禾当以谷，覆鸡用其卵。以类辅自然，物成易陶冶。鱼目岂为珠？蓬蒿不成槚。类同者相从，事乖不成宝。燕雀不生凤，狐兔不乳马。水流不炎上，火动不润下。时间多学士，高妙负良材。邂逅不遭遇，耗火亡资财。据按依文说，妄以言为之。端绪无因缘，度量失操持。擣治羌石胆，云母及矾磁。硫磺烧豫章，泥汞相炼治。鼓下五石铜，以之为辅枢。杂性不同类，安肯合体居。千举必万败，欲黠反成痴。稚年至白首，中道生狐疑。背道守迷路，出正入邪蹊。管窥不广见，难以揆方来。 

注云：胡粉，黑铅炼就也，得火则还本性；冰雪，寒水结成也，遇热则归本源。黄金入水银而变白，得火则回其赤色。世人嗜欲而乱性，全性而可以长生。何谓“金以砂为主”?何谓“秉和于水银”?修行之人明其造化，洞达阴阳。欲炼金丹，先积离己之珠砂，以和玉池之水银；却用坎中之水，以济离中之火。水火既济，金砂合形，变化由同类之真，终始因雄雌为主。所谓“欲作伏食仙，宜以同类者”，实为谛当。如植禾必种谷，覆鸡须用卵。欲作仙佛，不得同类，虽入闤百处，打坐千年，终落空亡。若也不参同类，行诸旁门，或房中御女，或三峰采战，此皆邪径，犹认鱼目为珠，蓬蒿为槚，岂知变化由其真乎?燕雀飞禽也，不能生凤；狐兔走兽也，安能乳马?皆非其类。水之为化不能炎上，火之为功不能润下，盖以阴阳往来必秉自然之道。仙翁教人以求明师，必参同类，必配阴阳，方可言丹。我紫琼翁初受太虚真人入室语，首问《参同契》为明易耶?为行易耶?太虚曰：易只阴阳两件物事，能明能行，方为圣人。故易曰：西南得朋，乃与类行。《契》曰：“类同者相从，事乖不成宝。”先明之，后行之，圣人也。岂谓后人，或负高妙之良材，不求真师，依按古文，妄意度量：或以韶之石胆炼金；或用辰之砂银烧丹；擣治五金，鋾炼八石，以三黄为同类，净赤铜为辅枢。其石与金，非我同类，安肯合我之气而居我之身乎?昔九江张相炼丹服食，洞宾悯其奸道心切，化一术士访而救之。张自负恃服丹已久，必可飞升，赂不加礼，洞宾顿去。但见座间有诗云：“可惜九江张尚书，服药失明神气枯。不思还丹本无质，翻饵金石何大愚!”后果双目不见而终。此辈皆负良材，执滞不回，甘受盲师误，将金石指为同类，耗亡资财，服食烧炼，或至于终身不悟。如彼等人，以管窥天，岂知天地间而有真仙圣师耶?世人纽于惯常，不自卑下博问，不肯拔萃广参，耳隘目低，乌足听观高远之事耶?却乃昂藏称大丈夫，是皆空负高妙之良材，失于自恃自满耳! 

三圣前识章第十三 
若夫至圣，不过伏羲，始画八卦，效法天地。文王帝之宗，结体演爻辞。夫子庶圣雄，十翼以辅之。三君天所挺，迭兴更御时。优劣有步骤，功德不相殊。制作有所踵，推度审分铢。有形易忖量，无兆难虑谋。作事令可法，为世定诗书。素无前识资，因师觉悟之。皓若寒帷帐，瞑目登高台。火记六百篇，所趣等不殊。文字郑重说，世人不孰思。寻度其源流，幽明本共居。窃为贤者谈，曷敢轻为书？若遂结舌瘖，绝道获罪诛。写情著竹帛，又恐泄天符。犹豫增叹息，俯仰缀斯愚。陶冶有法度，未可悉陈敷。略述其纲纪，枝条见扶疎。 

注云：八章言“前却违黄老”者，黄帝、老君二大圣。至此详明三圣人之立言垂训，其尊崇前圣后圣之意。回视后之末学，总无所知，妄诞相高，开口谤毁者，其罪当何如哉?经曰：“若夫至圣，不过伏羲。”伏羲亦作庖犧，亦作伏戯。孔子《翼》曰：“古者庖犧氏之王天下也，仰则观象于天，俯则取法于地。观鸟兽之文，与地之宜，近取诸身，远取诸物。于是始画八卦，以通神明之德，以类万物之情。”文王“结体演爻辞”，示“西南得朋”之妙。何谓“《十翼》以辅之”?《易》之书也，伏羲画卦，文王繇辞，周公爻辞，共为二篇曰“正经”。仲尼于正经之后，《翼》以十篇，曰上彖传、下彖传、大象传、小象传、系辞传上、系辞传下、文言传、说卦传上、中、下十篇，是为《十翼》。本释《易》，乃不曰“释”，而曰“翼”者，以辅翼之道也。圣人上祖下法，经自为经。翼之为翼，欲使后之学者，知圣人不敢先于前圣，亦不紊乱正经。传自商瞿至于费、孟、梁、丘。费之言曰：“彖辞所以解经”，乃分二翼于各卦之下。费之易行，圣经乱矣。费直不明圣人不先不紊之意，若正经可紊，则仲尼早分而释之矣。费传至郑康成，郑主费也。郑之言曰：“《文言传》者，所以释乾坤二卦，乃移于乾坤上卦之后。至于王弼，王弼主费、郑。弼之言曰：《象传》所以释爻，乃移于各爻辞之后，各添“象曰”、“彖曰”字。数百年间已三紊乱，既乱正经又失《翼传》，费直作俑，郑、王和之。今之《易》，非《周易》，乃王弼之《易》也。先贤欲复《周易》之《翼》多矣，只如宋李焘、晁说之、欧阳修诸公，皆尝校定《周易》，以为古《易》。焘曰：《周易》十二篇始紊于费、郑，大乱於王弼，乃复校定，名曰《古易》，极于州学。晁说之再定古《易》，正经二篇，《十翼》十篇，“已亡”、“说卦”二篇。欧阳修曰：秦火《易》之正经以卜筮存，是则《十翼》之书，散在人间。汉文帝广求文字，《十翼》所存唯彖、象、系辞、文言耳。后至汉宣帝时，河上女子掘冢，得《易》全书上之，内“说卦”中、下二篇污坏不可复识。如是则《十翼》果亡二翼，后人以序卦、杂卦是《十翼》者，非也。其辞肤浅，后之学人唯相附和。独程氏有卓然之见，其遗书曰：序卦非《易》之蕴，此不合道。后横渠以大匠一斧辩之，更非是，唯程氏知亡二篇也。朱熹曰：独乾一卦，是《周易》之本文，弼不敢紊。朱熹曰：《周易》上、下两篇，经则伏羲之画，文王、周公之辞，并孔子所作之传十篇，凡十二篇，中间颇为诸儒所乱，今悉整而正之，定著为经二卷，传十卷，以复孔子之旧。自熹到今，已二百年，竟不复旧者，其有以夫？《易》非《十翼》，则易之道何以明，言辞何以通，变动何以识，制器何以象?为道而不通言辞，则不得情性之感；为道而不知变动，则不得金水之化；为道而不工制器，则不得鼎炉之用；为道而不达吉凶，则不得逆顺之理。《翼》曰：“《易》有圣人之道四焉者，此也。”是以君子将有为也，将有行也，问焉而以言。其受命也如响，无有远近幽深，遂知来物。夫幽深，乃恍惚杳冥之谓。君子有为、有行，必于恍惚杳冥之中，而遂知来物。非天下之至精，其孰能与于此，仙翁谓《十翼》以辅之，斯言尽矣。圣人之用功，均沾后世，但恐后学无大福德，无大智慧，不足承当，千般蔽阻，无由见闻。三圣迭兴，制作推度，万世师法。伏惟至道，天生圣哲，奚有自悟?必资师授。纵负聪明，谋虑忖度，如有所障。若有仁贤，研心究竟，忽得师旨，心胸豁然。犹如室中褰去帷帐，分明洞达。一似瞑目上登高台，何所不见，人不求师，奚自觉悟?倘有所师，先以《参同契》一书辩之，若句句能明，章章洞晓，方是真正；苟有一句懡囉含糊，便难信受。若除此书，谓别有途可成道者，此大诳人。何以故?此书文王、周公、孔子祖述伏羲者也。故仙翁曰：“夫子庶圣雄。”万世之下，孰能超乎孔子也哉?且黄帝《阴符》三百，老子《道德》五千，符合不差，惟明此道。是以老祖、天师、葛、许、浮丘诸仙皆从此入，又如紫阳《悟真篇》、缘督子《金丹难问》等书，皆祖《参同》也。参之佛典、道经，俱契于此。若有人曰：某师谁氏，又复师谁，其说如流。问其《参同》，多所不晓，此皆地狱种子，反谓至道不在文书，狂妄盲引。孰知此书参勘真实，方可下手。况乎《火记》六百，时节爻符，密言妙语，从首至尾郑重而说。人不熟思求其源流，以顺幽明共居之故。此书为贤者谈，曷肯轻述?果若结舌，道恶乎传?尽露竹帛，又泄天符。“犹豫增叹息”者，犹乃兽名，此兽性多疑，居山，闻有声则豫上树，下上非一。故不能自决者名之曰“犹豫”。仙翁自说趋趄，涉川畏邻，自增咨叹，俯仰再三，缀撰斯文也。然陶冶后来，有隐露法度，其口诀未可悉陈，但述纲纪，略见枝条耳! 

金丹刀圭章第十四 
以金为堤防，水入乃优游。金计有十五，水数亦如之。临炉定铢两，五分水有余。二者以为真，金重如本初。其三遂不入，火二与之俱。三物相含受，变化状若神。下有太阳气，伏蒸须臾间。先液而后凝，号曰黄舆焉。岁月将欲讫，毁性伤寿年。形体如灰土，状若明窗尘。擣治并合之，持入赤色门。固塞其际会，务令至完坚。炎火张于下，昼夜声正勤。始文使可修，终竟武乃陈。候视加谨慎，审察调寒温。周旋十二节，节尽更须亲。气索命将绝，体死亡魄魂。色转更为紫，赫然成还丹。粉提以一丸，刀圭最为神。 

注云：仙翁铺叙到此，方言入室临炉，下手结丹以入鼎也。上根者，当明是书，最有次第而不泛。《参同》一书，此章大有肯綮。非此一章之详，后人如何下手?修丹之流未遇师旨，不知是书隐而且奥。观至此章，浑如嚼蜡，无入头处，只得猜为五金八石煅炼之事，到底无功，反怨圣师谩语，诚为可怜。今略泄露，未释后疑。“以金为堤防”者，大修行人，参炼九还金丹，须明此金乃西方兑中之金也。先辨真心，求彼兑金，立置坛墠，常加谨护，堤防固济，以待此金之生水也。所生之水，尤当推度而明辨之。要知此水，是先天之水耶?是后天之水耶?若是后天，则水溷浊，不可以炼还丹；若是先天之水，又待其水之清而用之也。诗曰：泾清渭浊，盖泾水清而渭水浊也。修丹者待其泾水之清，优游防闲，不可挠动，是云“水入乃优游”。此水之清中有真金，周兴嗣曰：金生丽水，清之至也。且要知其斤两轻重而后用之。盖此兑金，必约十五两重者，借近一斤之准则，是云“金计有十五”也。金重到十五两，则能生丽水矣。何谓“水数亦如之”?非言水亦十五两，要水与金相称，如十五两之金，必能生多少之水，故曰“如之”。所以仙翁叮咛临炉方定其铢两，若十五两之金已生到五分之水，则水过余而不可用。是云：“五分水有余。”若此金初生水到二分时，乃真可用。是云：“二者以为真。”即此二分之水，必约十五两之金，是云：“金重如本初。”若水已到三分者，亦不堪用。是云：“其三遂不入。”若金水之数，及时相等，急以二分之火而合之。是云：“火二与之俱。”金水火既已相合，则火受金炁，复得水制，结成还丹，乃能变化，而状若神矣。下手临炉之工，莫此为要。是以圣人年中取月而置金，月中测日而听潮，日中择时而应爻，时中定火而行符。何谓行符?古圣先贤以炼金丹为一大件事也，推度时节立攒簇法，以一年七十二候簇于一日，以三百六十爻攒于一月，以三十六符计一昼夜，分依十二时中。是一时有六候，比之求丹，止用二候之火（一为久）；一时有一爻，比之求丹，不要半爻之顷；一时有三符，此之求丹，止用一符之速。所谓单符单决者此也。所以黄帝言《阴符》者此也。故曰：“人知其神而神，不知不神之所以神”者，此也。修丹仙子，于此一符之顷，蹙三千六百之正气，逆纳胎中。当斯之时，夺天地之造化，窃日月之精华，地轴由心，天关在手，交龙虎两弦之炁，擣金水一体之真，龟蛇盘结于丹炉，乌免会行于黄道，黑白交映，刚柔迭兴，玉炉（一为户）储祥，紫华映日，荧惑守于西极，朱雀炎于空中，促水运金，催火入鼎，伏蒸以太阳之炁，结号黄舆之丹也。夫初炼金水之时，堤防以岁月而计。至于合丹之际，止用一符之工夫。久则毁性而伤丹，一亏则伤寿年矣。是云：“岁月将欲讫，毁性伤寿年。”修丹一事，本为延寿登真，若差一发，反伤寿矣。故仙翁诲后学必要慎密明窗尘者，比丹之至微也。“擣治”者，阴阳之交炼也；“持入”者，保持之而收入也；“赤色门”乃乾之户，丹从乾之户而归神室；“固塞”者，闭息也；“际会”者，九窍也。皆要坚完而无所失。“炎火张于下，昼夜声正勤”者，盖阳丹之初到，其中有信，乍得离中之火，昼夜周流一身，百节万神，悉皆听命，正宜勤勤内守，使声寂而意和，炁匀而脉住，丹始凝结。“始文使可修”者，炼丹之始，用文火而修之。其首尾则皆武火：首用武火以炼己，终用武火以温养。故鼎器歌曰：“首尾武，中间文”是也。“候视加谨慎”者，不可自取踈慢。泥丸有云：“工夫不到不方圆”是也。“审察调寒温”者，勿为人物所瞒。紫阳翁曰：“调停火候托阴阳”是也。周旋以十二节，终而复始，直待添汞抽铅，铅将尽，汞亦干，七魄已死魂亦变，是“炁索命将绝，体死亡魂魄”也。景象至此，其色转为紫金赫赤之还丹也。“粉提以一丸，刀圭最为神”者，其少如一提之粉，其小如一丸之药。黍大曰“丸”，其轻如刀圭之匕，言至微也，而其神妙有不可述也。 

此章备言下手之功，然细微玄旨，必师口传，孰能依文而成事哉?先贤朱文公欲闻至道，不得师传，酷好此书，迨衰病中答侍郎袁公书曰：“《参同》之书，本不为明《易》，乃姑借此纳甲之法，以寓其行持进退之候。”文公该博如此，为无师指，想为纳甲之法。恶知此书直欲明《周易》之道，故曰：《周易参同契》。况丹道行持进退之候，并不用纳甲之法也。又书云：近者道间不挟他书，遂得熟玩《参同》，粗能晓其文义。盖向来虽屡看，率以无味弃去，今乃始识头绪，然未得其作料孔穴，夫玄言密旨，不可思议。文公屡以无味弃去，盲师却要猜量。又云：异时每欲学之，不得其传，无下手处。则圣贤非师，慧同孔孟，奚自会邪?今人自满自足，妄猜妄为，若视前贤，其罪多矣。使熹得师指授，大明圣人易道，必不固执为卜筮之书也。 

水火情性章第十五 
推演五行数，较约而不繁。举水以激火，奄然灭光明。日月相薄蚀，常在朔望间。水盛坎侵阳，火衰离昼昏。阴阳相饮食，交感道自然。名者以定情，字者以性言。金来归性初，乃得称还丹。吾不敢虚说，仿效圣人文。古记题龙虎，黄帝美金华。淮南炼秋石，玉阳加黄芽。贤者能持行，不肖毋与俱。古今道由一，对谈吐所谋。学者加勉力，留念深思惟。至要言甚露，昭昭不我欺。 

注云：“五行数”者，金、木、水、火、土，推而为三五一之数。如炼金丹，则以铅、汞、银、砂、土为五行，而配合阴阳。故水能灭火者，谓阴能消阳。日月薄蚀，必在朔望，阴阳二者盛衰相侵。若阴阳和，两相饮食，则自然有交感之道矣。金与水同名曰“情”，木与火同字曰“性”。情居西北，性主东南；东南曰“我”，西北曰“彼”。金水之情，自然外来，而克木火，木火之性，乃内还而结金丹。是之谓“金来归性初，乃得称还丹”，是此二句为《参同》之骨髓也。“吾不敢虚说，仿效圣人文”者，仙翁得圣人之的旨，复获古文《龙虎经》，依法修炼而丹成，乃撰此书，以训于后。因历叙黄帝之丹成曰“金华”，淮南之丹成曰“秋石”，玉阳丹成曰“黄芽”。丹成冲举，各立一名，无非是此还丹也，无非是先天一气也，无非同类之物也。后人闻“金华”即猜为五金；闻“黄芽”即猜为八石；闻“秋石”即猜为便溺。岂知古圣先贤方便立名，所炼之丹，奚出阴阳之外而别有路耶?此道惟圣人为能勤行，自古迄今，一道而已。三教大圣，必须同类，方可施功，故云：“古今道犹一，对谈吐所谋”，除此一途，更无他术。后之来者勉力深思，求师指示，则知是书昭昭尽露，不我欺矣。上阳子曰：“《参同契》三篇，体用不杂，功妙非常。参者，参天地造化之体；同者，资同类生成之用；契者，合造化生成之功。上篇叙炼丹之本末，中篇列细微之密旨，下篇补遗脱之法象。”上篇与《龙虎上经》表里义合，世疑《龙虎经》必后人祖《参同契》上篇述以为经，亦必有上、中、下三经也。若无中下经，则何以谓之上经?圣人之心，众人岂识?盖上经者，首经之义，此固非凡可测。又况书中有“古记题龙虎”之句，以是明之，则上古之文何疑?故云金碧古文。真人彭晓序谓：“仙翁不知师授谁氏，得古文《龙虎经》，尽获妙旨，乃约《周易》撰《参同契》三篇。”又云：“未尽纤微，复作补塞遗脱一篇，继演丹经之玄奥。盖仙翁初授真人阴长生之旨，后复师徐从事，由是备悉玄微，仙传载详。”真一又云：“书成密授青州徐从事，徐乃隐名而注之。”是则源流，真实奚辩!此书之注何啻百余，惟彭晓、王道为优，如晓得师授受，观其明镜图，《参同》序亦已详明，而所注此书，尚自碎杂。故有畎浍殊流，妍媸互起之语。王道所释，尤为旷涸。今详《龙虎经》。言虽高古，不若《参同契》之明且诀也。其语幽玄隐妙，非得圣师叮咛下手之的，孰敢拟议?如“金来归性初，乃得称还丹”之下，便接“吾不敢虚说，仿效圣人文”则知古圣大贤，非有所师，宁敢虚说也!非师岂成是书也，非师怎合造化也!留此书于世者，圣心道眼也，天梯河筏也，修行人仰赖也。世无此书，则皆趋入旁门耶径，使盲师俗子架空捏怪，相牵引动挽入地狱尔。世非此书，则天地之间无修行之旨，无圣人之道也。已欲成天下之亹亹者，其何以哉?留念深思，惟仙翁其天矣。大凡注书，注者，释也。其书隐奥难见，解释以晓后来。故必得一书之本意，必超前人之心地，明彻洞达，所注过于所作之书，方可注释。否则，彼处又不详，此处又不解，反误却后人。智慧低隘了方来耳目，莫谓后之来者不如今也。倘天生圣哲，欲正救之，则被其浊乱而不得分其清，归其正矣。其他经书尚可，如此书者，伯阳面拜阴、徐二真人，至道之正，其高制雄辞，幽藏奥旨，一字不苟，况以金丹之法之妙，鼎器之穴之用，何啻百件?伯阳止以“金来归性初”一语皆尽!宋儒未达，不肯明《周易》之道，总看为卜筮之书，暗藏却羲文周孔神圣之心，黯却乾坤顺逆造化之道，枉屈伯阳踵制元言之谛。今若不晓露些孔窍，则四圣之心，万世莫伸；大易之道，万世莫明。岂知至要之言甚露，“昭昭不我欺”之切切也。 

  
卷中 
阴阳精气章第十六 
乾坤刚柔，配合相包。阳秉阴受，雌雄相须。须以造化，精炁乃舒。坎离冠首，光映垂敷。玄冥难测，不可画图。圣人揆度，参序元基。四者混沌，径入虚无。六十卦周，张布为舆。龙马就驾，明君御时。和则随从，路平不邪。邪道险阻，倾危国家。 

注云：上篇十四章，炼丹次第、首尾己明；此篇重述细微，逐章条例，乃九还大丹之合用，后学之士，必须深造洞晓，不可依违苟且，恐差毫发则不成丹。上阳子分此中篇为十五章者，列其一十五事也。此章独明阴阳精炁四者，何谓乾刚坤柔?孔子《翼》曰：“乾阳物也，坤阴物也。阴阳合德而刚柔有体，以体天地之机，以通神明之德。”故夫乾之为德，刚健中正，纯粹之精也；坤之为德，柔顺利贞。君子攸行，是乾坤配合者，金丹之道也。惟君子为能攸行，小人反是。昔孔子曰：“吾未见刚者。”或对曰：“申枨。”子曰：“枨也欲，焉得刚”，刚之义大矣哉。小人强勉，一时刚健，又岂能中正?既不得中正，又焉能纯粹其精也耶?刚之为物，乾也，动而直，故易知；柔之为物，坤也，动而辟，故易从。易知则有亲，易从则有功，亲则功成，可大可久，此圣贤之德业也。能成位乎刚柔之中者，其金丹之道乎?所以乾阳之德主乎秉与，坤阴之德专乎含受。盖“雌雄相须”凭精炁，精炁舒布要雌雄。《翼》曰：“精炁为物，游魂为变。”“为物”者，顺行而生，生人生物也；“为变”者，逆用而成，或佛成仙也。何谓“坎离冠首”?夫乾刚交坤，乾乃中虚而为离；坤柔承乾，坤乃内实而为坎。是以坎离继乾坤而冠阴阳之首，且得刚柔之正。离中日光，坎中月耀，垂辉于下，玄妙杳冥难可测识，不可画图。惟圣人为能揆度，而参赞序述其元基，此义与前“元精眇难睹，推度效符证”意同。何谓“四者混沌”，盖阴阳精炁四者，包于虚无之窍，乃行六十卦，张布以为舆也。坤为牛，为舆；乾为龙，为马。是乾坤合德，而“龙马就驾”，天下治平，而“明君御时”也。金液还丹，与是同道，何哉?盖龙为东方木汞，马即南方砂火，龙马得西方之金虎，以生北方玄武之水，故凝精合炁而成形就驾矣。“和则随从，路平不邪”者，明君之御政，若行于大路，不劳扰于民，和气随时应；稍有不由正路，或更邪佞，以蔽贤嫉能，其国将危矣。故九龄往而国忠进，安史始萌；秦桧用而岳飞亡，燕云莫复。正人力为国者，惟恐国之权不在君；小人只为身者，惟恐国之柄不属己。君子小人，无世不有。君子当和而容小人，小人宜随而从君子，则国无倾危，而天下治矣。比之修炼，以和为先，和则事皆随心而应。《翼》曰：“和兑之吉，行未疑也。”事既和矣（一为已），必正其心，必诚其意，必防其虑，则无险阻，而不倾丧其丹。毫发之差，可不慎乎?后二十八章，重明四者尤详。 

君子居室章第十七 
君子居其室，出其言善，则千里之外应之。谓万乘之主，处九重之室，发号出令，顺阴阳节。藏器俟时，勿违卦月。屯以子申，蒙用寅戍。余六十卦，各自有日。聊陈两象，未能究悉。立义设刑，当仁施德，逆之者凶，顺之者吉。按历法令，至诚专密。谨候日辰，审查消息。纤芥不正，悔吝为贼。二至改度，乖错委曲。隆冬大暑，盛夏霜雪。二分纵横，不应漏刻。水旱相伐，风雨不节，蝗虫涌沸，群异旁出。天见其怪，山崩地裂。孝子用心，感动皇极。近出己口，远流殊域。或以招祸，或以至福，或兴太平，或造兵革。四者之来，由乎胸臆。动静有常，奉其绳墨。四时顺宜，与炁相得。刚柔断矣，不相涉入。五行守界，不妄盈缩。易行周流，屈伸反覆。 

注云：此章最为入室之初，防闲细密，炼丹之难，等等如是。圣人特以君子喻之，故《翼》之“系辞”曰：“君子居其室，出其言善，则千里之外应之。”况其迩者乎?又曰：“言行，君子之枢机，枢机之发，荣辱之主也。言行，君子之所以动天地也。”又曰：“拟之而后言，议之而后动，拟议以成其变化。”上阳子曰：“道本无言，非言何由显道?谓无言者，有德之士，言不可以不慎也。况行道修丹之士乎?老子曰：‘知者不言，言者不知。’故逞乾慧无所知者，其发言论辩，无非求知也。真师则能察其诳妄，浅器必不轻论。”紫阳公云：“虽鼎镬在前，刀锯加颈，亦不敢言。”若是真实行道之器，恶可不言?且入室采药，切忌轻言。果若不言，则何以得其药之真?泥丸有云：“言语不通其眷属，工夫不到不方圆。”仙翁乃引仙圣之言，而又伸之，此谓“万乘之主，处九重之室，发号出令，顺阴阳节。”言求丹必顺阴阳节候，即一阳来复之际。“藏器待时，勿违卦月”，言采药必待月现震生，即三日出庚之时。“屯以子申”，乃生水旺之处；“蒙用寅戌”，乃火生库之位。其六十卦，各有其日。聊陈二卦，即屯卦也。“未能究悉”者，仙翁自谓未能尽究详悉。盖元奥要口授，故经云：“非世上之常辞。”上圣已成真人，通玄究微，能悉其意。此言“未能究悉”者，世无上圣之资，岂能行此道而成真人哉!“立义设刑”，所以防其欺诈；“当仁施德”，所以诱其欢心。“逆之者凶，顺之者吉”，按依法度，历明号令，用须至诚，行宜专密也。“谨候日辰”者，一年止在一月，一月止有一日，一日止在一时，一时止用一符。“审察消息”者，必要知其兑金所生之水，清浊分数，倘毫厘有差，“纤芥不正”，必招责悋，贼害丹炉。如此乖错则阴阳差忒，二至改度，隆冬反为大暑，盛夏而有严霜。春秋二分以纵横，晨昏刻漏而不应，雨阳愆伏，怪异多端，如上咎征，皆喻临炉一差百错，总因炼已无功，致斯乖变。愚者不责于己，反怨丹经。若是大根，方寸真实，自悔自悋，诚心愈励，精勤不退，一念通天，自有仙助，临事必成。亦犹孝子诚心，方能感动皇极。心者神之舍，心实则神明自来。言乃心之声，言孚则性情相感，语虽近出己口，声传远播他方。败则招殃，成则致福。事乖则或造兵革，事济则身乐太平。成败乖济四者，皆由人心所为。动静不妄，必依墨绳。则四时应炁相求，刚柔和，五行正，大易之道，周流反复无不顺矣。如上譬喻，要修丹者专心致志，虑其危殆而谨防之。盖此丹道不特由我，亦由乎天；天若或违，当以财宝精诚感之，不可有逆天道。能顺天道，金丹成矣。故同人先号咷而后笑。《翼》曰：“君子之道，或出或处，或默或语。二人同心，其利断金。同心之言，其臭如兰。”同人之卦者，同心之人也。其卦—阴而五阳，夫阴多阳少，则阳为主；阳多阴少，则阴为主。是以同人以孤阴而同乎老阳也。故欲得乎同人之心，必以利而断之，方得同人之言也。是以君子慎密委曲者，惟不妄言，而又托言语以为之阶，成丹之道之难，可不奉顺而谨之乎? 

晦朔合符章第十八 
晦朔之间，合符行中。混沌鸿蒙，牝牡相从。滋液润泽，施化流通。天地神明，不可度量。利用安身，隐形而藏。始于东北，箕斗之乡。旋而右转，呕轮吐萌。潜潭见象，发散精光。昴毕之上，震为出徵。阳炁造端，初九潜龙。阳以三立，阴以八通。三日震动，八日兑行。九二见龙，和平有明。三五德就，乾体乃成。九三夕惕，亏折神符。盛衰渐革，终还其初。巽继其统，固际操持。九四或跃，进退道危。艮主进止，不得逾时。二十三日，典守弦期。九五飞龙，天位加喜。六五坤承，结括终始。韫养众子，世为类母。上九亢龙，战德于野，用九翩翩，为道规矩。阳数已讫，讫则复起。推情合性，转而相与。循环璇玑，升降上下。周流六爻，难可察睹。故无常位，为易宗祖。 

注云：此章象一月之晦，朔、弦、望，以比炼丹之行爻合符。盖一年十二度，晦朔弦望，天上太阴有十二度，与太阳合壁，人间少阴有十二度，以隐行看经，此阴阳之正也。惟少阴也，溟滓杳冥，“不可度量”，圣人测之，优游太极，方拟合符，始可行中，故号“先天”。天上之太阴，每会太阳，日月合符，月在日之下，日在月之上，月上正日之精光，其光向天，非人可见。亦犹男女交合，男在上，女在下，女为男覆而不可见。当此晦朔，月在日之下，辉光未分，比人间之少阴也。太极混沌之时，先天鸿蒙之内，经罢符至，初三庚方微阳将生，阳牡阴牝，相从配合，其中“滋液润泽”，自然“施化流通”，“天地神明，不可度量”也。夫大道者，非圣贤之资则不能运行。《翼》曰：“与天地合其德，与日月合其明，四时合其序，鬼神合其吉凶。”道性金丹之神妙，虽天地不能测度，虽神明不能猜量，何哉?金丹乃先天之炁，圣人善与天地合德，逆施造化以生此炁也。圣人能与日月合明，颠倒用功，以行此炁也。圣人巧与四时合序，以用此炁，而寒暑不相拘。圣人潜与鬼神合吉凶，以成此炁，而鬼神见情状。故“天地神明”，且“不可度量”，惟圣人为能也。“利用安身，隐形而藏”，此何谓也?坤道也。坤之为用，坤宫有土，土制坎水，善利万物如不争者，水之用也，圣人能逆用之，乃得水之利。《易》之“用六，利用永贞”者，坤之德也。“始于东北，箕斗之乡”，何谓也?每朔月与日会，必于箕斗之乡。箕斗为艮，艮之为卦，阴侵阳也，号曰“鬼路”。月每至此而失其明，故曰丧明。有若世人顺行五行，生老病死，寒暑代谢也。“施而右转”者，天道左运，日月星辰悉皆右转。月至此乡，必晦而会，如璧如圭，一日二日，旋而右至于庚方，精光才吐，魄乃生焉。毕月昴日，月借日光，光吐于下，如乾阳初生。坤之下为震，象初三之夕，一阳二阴，乾之长男，得时行道，故“三日震动”也。初八上弦，一阴二阳，坤之少女，兑受丁火，代坤行道，以主其事，阴阳和平，神明乃生，故曰“八日兑行”也。三五为望，月全阳辉，故曰：“三五德就，乾体乃成。”如上爻符，比丹鼎中已得金水，太阴映日如生精魄，人身象月而生金丹，鼎中有丹，夕惕若厉，满则慎溢，盛则恐衰。惟圣人为能慎终如始。巽继其统，固济操持，徐运阴符，包裹阳炁。艮主进止，符满下弦，渐结渐凝，天位加喜，抽添铅汞，铅尽汞干。六五坤承，结括终始，铅汞俱化，金丹已成。虽以一月喻其行持，功要十月，方拟成形，功满三年，功高则一纪，在人积行何如耳!若夫大圣人，再造阴阳，推情合性，转而相与，别立丹炉，复造九鼎大丹，亦如璇玑复建于子，比十二爻，周于一月，晦而至朔，朔则届爽，初阳再动于复卦矣。故云“故无常位，为易之宗祖”也。 
爻变功用章第十九 
朔旦为复，阳炁始通。出入无疾，立表微刚。黄钟建子，兆乃滋彰。播施柔暖，黎蒸得常。临炉施条，开路正光。光耀渐进，日以益长。丑之大吕，结正低昂。仰以成泰，刚柔并隆。阴阳交接，小往大来。辐辏于寅，运而趋时。渐历大壮，侠列卯门。榆荚堕落，还归本根。刑德相负，昼夜始分。夬阴以退，阳升而前。洗濯羽翮，振索宿尘。乾健盛明，广被四邻。阳终于己，中而相干。姤始纪序，履霜最先。井底寒泉，午为蕤宾。宾伏于阴，阴为主人。遯世去位，收敛其精。怀德俟时，棲迟昧冥。否塞不通，萌者不生。阴伸阳屈，没阳姓名。观其权量，察众秋情。任畜微稚，老枯复荣。荠麦牙蘖，因冒以生。剥烂肢体，消灭其形。化炁既竭，亡失至神。道穷则返，归乎坤元。恒顺地理，承天布宣。玄幽远眇，隔阂相连。应度育种，阴阳之元。廖廓恍惚，莫知其端。先迷失轨，后为主君。无平不陂，道之自然。变易更盛，消息相因。终坤复始，如循连环。帝王承御，千载常存。 

注云：上章言一月晦、朔、弦、望，采炼成丹之象，此章比一年十二月功行之象。其初得丹，比为复卦，复者一阳伏五阴也。圣贤攸行此道，则超凡人圣；邪人若行此道，则失命而丧身。文王故曰：“朋来无咎，返覆其道。七日来复，利有攸往。“朋来”者，有朋自远方来也；“无咎”者，有益而无损也；“返覆其道”者，用易之道也，颠倒而行也；“七日来复”者，月隐其光，七日再吐，亦犹人也经动七日而阳初生。“利有攸往”者，善进而无失。《东京赋》云：“日月会于龙[左犭右龍]者。”（[左犭右龍]音闘，尾星也。），谓阳将复。孔子曰：“复其见天地之心乎?”世人不知天地之心。老子号此心为“玄牝之门”；云房指此心为“生门死户”。《易》曰“雷在地中复。先王至日闭关，商旅不行，后不省方。”雷乃刚阳，地乃柔阴，以刚阳在柔阴之中，复彼先天之炁。先王至此日行此道，则闭关而不省，方得专心致志。“商旅”者，杂泛也；“不行”者，当绝其杂泛之事，专行其道。故象传曰：“不远之复，以修身也。”又曰：“中行独复，以从道也。“朔旦为复，阳炁始通”者，圣人之心一也。“复”者，先伏而后能复也。阳之始炁，出入相通，且无嫉害。“立表微刚”者，乾动而直也。黄钟之律，阳月建子。“兆”者，众庶也，始也。庶物生此阳炁，昔始滋彰；“播施柔暖，黎蒸得常”者，得复柔暖，一阳之炁，皆能复其常道也。上阳子曰：“作丹之妙，其要在此，切毋轻忽也。学道已得师诀，须晓三关三候，何也?预营坛墠，先采药物。既得药物，出入相通，行炼己功，柔暖播施，微温直透，此为初关第一候也。临驭丹炉，施条接意，辟开道路，不僣不狂，分彩和光，愈低愈下。大吕应丑，日景渐长，是为中关第二候也。大簇律临，“仰以成泰”，泰之为卦，地上于天，阴若居上，水能润下，阳居于下，火临照上，故咸之。《翼》曰：“柔上而刚下，二炁感应，以相与止而说。男下女上，是以亨利贞。”夫五行颠倒，大地成宝。柔施于前，饶他为主；刚施于后，我反为宾。牡初小往，牝乃大来；金气相胥，阳全乾体。此云刚柔并隆，阴阳交接，是为下关第三候也。“渐历大壮”，结凝还丹；“侠列卯门”，榆荚归根；“刑德相负，昼夜始分”，言丹之兆，落在黄庭，以防以养，宜慎宜专。夬之为卦，阴以决别，阳炁既回，金丹怀孕。“乾健盛明”，金气已纯，阳终于巳。运行阴符，姤承乍包，阳无走逸，阳复得阴，“阴为主人”。坤之为化，初六履霜，井底寒泉，阴炁下来，六月为遯，敛精俟时。否届七月，阴阳不通，阴伸阳屈，阳炁内明。八月观象，量察秋情，任畜微稚，若麦之蘖；老枯复荣，若虀之芽。化气既竭，剥消其形，道穷则返，归乎坤元。一来一往，恒顺承天。此书撰作，深有法度。或序冒头，或括结尾。无冒头者，结尾括之；无结尾者，冒头总之。即如此章，是无冒头而以结尾括之。其首句曰：“朔旦为复”，复而临，临而泰，泰而大壮，大壮而夬，夬而乾，乾而姤，姤而遯，遯而否，否而观，观而剥，剥而坤。尾却结曰：“元幽远眇，隔阂相连”。只此两语，最为简易。“元幽远眇”者，阴阳二物，至玄极幽，不可捉摸；至玄极眇，不可思议，而其造化，功倍天地。“隔阂相连”者，二物间隔，动几万里，若得黄婆以媒合之，则虽至远而至近也。是以两物应度而育种，为“阴阳之元”。圣人用之而行其道，“廖廓恍惚”而不可捉摸者，未容度量，圣人推之以逆其用也。“先迷失轨，后为主君”者，柔顺利贞，君子攸行，先迷失道，后顺得常，此《十翼》之辞也。仙翁引而详之，中言“阴为主人”，末曰“后为主君”，皆坤之利，地之道也。“无平不陂，道之自然”。水之至平，潴为渊陂；畔岸不流，陂若盈科，则水自泛。以水喻道，自然之理。“变易更盛”，犹复至乾；“消息相因”，如姤至坤。故云：“终坤复始，如循连环”也。“帝王承御，千载常存”者，若帝王能承御乾坤逆顺之道，则千载之寿，亦未为多；若功崇行著，白日升天，亦分内事。昔黄帝一世为民，修世间福，再世乃得为臣，复修出世功德，三世乃得为君。遂捐天下，离弃万机，寻山水幽绝处，得鼎湖之君山，炼此九还大丹；丹成之后，白日乘龙而上升也。即洞庭湖，湖中有山，因黄帝炼丹，号日君山也。 

养性立命章第二十 
将欲养性，延命却期。审思后末，当虑其先。人所秉躯，体本一无。元精云布，因炁托初。阴阳为度，魂魄所居。阳神日魂，阴神月魄。魂之与魄，互为室宅。性主处内，立置鄞鄂。情主营外，筑垣城廓。城廓完全，人物乃安。爰斯之时，情合乾坤。乾动而直，炁布精流；坤静而翕，为道舍庐。刚施而退，柔化以滋。九还七返，八归六居。男白女赤，金火相拘。则水定火，五行之初。上善若水，清而无瑕。道之形象，真一难图。变而分布，各自独居。类如鸡子，白黑相符，纵广一寸，以为始初。四肢五脏，筋骨乃俱。弥历十月，脱出其胞。骨弱可卷，肉滑若铅。 

注云：此章言人先须养性，乃可修命。且性者何也?乾之物也，人能养之，则乾阳不亏；精从内守，炁自外生，可以炼丹，可以入圣。世人莫知性命两者为何（一为一）物，或猜性是灵明知觉，或以性为肉团顽心，或认思想识神为性，或指不可捉摸为性，或拟顽空为性；或以令为命，他岂知杳杳冥冥之物为性（一为命），又焉知生生化化之门为命。惟只盲猜梦想，怎达圣人之道哉?黄帝曰：天性，人也，人心，机也。君子得之固穷（一为躬），小人得之轻命。孔子曰：“穷理尽性以至于命。”孟子曰：“存其心，养其性，所以俟天命也，夭寿不贰，修身以俟之，所以立命也。”圣人之道，传至孟子，忒杀分明。《翼》曰“昔者圣人作《易》也，将以顺性命之理，是以立天之道，曰阴与阳；立地之道，曰柔与刚；立人之道，曰仁与义。”上仙云：“修性不修命，如何能入圣；修命先修性，方入修行径。”人言释氏修性，道家修命，天下岂有二道哉?是不参孟子存心养性，修身立命之道。盖欲立命，先养其性；若不悟性，焉能知命?故《中庸》“天命之谓性，率性之谓道。”是以圣人无两心也。此谓将欲养性，延命却期。世人不知何者为养性，洞宾乃以炼丹以晓之；不知何者为立命，张许乃以炼丹喻之。惟精惟一，允执厥中，此养性也；男女媾精，万物化生，此立命也。积精累气，此养性也；流戊就己，此立命也。“审思后末”者，人负聪慧，执僻不回，谓有生必有死，奚有长生也哉!圣仙与佛，皆天所生，师岂能授，人岂能为！是不审思，甘分守死。“当虑其先”者，“虑”即念也。当念我身从何而有，若云父母阴阳之炁所生，则阴阳之炁，必可延命，必可成仙佛矣。故修大丹，与生身受炁之初，浑无差别，但有逆顺耳!仲尼曰：“未知生，焉知死?”圣人明性命之所以死生，示阴阳之道，缘何逆顺。故顺而生物者，人也；逆而生丹者，圣也。此之谓“元精云布，因气托初”。何谓“阴阳为度，魂魄所居”?盖阴阳以魂魄为体，魂魄就阴阳为舍。离为日魂，坎为月魄；魄乃阴中之阳，戊土专之；魂乃阳中之阴，己土直之；魂魄互为室宅，阴阳两相交通。性主实精于内，立置鄞鄂；情主伏炁于外，筑垣城廓。“城”者何也?承华之包也。“廓”者何也?炼丹之室也。当斯之时，乾之性动而直，则精炁合体；坤之情静而翕，“为道舍庐”。刚而直者，一施则退；柔而化者，布润以滋。丹产于鼎，还返成功。所谓“九还”者?地四生金，天九成银，龙虎相交，金银之炁，复还鼎中，故云“九还”。其“七返”者，地二生火，天七成砂，魂魄相恋，砂火之精，返照鼎中，故云“七返”。“八归”者，天三生木，地八成汞，戊己一合，木汞之真，归炼鼎中，故云“八归”。曰“六居”者，天一生水，地六成铅，性情相感，铅汞之妙，回居鼎中，故云“六居”。“男白女赤，金水相拘”，男属青龙之木，女属白虎之金，被离火之精，炼而还赤也。“则水定火”者，坛墠精严，药物真正，须则其水之多少而抽添之，约其火之老嫩而烹炼之，此时为五行造化之初。“上善若水”者，水中有金，能生丽水，探其至清，全无挠动，无质无瑕，方能变化，是云“上善”。“道之形象”者，男女即道之形，乾坤乃道之象；形与象之中，能生真一之炁，乃不可以尽其形而图其象也。故此形此象，各任化机，分布而居，秉生秉杀，甲乙自东而游；庚辛自西而舍，故云“各自独居”也。“类如鸡子”者，还丹有形也；“白黑相符”者，阴阳得匹也；“纵广一寸”者，丹结之初，来如黍米之微，渐觉一寸之广。非但神室充裕，温遍四肢，润泽五脏，筋骨一皆快畅。十月功满，丹己成形，脱去其胞，号曰“阳神”。阳神之象，乃先天之炁结成，骨故可卷而软，肉比铅华而滑；非若后天之精血，以成人物者，其骨重肉滓不能变化。“肉滑若铅”，铅犹铅粉，亦曰“铅华”，俗言“水粉”，洁白软滑，女妇以此饰面，尚增光彩，况此阳神，乃先天真铅之炁以凝结而成其形乎?此与第六章“内以养己”相应。 

二气感化章第二十一 
阳燧以取火，非日不生光。方诸非星月，安能得水浆？二炁玄且远，感化尚相通，何况近存身？切在于心胸。阴阳配日月，水火为效徵。 
注云：阳燧者，阳之物也，其中有炁，故感日而能生火。方诸者，阴之物也，其中有精，故感月而能生水。日月有天之高远，阳燧方诸之至微，阴阳二炁，尚相感化。况乎人身，真阴真阳，切在心胸，可亲可密，近而易求，安有相通而不感化哉?缘以后之人不得其道耳!人身之阴阳，以比天上之日月；诸燧之水火，以喻人身之精炁。无情之物，尚尔相通；有情有灵，自然交感。且天地间最灵者人也。虽至贱至愚者，皆知阴阳化育之理，不待教令而使之然。一切愚迷，但知顺行以生人物，至于逆用，非师罔通。盖逆用阴阳之道，乃炼精伏炁以成丹也。 

此章单明阴阳二炁以相通感而成造化也。 
关键三宝章第二十二 
耳目口三宝，闭塞勿发通。真人潜深渊，浮游守规中，旋曲以视听，开阖皆合同，为己之枢辖，动静不竭穷。离炁内营卫，坎乃不用聪，兑合不以谈，希言顺鸿濛，三者既关键，缓体处空房。委志归虚无，无念以为常。证难以推移，心专不纵横，寝寐神相抱，觉悟候存亡。颜色浸以润，骨节益坚强。排却众阴邪，然后立正阳。修之不辍休，庶炁云雨行。淫淫若春泽，液液象解冰，从头流达足，究竟复上升，往来洞无极，怫怫被容中。反者道之验，弱者德之柄。耕耘宿污秽，细微得调畅。浊者清之路，昏久则昭明。 

注云：此章详明炼丹入室之密旨。学者得师口诀，便须诵此章万遍，句句熟玩，字字寻详，勿轻易读过去，一字不逗，不能成丹。盖此章乃《参同契》着紧合尖处。其中有不以语言泄露者，上天所宝也。且夫人生于世，性无有不善。及乎年既长，非负上圣之资，介然自守者，鲜不淫朋妄友，牵诱于外，声色嗜欲，迷惑于内，六根门头，色色皆爱；日用夜作，件件戕贼。最苦毒者，耳、目、口也。耳听乎声，目视乎色，口嗜乎味。由此之故，福从色败，害随声至，病因口入，梦生醉死，递递何穷。学士多不能成道者，皆被耳、目、口三者，邻朋互诱，汨丧其真。仙翁以耳、目、口为三宝者，尊重而不敢轻放，是用闭塞勿令发通。入室之际，大用现前，六根大定，方可采炼。“真人”即己土也；“潜深渊”者，用己土去克水以求丹。“浮游守规中”者，“规中”名“造化窟”也，若炼大丹于此一符之顷，切须慎密。“浮游”者，常静而又常应，暂时不离此；用“守”者勤勤内照，诚有所待也。此两句又为《参同契》中合尖处，用一下大斧底工夫相似。是以真仙圣师所出玄言法语，万世莫能猜之。上阳子因尽泄之者，但愿人人皆明此道而行之也。“旋曲以视听”者，非蠢然之闭塞也，内能旋曲委宛微侦而视听之，使戊土之开阖，不隐不瞒，与己土以合同，若吞若啖。己之为性，颠蹶猖狂，必得戊土为其枢辖，是云“为己之枢辖”。何谓“动静不竭穷”?盖己之为道，其动也直，其静也专，若善用之，不致穷竭，“离炁纳营卫”，目光内照也；“坎乃不用聪”，耳须内听也；“兑合不以谈”，希言而调息以顺鸿蒙之施化。惟此三者善于关键，方可缓体处于空房。“缓体”者，优游而不劳；“空房”者，严静而不杂。“委志归虚无”，盖虚无者，炁之所生处也。是曰先天一炁自虚无中来，要得此炁，必当委曲志虑以求之也。“无念以为常”，“无念”二字最为受用。“真人潜深渊”，“无念”以应之；“浮游守规中”，“无念’以候之；“呼吸相含育”，“无念”以致之；“三性既合会”，“无念”以入之。能应，能候、能致、能入，其功惟多，故以为常也。“证难以推移”者，戊之为物号曰“白虎”，虎之为变，易动难安，若以己土会之，切毋纵横推移，心或不专，恐生灾异。前云“无念”，此又云“心专不纵横”，可不谛思之乎?“寝寐神相抱”者，心不纵横，又不推移，于斯寝寐之顷，神炁自相抱一。又须常觉而常悟，候其一气之存亡。炼丹之功，用力至此，方自知验。予往昔得师之旨，此段以为甚难，近从大罗山之阴，行此大功，始觉易也。大要修之而不辍休，，方能成就其全功也。故仙翁由明采取烧炼之时，不可毫发差忒。自“颜色浸以润”而下，句句紧用着，无一句放闲，皆得丹之后有自然之效，见种种之验。凡修此道者，居五浊恶世，修出世间法，人行之不辍，久则功必成。勿因小魔障，中道而弃之。是云浊者清之路，昏久则昭明。证圣成仙，指日可冀，功最神速，故名之曰“神丹”。 

傍门无功章第二十三 
世人好小术，不审道深浅。弃正从邪径，欲速阏不通。犹盲不任杖，聋者听宫商，没水捕雉兔，登山索鱼龙，植麦欲获黍，运规以求方。竭力劳精神，终年无见功。欲知伏食法，事约而不繁。 

注云：“世人好小术”，小术不是道。器局若浅小，不可闻大道。道大包天地，道深阔如海。人固不可闻，先被盲师败（一为毒）。先入言为主，正道无由闻。傍门好采战，“弃正从邪径”；服药求轻举，“欲速阏不通”。精竭不养性，“犹盲不任杖”；借道咨谈辩，“如聋听宫商”；“没水捕雉兔”，何不参同类?五行不颠倒，“登山索鱼龙”；枯坐以求仙，“植麦欲获黍”；无为若办道，“运规以求方。”如上种种为，“竭力劳精神”。若不遇圣师，“终年无见功”。“欲知伏食法”，古仙语不繁：“伏炁不服气，服气须伏炁。服气不长生，长生须伏炁。斯言真妙诀，以诏高上人。 

流珠金华章第二十四 
太阳流珠，常欲去人。卒得金华，转而相因，化为白液，凝而至坚。金华先唱，有倾之间，解化为水，马齿瓓玕，阳乃往和，情性自然。迫促时阴，拘蓄禁门，慈母养育，孝子报恩，严父施令，教敕子孙。五行错王，相据以生，火性销金，金伐木荣。三五与一，天地至精，可以口诀，难以书传。子当右转，午乃东旋，卯酉界隔，主客二名。龙呼于虎，虎吸于精，两相饮食，俱相贪便，遂相衔咽，咀嚼相吞。荧惑守西，太白经天，杀气所临，何有不倾。狸犬守鼠，鸟雀畏鸇，各有其功，何敢有声。不得其理，难以妄言。竭殚家产，妻子饥贫，自古及今，好者亿人，讫不谐遇，希有能成。广求名药，与道乖殊。 

注云：此章分明指示流珠金华为阴阳之二物，复示烧炼之密旨。其间透露大为详切，至于口诀，难以书传是也。上阳子乃重宣此义，而为偈言：太阳流珠，离有日乌；离宫姹女，非色非姝。太阳隐明，实称乾父；砂中有汞，汞为砂祖。世人缘因，六贼引逼，劂凿流珠，或漦（音嘶，龙所吐涎也）或逸。金本居兑，寓坎生华；坎之真水，乃克离砂。汞被金水，制伏转变，化为白液。应时烧炼，金返居前，吐华先唱。真土云己，己须神王，己曰地神。涌一玉局，升于高座，暴露双足，金华化水。有顷之间，色如马齿，钟乳瓓玕。乾阳为宾，往以求友。阳性阴情，譆（音熙，暖也）相蟠纠。阴被阳迫，阳被阴促，彼促我迫，时阴拘畜。两肾之中，号曰“禁门”，一阴一阳，一乾一坤。慈母云金，金生坎水，水即金公，水称孝子；严父云木，木生砂汞，子又生孙，子继孙踵。虑不精专，严施号令，五行错王，颠倒克应，铅汞砂银，相据于土，火盛生土，土为金母，火王销金，木畏金刑，金被火伐，木乃敷荣。东南同五，木三火二；西北同五，水一金四；中央戊己，是曰三五。数一至万，兆经垓补，数合天地，蘉（音忙，勉也）感至精。此感彼合，口诀须明。子当右转，若謇若遄，阳金生子；午乃东旋，阴汞生午，包固阳精；卯酉东西，主客二名。金木间隔，相去万里；怀仁怀德，金顺木喜；龙呼虎吸，金恋木仁；一主一宾，饮食相亲。一乌一兔，俱相贪便；一男一女，遂相衔咽；一龟一蛇，咀嚼相吞。南方之神，朱雀荧惑，守占于西，锻炼金德，兑之杀方，慎毋差忒。含储生意，炁曰“太白”。经行黄道，信归乾户，煞炁一临，生炁自布。犹猫捕鼠，似雀畏鸇，各得其功，何敢有声。不得口诀，奚有猜言?枉耗家产，行诸傍门；邪蹊曲径，采战误真。误真罪重，岂顾他贫?自古及今，好者亿人，不遇真师，希有能成。未明阴阳，岂知同类?广求明药，愈耗真炁。金石草木，非类无情，与道乖远，寥隔万程，法则后学，梗概敷陈，备明奥典，得做仙真。 

如审遭逢章第二十五 
如审遭逢，睹其端绪。以类相况，揆物终始。五行相克，更为父母。母含滋液，父主秉与，凝精流形，金石不朽。审专不泄，得为成道。立竿见影，呼谷传响。岂不灵哉！天地至象。若以野葛一寸，巴豆一两，入喉辄僵，不得俯仰。当此之时，周文揲蓍，孔子占象，扁鹊操针，巫咸扣鼓，安能令苏，复起驰走？ 

注云：此章乃谓人若遇师，先须审察，睹其端绪。是正是邪，将此《参同契》勘，果是名师问无不知，略无留滞；若是盲师，十不知九。百端捏怪，引人落草，或以无言是道；或惟打坐观空。问其砂汞虎龙，金木间隔，三日震象，逆用先天，不晓丹经，哑口无对。世之愚夫，但闻何人打坐几年，某人入阛几处，便纷言其有道。他岂知马祖南岳磨砖之诮乎?他岂知阴阳吞啖生杀之理乎?有辈俗子，略记前人口滓，自（一为日）惟说禅，锋辩横论，唤作性宗，指此为道，以愚世人，尤为可笑。彼乌知禅有性哉?何谓性?即乾用九，其动也直，若能了此，即正法眼藏也。何谓禅?即坤用六，其动也辟。若能知此，即涅架妙心也。禅与性合，以土制铅也。金木相投，以铅伏汞也。仁与义施，以直养炁也。故一阴一阳，易之道也。离宫修定，禅之宗也；水府求玄，丹之府也。名虽分三，道惟一尔。睹其三教修养之端绪，皆要同类方能成功，此云“以类相况”也。何谓“揆物终始”?当揆度其生人生物，阴阳始终消息之因。是以五行相生相克，一旺一衰，劫劫更易而为父母。上圣至人，所行之道，阴阳而已。其主含储滋液之炁者，坤兑更易而为圣母也。其生禀与生成之妙者，乾震更易而为灵父也。气液凝精，流而成形，以结为丹，如金石之固而不朽也。审察专一，方乃不泄，可得成道。若立百尺之竿而见影，如呼千岩之谷而传响。阴阳自然，影响交感，最为灵验，以合天地造化之至象也。野葛巴豆，无情之草木（一为焉），尚尔杀人。文王大圣，周公孔子庶圣，扁鹊神医，巫咸贤师，蓍占针祷，其毒气不可疗。况乎真阴真阳之炁，同类有情之物以相匹配，安有不结灵丹者乎? 

姹女黄芽章第二十六 
河上姹女，灵而最神，得火则飞，不见埃尘，鬼隐龙匿，莫知所存。将欲制之，黄芽为根。物无阴阳，违天背元，牝鸡自卵，其雏不全。夫何故乎？配合未连，三五不交，刚柔离分。施化之精，天地自然，火动炎上，水流润下，非有师导，使其然也。资使统正，不可复改。观夫雌雄，交姤之时，刚柔相结，而不可解，得其节符，非有工巧，以制御之。男生而伏，女偃其躯，秉乎胞胎，受炁元初，非徒生时，著而见之，及其死也，亦复效之，此非父母，教令其然。本在交媾，定置始先。 

注云：“河上”乃爱河欲海之喻，“姹女”即自己阴汞之精。何谓“灵而最神”?以其功能生人，亦能杀人，又能合丹。当寂然不动之时，一灵内养，忽感而遂通之顷，奔骤如神，境动情生，福从色败。意念才起，汞逐火飞，如埃与尘，不可复拾。鬼隐其精，龙匿其形，云散天空，空即是色。此与二十四章“太阳流珠，常欲去人”义同。人谩尔看将过去，故复到此，引而伸之，圣人功盖后世，类多如此。“将欲制之，黄芽为根”，即前“卒得金华，转而相因”义同。盖如姹女因之顺而易失，非彼黄芽之一阳不能制伏。“黄芽”即先天之炁，号“真一之铅”，烧此铅炁，以为根基，其汞自不奔逸，何哉?阴阳配而使然。若也物无阴阳，是违造化之天，背其生物之元。修丹者不离阴阳以立根基。倘真一之气既还，丹已成熟，则方跳去阴阳之外。世之愚人，不看丹经，谓修行者必居深山，必先孤处，必弃妻子，必当辟谷，必合无为，必要打坐。以此为道，何其愚哉?若也不用阴阳，不究五行，不辩金木，不知龙虎，不识铅汞，不明坎离，只以无言为可成道。是以此书，力救其弊，历言阴阳匹配方谓之道。只如牝鸡不雄自卵，覆雏不成，为其孤阴无阳。若欲生雏，当午盛水，曝而温之，假借阳炁，雏乃可全；若不温之，必不生也。夫何故?亦如造化“配合未连，三五不交，刚柔离分”，岂成生生之道?是以女人之国无男子，若欲孕，则必择日，一日三时俯观井底，亦借真水之炁，是观井中之象以为交感，方能怀姙。所谓阴阳施化之精，天地自然相感之道。若此火炎上，水润下，非有师导以使其然。资始统正，一气已定。《翼》曰；“大哉乾元，万物资始，乃统天。”乾道变化，各正性命，性命已正，安可复改?故曰：“观夫雌雄交姤之时，刚柔相结而不可解，得其节符，非有工巧制御。必“男生而伏，女偃其躯”，此皆极理之论，造化不能移易。岂但生乎?溺而死者，亦必男伏女偃。“此非父母教令其然，本在交姤，定置始先。”俗眼看来，语似屑屑，本其著书之意，令人洞达阴阳之理，语故频而不烦也。 

男女相胥章第二十七 
坎男为月，离女为日，日以施德，月以舒光，月受日化，体不亏伤。阳失其契，阴侵其明，晦朔薄蚀，掩冒相倾，阳消其形，阴凌灾生。男女相胥，含土以滋，雌雄错杂，以类相求。金化为水，水性周章，火化为土，水不得行。男动外施，女静内藏，溢度过节，为女所拘。魄以钤魂，不得淫奢。不寒不暑，进退合时，各得其和，俱吐证符。 

注云：坎为水，为月，为中男；离为火，为日，为中女。坎外阴而内阳，中有戊土，以储金水，养其阴魄，为中情，为道义之门，黑中之白也；离内阴而外阳，中有己土，以居砂汞，主其阳魄，为成性，为仁德之体，白中之黑也。月体本黑，受日之化，光彩复舒，两体不亏。“阳失其契”，契，合也，阴侵阳明。“薄蚀”者，晦朔之间，月掩日光，正对的射，日体居上，月在日下，暂障日光，此谓“阳消其形，阴凌灾生”。以此世人不能保守真阳；数为阴所凌烁。若也雌雄得类，颠倒相感，“男女相胥”，逆求化机。则其兑金，化生坎水，非得真土，则坎之水周流泛滥。离中有火，火能生已土以制坎水，水不泛矣。是以男之为道，乾刚而外施；女之为德，坤静而内藏。若乾外施，溢度过节，则为坤女之所拘制。“魄以铃魂”，魄属于兑，魂属于震，震男兑女，阴阳所交。“不得淫奢”，必使一寒一暑，得其进退，和合有时，不愆不忒，则有雌雄，各吐符证，乃可见其效验者矣。 

此章大意在乎周章溢度，淫奢过节则阴凌而灾生，致仲冬行夏令成隆暑，仲夏行冬令返严寒。即男行而女不随，阳唱而阴不和。阴阳乖错，皆由周章而淫奢也。修丹不易，切毋自轻。昔纯阳翁既得钟离老仙之传，及其入室，累次下工，以未尽善，不即成丹，复蒙玄元崔真人授以《入药镜》，方得洞达。乃作诗曰：“因看崔公《入药镜》，令人心地转分明，”厥后用功，旋即成就。后之愚人。专以无为顽空是道，依稀度日，任生任死，此辈为教中大罪人，况敢言修行一事哉? 

四者混沌章第二十八 
丹砂木精，得金乃并，金水合处，木火为侣。四者混沌，列为龙虎，龙阳数奇，虎阴数偶。肝青为父，肺白为母，肾黑为子，离赤为女，脾黄为祖，子午行始。三物一家，都归戊己。 

注云：上阳子曰：“夫人之身，最灵而至宝者，精与炁也。”《心印经》以为上药；张紫阳以为命宝；仙翁所撰之书，则有同而有异。何谓同?曰“金来归性初，乃得称还丹”，此最简而同也；何谓异?曰乾坤坎离，曰牝牡橐籥，曰开曰阖，曰无曰有，曰阴阳，曰日月，曰玄牝，曰戊己，曰刚柔，曰雌雄，曰斗枢，曰魁罡，曰乌兔，曰魂魄，曰金气，曰神明，曰黄芽，曰河车，曰铅银，曰砂汞，曰浮沉，曰白黑，曰鸿濛，曰恍惚，曰规中，曰枢辖，曰虚无，曰杳冥，曰真人，曰大渊，曰垣阙，曰蓬壶，曰朱雀，曰龟蛇，曰白虎，曰青龙，曰熬枢，曰流珠，曰金砂，曰水银，曰八石，曰黄土，曰两孔穴，曰神德居，曰偃月炉，曰悬胎鼎，曰赤色门，曰明窗尘，曰上下弦，曰文武火，曰丹砂木精，曰河上姹女，曰鄞鄂城郭，曰马齿瓓干，曰禁门，曰刀圭，曰金华，曰秋石，曰情性，曰主客，曰白雪，曰黄舆，曰玄沟，曰河鼓，曰甑山，曰晷影，曰钟乳，曰苍液，日三五，曰两七，曰铢两，曰爻符，等等名色，如是皆身中之宝。或喻门户，或言神室，或云鼎器，或譬体用，或察形象，或比进退。故易道以乾直坤辟为生死之门户，丹法以鹊桥黄道为往来之路，不离己身之精气耳!此假名而异字。故此章言“丹砂木精，得金乃并”，又合前“太阳流珠，常欲去人，卒得金华，转而相因”之义同也。盖谓流珠，谓姹女，谓丹砂，本皆有阴而无阳，以属后天，不能成丹。金与黄芽金华，乃先天之铅，可炼还丹。故夫“丹砂木精”即离中之木火。火之父为东方甲乙之木，以生真精，是谓中女。是以东方甲乙之木与南方丙丁之火，一父一女也。父与其女为阳中之阴，则震木离火为之侣也。黄芽金液为坎中之铅水，水之母乃西方庚辛之金，以孕其液，而为中男。是以西方庚辛之金，与北方壬癸之水，一母一子也。母与其子，为阴中之阳，则兑金坎水以合处也。木火金水，“四者混沌，列为龙虎”，一东一西。龙居东，其数三，故云“龙阳数奇’；虎属西，其数四，故云“虎阴数偶”。“木火为侣”者，龙从火里出也；“金水合处”者，虎向水中生也。肝青属木，为火之父；肺白属金，为水之母；肾黑属水，为金之子；离赤属火，为木之女；脾黄属土，四者之祖。子居五行之始，故为一阳之首。金与水，木与火，龙与虎，是谓三物。若此三物交会而作一家，则必藉戊己二土之力，方能成其功用也。 

卯酉刑德章第二十九 
刚柔迭兴，更历分布。龙西虎东，建纬卯酉，刑德并会，相见欢喜，刑主伏杀，德主生起。二月榆落，魁临于卯，八月麦生，天罡据酉。子南午北，互为纲纪。一九之数，终而复始。含元虚危，播精于子。 

注云：青龙属东，白虎属西，此其正也。“更历分布”者,青龙建纬于酉，白虎建纬于卯，是“刑德并会”，而龙虎欢喜，颠倒相见，故龙虎相见,会合一处,则二物欢喜，以生生为德；若龙东虎西，定位各居，自生自旺，则二物相竞纷扰,以主杀为刑。刑者，阴阳乖错之义，雌雄相见之喻；刑者，五行顺行之谓，德者五行颠倒之意。刑者阴消其阳，德者阳合乎阴。刑者阴多而阳少，德者阴少而阳多。且如四阳而二阴，二月之卦也。阳长阴退，其阳虽多而有余阴。阳多为德，余阴主杀，是以三春万物并生，而榆荚堕落者，一如人也。年方及壮，一身之中，阳多阴少，日壮一日。却于此时，欲火大炽，其阳虽多，皆为阴消，纵有余阳，不能主宰，百病来侵。将暨阳脱，犹复念念在于欲界，尽力求阴；余阳遇阴，悉皆消脱，卒然而终。此之谓德返为刑也。若是上智，乘其余阳，以为阶梯，急行还丹之道，可复长生，是之谓“刑德并会”也。是为“相见欢喜”也。又如四阴而二阳，八月之卦也。阳为阴消，其阴虽多，尚有余阳。阴多为刑，余阳主生，是以三秋万物将零，而虀麦乃生。一如人也，年将六十，一身之中，阴多而阳少，日衰一日。若于此时，幸有余阳，而行金丹之道，能令阳复，是谓返老还童也，是谓长生久视也。是之谓刑返为德也。二月子时，斗之魁星临于卯位，罡星临于巳上，位属东南,主生为德。八月戌时，斗之罡星，据于酉地，魁星临于亥上，位次西北,主杀为刑，经云：“罡星指丑，其身在未，所指者吉，所在者凶，余位皆然。”此喻炼丹之功用也。“子南午北”者，颠倒五行也。仙圣云：“五行顺行，法界火坑；五行颠倒，大地七宝。”所以水火互为纲纪，方能既济也。阳生于一，成于九，阳数至九则极，极则复于一，此谓“一九之数，终而复始，含元虚危，播精于子”者。丹之神功在此两句。盖虚危之次，日月合壁之地；一阳初生之方，龟蛇蟠结之所，故太一所含先天之元炁，其真精遇子则播施。此复应前章子午行始之义也。世人但闻卯酉为沐浴，，岂能明刑德之喻，盖德与生，即半时得药之比；刑与杀，则顷刻失丧之喻。是以入室之际，直须防危虑险，方可炼丹。仙翁比为春旺之时，何物不生，而榆荚死者，德中防刑，生中防杀也。秋肃之候，何物不凋，而虀麦生者，刑中有德，杀中有生也。是书历历而论，种种而明者，其主意之妙，唯要得先天之炁尔。 

君子好逑章第三十 
关关雎鸠，在河之洲，窈窕淑女，君子好逑。雄不独处，雌不孤居。玄武龟蛇，蟠虬相扶，以明牝牡，意当相须。假使二女共室，颜色甚姝，苏秦通言，张仪合媒，发辩利舌，奋舒美辞，推心调谐，合为夫妻，弊发腐齿，终不相知。若药物非种，名类不同，分刻参差，失其纲纪，虽黄帝临炉，太一执火，八公擣炼，淮南调合，立宇崇坛，玉为阶陛，麟脯凤脂，把籍长跪，祷祝神祗，请哀诸鬼，沐浴斋戒，冀有所望，亦犹和胶补釜，以硇涂疮，去冷加冰，除热用汤，飞龟舞蛇，愈见乖张。 

注云：仙翁直指金丹必须同类药物，一阴一阳，必资交感；一牝一牡，方得化生。倘独居孤处，安得化化之机?若夫众雌无雄，岂有生生之道?欲炼还丹，必求先天一气以成也。此章句语直露，不宜重述，为是书者，乃泄天地造化之机，体乾坤生育之德，焕日月合明之理，漏阴阳逆施之功。《易》曰：“与天地合其德，日月合其明，四时合其序，鬼神合其吉凶。先天而天弗违，后天而奉天时。”天且弗违，而况于人乎?主此道者圣人也，行此道者神人也。此书在处，天地神祗，日月星辰，雷霆万神，常切扈卫。上贤敬受，诵至万遍，仙真降庭，告以上道。若彼下愚，妄生毁谤，则有神鬼阴录其过，注于黑籍，小则恶病缠身，大则黑司促筭，徒为幽冥之鬼，长堕苦海之中，福善祸淫，昭然毋忽。 

  
卷下 
圣贤伏炼章第三十一 
惟昔圣贤，怀玄抱真，伏炼九鼎，化迹隐沦，含精养神，通德三光，津液腠理，筋骨致坚，众邪辟除，正气长存，累积长久，变形而仙。忧悯后生，好道之伦，随傍风采，指画古文，著为图集，开示后昆，露见枝条，隐藏本根，托号诸名，覆谬众文，学者得之，韫椟终身。子继父业，孙踵祖先，传世迷惑，竟无见闻，遂使宦者不仕，农夫失耘，商人弃货，志士家贫。吾甚伤之，定籙此文，字约易思，事省不繁，披列其条，核实可观，分两有数，因而相循，故为乱辞，孔窍其门，智者审思，用意参焉。 

注云：古圣大贤，必明其道，故伏羲、神农、黄帝之书，皆言大道。《阴符》尚存，其经三百一十五字。后人因不明道，乱猜其经，乃谓百言演道，百言演法，百言演术者，聋瞽一世，彼安足知圣人之道哉!盖《阴符》自“观天之道’百二十字乃叙道之纲领；自“天地万物之盗”九十一字乃下手之用；自“瞽者善听”一百四字乃成功之要。是以黄帝鼎湖伏炼九鼎大丹，乘龙上升，却非烧炼金石草木之谓，乃伏先天之炁以成丹尔。故云：伏炼非服炼也。所谓伏炼者，各有其事，如“怀玄抱真，化迹隐沦，含精养神，通德三光”。如上七者，首事先行，是云炉火，是之谓炼己。若能炼己，则真炁薰蒸，遍于一身，如炉中有火，暖炁似烧，故谓之炉火，故谓之炼已也。“津液腠理，筋骨致坚，众邪辟除，正气长存”，如上四者，是云伏炁，是之谓炼丹。盖“怀玄”者，内怀玄一之炁；“抱真”者，负抱太乙之真，“化迹”者，韬光藏迹，使人不我知，故知我者稀，则识我者贵。“隐沦”者，沉隐沦匿，使人不可识。故古之善为士者，微妙玄通，深不可识。“含精”者，饱含真汞之精以炼己；“养神”者，外养全体之神以合炁。累功至此，大要“通德三光”。德者，修行之上事也。修道而不修德，是有阴而无阳；道德全修，阴阳自配。人之修德，自云有德，而实无德，缘以妄想，德不感通。修行之士，德愈深厚，自不想德，天地神明、日月星辰、德皆感彻。如张、葛、许，自积自修，心实罔觊，此为“通德三光”也。炼己既勤，积德通感，方可伏炼大丹。“津液腠理”者，津乃玉津，即白雪也；液乃金液，即黄芽也。玉津金液，腠理于神室之中，则一身之筋骨致坚。“众邪”者，百骸之阴，皆得辟除。“正气”乃先天之阳，长存不坏，“积累长久，变形而仙”，黄帝伏炼九鼎大丹者，此之谓也。《庆会录》云：“昔轩辕氏一世为民，再世为臣，三世为君，济世积功，数尽升天。《阴符》而下，列圣相继，载于经者，文王《周易》，明乾坤其易之门，咸恒夫妇之道；孔子《十翼》，明乾动而直，坤静而翕之义；《道德》五千，明有无玄牝之门；子思《中庸》，天命之谓性，率性之谓道；孟子养浩然，明至大至刚，以直养而无害。籛铿老彭之比，列风庄鹏之喻，皆由圣贤以至仙也。其忧悯后学好道之士,遂其风采，指画著为图籍，开示后昆。或露见枝条，隐藏本根；或托号诸名，覆谬众文。所谓“露见”者，累露其大概，如“乾坤，其易之门耶”是也，至有本根，必资口授，故隐藏耳!所谓“托号”“覆谬”者，不可显言。比方借喻，散于群书之内。后之明眼者，既得其文，不遇其人，韫椟而终其身。若是法器之子，公孙继踵可也。有等学人，虽录此文，不得师旨，迷以传迷，引入邪径，竟无见闻，趋走旁门，阴阳不知，五行错乱。汨乎后来修道之流，据此文书，且无口诀。此辈有若士、农、工、商，失其本业；只如宦者求官，无路以登仕版；农夫欲佃，无地而可以耘锄；工艺抱术而莫施；商贾计利而亡本。即如学者，虽有其文，未承师诀，无下手处，谬猜妄行，乌能成道?仙翁恻悯，鋾冶炉开，定录此文，为亿世法，字约而义易思，如“真人潜深渊”之句；事省而理不繁，有“金来归性初”之语，披列其条者即此。上篇分十五章，披露阴阳造化，采丹首尾；中篇分十五章，详列分两符候；下篇五章，法象成功。后人睹此所列之条，综核其实，便於观览。其间数目分两，皆有法度，得师一指，依此循习可以成丹；“乱辞”者，即“托号”“覆谬”之义。“孔窍”者，包括玄妙之深。实大劫之梯航，为昏衢之智烛。后圣亚贤，审思密用，伏惟大道，非圣莫明、非贤不语。故父不得传子，臣不得献君。圣人之道，岂不传耶?谓恐无德而难承当，或若轻言，后必颠踣，是云“智者审思，用意参焉。” 

法象成功章第三十二 
法象莫大乎天地兮，玄沟数万里。河鼓临星纪兮，人民皆惊骇。晷影妄前却兮，九年被凶咎。皇上览视之兮，王者退自改。关键有低昂兮，害炁遂奔走。江淮之枯竭兮，水流注于海。天地之雌雄兮，徘徊子与午。寅申阴阳祖兮，出入复终始。循斗而招摇兮，执衡定元纪。升熬于甑山兮，炎火张设下。白虎导唱前兮，苍液和于后。朱雀翱翔戏兮，飞扬色五彩；遭遇罗网施兮，压之不得举；嗷嗷声甚悲兮，婴儿之慕母；颠倒就汤镬兮，摧折伤毛羽。漏刻未过半兮，鱼鳞狎鬣起。五色象炫耀兮，变化无常主。潏潏鼎沸驰兮，暴涌不休止。接连重叠累兮，犬牙相错距。形似仲冬冰兮，瓓玕吐钟乳。崔嵬而杂厕兮，交积相支柱。阴阳得其配兮，淡薄而相守。青龙处房六兮，春花震东卯。白虎在昴七兮，秋芒兑西酉。朱雀在张二兮，正阳杂南午。三者具来朝兮，家属为亲侣。本之但二物兮，末而为三五。三五并与一兮，都集归二所。治之如上科兮，日数亦取甫。先白而后黄兮，赤黑达表里。名曰第一鼎兮，食如大黍米。自然之所为兮，非有邪伪道。山泽炁相蒸兮，兴云而为雨，泥竭遂成尘兮，火灭化为土。若檗染为黄兮，似蓝成绿组。皮革煮成胶兮，麴蘖化为酒。同类易施工兮，非种难为巧。惟斯之妙术兮，审谛不诳语。传于亿世后兮，昭然自可考。焕若星经汉兮，昺如水宗海。思之务令熟兮，反覆视上下。千周灿彬彬兮，万遍将可睹。神明或告人兮，心灵乍自悟。探端索其绪兮，必得其门户，入道无适莫兮，常传于贤者。 

注云：上阳子曰：“圣人之道，大包天地，细入微尘。”传云：“至广大而尽精微，极高明而道中庸。”道乃天所秘宝，不显竹帛，惟只口口相传。圣人无可奈何，百般引喻示后。黄帝歧伯之问，始云“精不足者，补之以味；形不足者，补之以炁。”只此一句，尽露金丹。及文王重伏羲之易，曰“西南得朋”，此又露补炁之方。孔子又曰：“同声相应，同气相求”。此又指补气之类。老子则曰：“玄牝之门，是为天地根。”此却明补炁之门。《参同契》历历指示药物、鼎炉、斤两、火候，“金炁相胥，真人潜深渊”之诲，最明且切。复于下篇法相比喻，圣圣相传，其揆一也。故金液九还大丹，无非补其一气耳。然补阴必用阳，补阳必用阴，本乎太极之炁，借名金丹。何谓金?何谓丹?谓乾始金，谓坤始丹。乾初太极，金丹于坤；坤初太极，气化为丹。乾金布坤，经却流转，金隐于兑，兑金生水，水初生丹，丹在虎圈，故虎向水中生；虎居于西，若要合丹，先降其龙，龙家于木，化现于离，离有阴火，故龙从火里出。夫龙居东九炁之苍天，青帝籥之，以为真宰，而生万物；虎居西七炁之素天，白帝橐之，以成造化，而产万物。自西至东，数万余里。今仙翁以“天地”而喻离坎；以“金鼎”而譬玄沟；“河鼓”、“星纪”以比会合；“晷影”、“前却”而比乾龙；“皇上览视”而比顿悟而明了；“关键”、“害炁”比收拾而闭塞；以“雌雄”指子午；以“出入”指寅申；“甑山”者杳冥之门，“招摇”者，恍惚之户；“白虎”乃金之物；“朱雀”乃火之金；“罗网”喻下手也；“汤镬”比鼎炉也；“鼎沸”、“暴涌”，炁之盛也；“接连叠累”，足其药也；“瓓玕”、“钟乳”，丹肇形像；“杂厕”、“交柱”，德合阴阳；“青龙处房”，入室了事；“白虎在昴”，得药归炉；“朱雀在张”，神已合炁；“二物”即铅汞也；“三五”者，簇五行也；“一”者坎之水；“二”者离之炉；“先白而后黄”者，白乃金也，黄乃土形；“赤黑达表里”者，赤乃火容，黑乃铅体。五行全，阴阳会，名为“一鼎”，其大如黍米。经云“元始悬一宝珠，大如黍米，在空玄之中”者此也。“自然之所为”，是皆阴阳造化，自然感动之道也。非有邪伪道者，非旁门采战，左道邪术也。“山泽炁相蒸”者，喻金丹乃阴阳之气相蒸而成。“泥竭遂成尘”者，比真炁入鼎遂结成丹。染黄用檗绿用兰，煮皮成胶曲成酒，喻得金液必成还丹也。“同类易施工”者，如乾以坤为类，坤以兑为类，则阴阳和而工易施。“非种难为巧”者，如兑以巽为种，阴以雌为种。二女同居，岂能成造化哉?斯之妙术，明审谛当，实非诳语。“传于亿世后”者，此书此道，如星之在天，谁不可睹?若水之宗海，岂有异流?虽万亿世，莫能离此道也。详玩熟思，反复万遍，自感神明告人，或心灵自悟也。圣贤著书，尾必应首，此书上卷首章云“乾坤易之门户”，至此末章乃直曰“探端索其绪兮，必得其门户”，是谓原始返终。天道无私，常传贤者，学道之士宜谛思之。 

鼎器妙用章第三十三 
此章原接法象之下，缘鼎器亦法象耳。彭真一谓其辞理钩连，字句零碎，置于后，非也。仙圣所述，深有法度，不可轻移。况句皆三字叶韵，又一体法，今依原本正之于此也。 
圆三五，寸一分， 
注云：此详明“三五一”之旨。是书凡言“三五”者：十一章，“三五既和谐”；二十四章，“三五与一，天地至精”；二十六章，“三五不交，刚柔离分”；三十二章，“本之但二物，末而为三五”。此章以“三五一”为句首者，使人洞明“三五一”之旨，则知鼎器有“三五”之妙，药物有“一寸”之真，火候正“一分”之用。“圆”者，熟也，若能圆明熟达“三五一”之要，可炼大丹。世人不圆斯旨，只泥鼎器方寸尺度，又何浅哉?仲尼曰：“三五以变，错综其数”，通其变，遂成天地之文；极其数，遂定天下之象。《悟真篇》云：“三五一都三个字，古今明者实然稀。东三南二同成五，北一西方四共之。戊己自居生数五，三家相见结婴儿。婴儿是一含真炁，达者方能入圣机。”阴阳之数，以炁为主；五行之气，因数而生。故东方青气九，元也，仁也，木德生数三，刚也，精也。《古文龙虎经》曰：“变化为青龙”，阳木也。南方赤炁二，亨也，礼也，火德生数二，柔也，血也。经曰：“丹砂流汞父”，阴火也，阳木生阴火。离为阳中之阴，阴为中女，则离女以震木为父，是木为火侣，其生数二与三，同为一五也，为砂中汞也，为我也，为鼎也。紫阳云，“金鼎欲留朱里汞”是也。西方白炁七，利也，义也，金德生数四，雌也，液也。经曰：“雌阴赭黄金”，阴金也。北方黑气五，贞也，智也，水德生数一，雄也，气也。经曰：“雄阳翠玄水”，阳水也，阴金生阳水，坎为阴中之阳，为中男，则男以兑金为母，是金与水同处。其生数一与四，同为一五也，为水中金也，为彼也，器也。紫阳云，“玉池先下水中银”是也。中央黄炁，一己也，神也，土德生数五，戊也，信也。老子曰，“杳杳冥冥，其中有精；其精甚真，其中有信”是也。戊己一合成圭，二五之精，妙合而凝者，金丹凝结也。是之谓“三五一”也，是之谓鼎器也。“三五一”总合而成九数，以还东方青气之元数九，是之谓九还大丹也。 

口四八，两寸唇， 
注云：四与八合十二，又加两，足一十四。“十四”者，是天上月之初圆，月圆为纯阳；以其阳纯，方能生一阳之金精于鼎之内也。口与唇为金气相胥之门户，是谓鼎之口，器之唇也。是谓二七一十四也，是之谓七返之妙义也。世人不明仙翁妙谛，藏妙中之妙，有意外之意。其见口与唇二字，直欲求鼎器之尺寸者，乌知金液大丹，法乾坤为鼎器，欲比量金丹鼎器之尺寸者，是比量乾坤也。且不知将何丈尺比量乾坤，抑不知从何下手而比量也。彼乌知炼丹法象，以天地为炉，以阴阳为火，此谓之炉火。即如人身一小天地，以身为炉，精炁为火，却非五金八石之炉火鼎器者也。 

长尺二，厚薄均。 
注云：“尺二”者，一年十二月也；“长”者，年年有十二月也。“厚”，太过；“薄”，不及也。修行人要知每年有十二月，月月有金水相生之时。鼎器厚，则有望远之嫌；鼎器薄，则有衰弱之患。“均”者，所以调之、摄之。调摄者，审之候之也。故先哲以一年七十二候攒簇于一日，一时之内有六候，则一候有三符，止用一符之速，是谓“符候”。“厚薄均”，调摄不差一发，方许炼大丹也。 

腹齐三，坐垂温。 
注云：“腹”者，丹鼎之内室也；“齐”者，与月齐光也；“三”者，必皆初三日也；“坐”者待也；“垂”者至也；“温”者阳炁动也。何谓与月齐光?盖天上月，号曰“太阴”，每月初三日甫，生一阳之光于庚申之上，以象震卦。震者，微阳乘二阴也。丹鼎亦然。人间之鼎器，号曰“少阴”，亦每月初三之夕，生一阳之炁于壬癸之乡，以象复卦。“复”者，一阳伏五阴也。何谓“坐垂温”?修行者已得鼎器，遇其初三之夕，必坐而候之，待其火炁垂至，不寒不燥而温然，此其阳炁欲动，急可炼丹也。 

阴在上，阳下奔。 
注云：“阴”乃器中之水，“阳”乃鼎中之火。水上火下，水火既济；阴上阳下，地天泰也。紫阳云，“饶他为主我为宾”是也。 
首尾武，中间文。始七十，终三旬，二百六，善调匀。 
注云：首行武火，炼己之时也；尾行武火，温养之日也。中间却行一符之文火，以炼丹也。“始七十”，积己之功最难为也；“终三旬”者，言温养之际，尤当慎也。七十又三旬，并二百六，总三百六十，乃四九之圆数，一周之日足也。比三百六十日，以七分之日炼己，以三分之日温养。如以一年温养，则先三年炼己。惟中间炼丹之文火，正要半个时也，故谓“善调匀”。其炼丹用半个时中一符文火，却不在七十与三旬，并二百六之列，学者当详。“首”、“尾”、“终”、“始”四字，则中间文在外而不相干也。世人每见七十与三旬之语，皆为三分文，七分武，岂悟丹经藏机，不敢直吐者也，若洞晓一符之顷为得丹之候，则中间文自融会矣。 

阴火白，黄芽铅，两七聚，辅翼人。 
注云：地二生火，天七成砂，此“阴火”之成数，是一七也。天一生水，地六成铅，此“黄芽”之合数，是一七也。以铅火之数，合“两七聚”也。两七一十四也，以此十四之铅火，会于鼎器之中，其功辅翼于人而成丹也。 

赡理脑，定玄升，子处中，得安存。来去游，不出门。渐成大，性情纯。却归一，还本元，善爱敬，如君臣。至一周，甚辛勤。密防护，莫迷昏。途路远，复幽玄，若达此，会乾坤。刀圭霑，净魄魂，得长生，居仙村。乐道者，寻其根。审五行，定铢分。谛思之，不须论。深藏守，莫传文。 

注云：此段浅近，言得药之士，更无怠荒，暂时不离，勤勤咐嘱。句句明白，不必再释。若丹已成，婴儿渐大，不妨行九载向上之功也。 
御白鹤，驾龙鳞。游太虚，谒仙君。録天图，号真人。 
注云：此系丹成道备，行满成功之事。然功高德重，则效验有不能尽述者。缘夫至道，上天所宝，善根上智，勤行不怠，性命双修，形神俱妙，与道合真，德重功高。一如懋赞之辞，谒仙君而号真人也。人人可以作此大功德，成此大自在，勿以事难而自弃，勿以缘浅而不修。老子、张、葛亦人尔，非天上落下底；释迦、达摩亦人尔，非地下涌出底。坚心勇猛，事皆易成，志士修行，深思勉力。 

补塞遗脱章第三十四 
参同契者，敷陈梗概，不能纯一，泛滥而说，纤微未备，阙略仿佛。今更撰录，补塞遗脱，润色幽深，钩援相逮，旨意等齐，所趋不悖，故复作此，命三相类，则大易之情性尽矣。 
乙「浮右」丁「文火」已物   辛「世银」癸「真铅」五位相得 
三木      二火      五土   四金      一水 
甲「沉左」丙「武火」戊药   庚「世金」壬「真汞」而各有合 
大易性情，各如其度。黄老用究，较而可御。炉火之事，真有所据。三道由一，俱出径路。枝茎华叶，果实垂布，正在根株，不失其素。诚心所言，审而不误。象彼仲冬节，竹木皆摧伤。佐阳诘贾旅，人君深自藏。象时顺节令，闭口不用谈。天道甚浩广，太玄无形容，虚寂不可睹，匡廓以消亡。谬误失事绪，言还自败伤。别序斯四象，以晓后生盲。 

注云：此章补塞遗脱，中存口诀，隐而不露。注者到此当体获麟之意。况其戒云：“闭口不用谈。”又云：“言还自败伤。”一举双明，其意远矣。是书有大解脱，有大神通，若得闻是书，蛇虎不能伤；得诵是书，疫痢不敢作；得明是书，地狱不拘摄；得行是书，天堂自快乐。是书在处，空中常有金光交射，虚空生白，人若见之，延寿六六，供养信受，其福无边，况坚修而勤行乎? 

自叙启后章第三十五 
会稽鄙夫，幽谷朽生，挟怀朴素，不乐权荣，棲迟僻陋，忽略利名，执守恬淡，希时安宁，晏然闲居，乃撰斯文。歌叙大易，三圣遗言，察其旨趣，一统共论。务在顺理，宣耀精神。神化流通，四海和平。表以为历，万世可循。序以御政，行之不繁，引内养性，黄老自然，含德之厚，归根返元。近在我心，不离己身，抱一毋舍，可以长存。配以伏食，雄雌设陈。挺除武都，八石弃捐。审用成物，世俗所珍。罗列三条，枝茎相连。同出异名，皆由一门。非徒累句，谐偶斯文，殆有其真，砾硌可观。使予敷伪，却被赘愆。命参同契，微览其端，辞寡意大，后嗣宜尊。委时去害，依托丘山。循游寥廓，与鬼为邻。化形而仙，沦寂无声。百世而下，遨游人间。敷陈羽翮，东西南倾。汤遭厄际，水旱隔并。柯叶萎黄，失其华荣。吉人相乘负，安稳可长生。 

注云：上阳子乃重宣此义，而说偈曰：“安稳可长生”，长生无劫年。大道难思议，还丹岂变迁?火陈金为体，土克水为圆。初伏十六两，咽吞上下弦。常配以伏食，归根而还原。草木非同类，金石皆弃捐。审用窥造物，世俗珍此铅。清净得真修，殷勤蕲自然。上圣宝金经，积功善结缘。炁炼玄元始，太上命精延。刀利高嵯峨，育帝摄上玄。泥丸耀神辉，赫赤复八骞。大罗齐玉京，丹凤回蹁跹。洞章振九都，鬼魔咸首愆。扬枝甘露浆，铺叙聆真诠。浩灵布元梵，劫劫金口宣。斋戒诵一遍，积逮沉疴痊。七遍至九遍，乾坤逆回旋。百遍至千遍，奏名玉帝前。万遍不辍休，火里生金莲。种名无色界，给君度大千。金童散天华，玉女掌琼筵。灵风响层霄，梵炁盈芝田。五老勒籙籍，四协较宸篇。景霞荫羽盖，太清浮紫烟。渺渺龙汉上，铨功诣瑛鲜。金光焕万丈，亿劫亘绵绵。神霄九阳会，洞妙高上仙。 

