金丹四百字彭好古注解金丹四百字彭好古注解
[ 回复本贴 ] [ 跟从标题 ] [ 关闭本窗口 ]


      金丹四百字彭好古注解
       
       
       宋　天臺張紫陽真人　　著
      西陵一壑居士彭好古　注解
       　
      　
      序
      　七返九還金液大丹者，七以火数，九乃金数。以火煉金，返本還元，謂之金丹。
      　以身心分上下両弦，以神気別冬夏二至，以形神契坎離二卦。以東魂之木、西魄之金、南神之火、北精之水、中意之土，是以攅簇五行。
      　以含眼光，凝耳韻，調鼻息，緘舌気，是為和合四象。
      　以眼不視而魂在肝，耳不聞而精在腎，舌不声而神在心，鼻不香而魄在肺，四肢不動而意在脾，故名曰五気朝元。
      　以精化為気，以気化為神，以神化為虚，故名曰三花聚頂。
      　以魂在肝而不従眼漏，魄在肺而不従鼻漏，神在心而不従口漏，精在腎而不従耳漏，意在脾而不従四肢孔竅漏，故曰無漏。
      　精、神、魂、魄、意，相与混融，化為一気，不可見聞，亦無名状，故曰虚元。
      　煉精者，煉元精，非淫泆所感之精。煉気者，煉元気，非口鼻呼吸之気。煉神者，煉元神，非心意念慮之神。故此神、気、精者，与天地同其根，与万物同其体。得之則生，失之則死。以陽火煉之，則化成陽気，以陰符養之，則化成陰精。故曰：見之不可用，用之不可見。
      　身者，心之宅。心者，身之主。心之猖狂如龍，身之獰悪如虎。身中有一点真陽之気，心中有一点真陰之精。故曰：二物。
      　心属乾，身属坤，故曰乾坤鼎器。
      　陽気属離，陰精属坎，故曰：烏兔薬物。
      　抱一守中，煉元養素，故曰採先天混元之気。
      　朝屯、暮蒙，昼午、夜子，故曰行周天之火候。
      　木液旺在卯，金精旺在酉，故当沐浴。
      　震男飲西酒，兌女攀北花，巽風吹起六陽，坤土蔵蓄七数，故当抽添。
      　夫採薬之初，動乾坤之槖籥，取坎離之刀圭。初時如雲満千山，次則如月涵万水，自然如亀蛇之交合，馬牛之歩驟。龍争魂，虎争魄，烏戦精，兔戦神，恍惚之中見真鉛，杳冥之内有真汞。以黄婆媒合，守在中宮。鉛見火則飛，汞見火則走。遂以無為油和之，復以無名璞鎮之。鉛帰坤宮，汞帰乾位，真土混合，含光黙黙。火数盛則燥，水銖多則濫。火之燥，水之濫，不可以不調堡，故有斤両法度。
      　修煉至此，泥丸風生，絳宮月明，丹田火熾，谷海波澄，夾脊如車輪，四肢如山石，毛竅如浴之方起，骨脈如睡之正酣，精神如夫婦之歓合，魂魄如母子之留恋，此乃真境界也，非譬喩也。
      　以法度煉之，則聚而不散。以斤両煉之，則結而愈堅。魂蔵魄滅，精結神凝，一意冲和，肌膚爽透。随日随時，漸凝漸聚，無質生質，結成聖胎。
      　夫一年十有二月，一月三十日，一日百刻。一月総計三千刻，十月総計三万刻。行住坐臥，綿綿若存。胎気既凝，嬰児顕相，玄珠成象，太乙含真。
      　三万刻之中，可以奪天上三万年之数。何也。一刻之工夫，自有一年之節候。所以三万刻，可以奪三万年之数也。故一年十二月，総有三万六千之数。雖愚昧小人行之，立躋聖域。奈何百姓日用而不知元精喪也，元気竭也，元神離也。是以三万刻，刻刻要調和。如有一刻差違，則薬材消耗，火候虧缺。故曰：毫髪差殊不作丹。
      　是宜刻刻用事，用之不労。真気凝結，元神広大。内則一年煉三万刻之丹，外則奪三万年之数。大則一日結一万三千五百息之胎，小則十二時行八万四千里之気。故曰奪天地一点之陽，採日月二輪之気。
      　行真水於鉛炉，運真火於汞鼎。以鉛見汞，名曰華池。以汞入鉛，名曰神水。
      　不可執於無為，不可形於有作，不可泥於存想，不可著於持守，不可枯坐灰心，不可盲修瞎煉。惟恐不識薬材出処，又恐不知火候法度。
      　要須知夫身中一竅，名曰玄牝。此竅者，非心，非腎，非口，非鼻，非脾胃，非谷道，非膀胱，非丹田，非泥丸。能知此一竅，則冬至在此矣，薬物在此矣，火侯亦在此矣，沐浴亦在此矣，結胎亦在此矣，脱体亦在此矣。
      　夫此一竅，亦無辺旁，更無内外，乃神気之根，虚無之谷。在身中求之，不可求於他也。
      　此之一竅，不可以私意揣度，是必心伝口授。苟或不尓，皆妄為矣。
      　今作此《金丹四百字》，包含造化之根基，貫穿陰陽之骨髄。使煉丹之士，尋流而知源，捨妄以従真，不至乎忘本逐末也。
      　夫金丹於無中生有，養就嬰児，豈可泥象執文，而溺於旁蹊曲径。然金丹之生於無，又不可為頑空。当知此空，乃是真空，無中不無，乃真虚無。今因馬自然去，講此数語，汝其味之。
      　紫陽張伯瑞序
       
      １　　真土擒真鉛，真鉛制真汞。鉛汞帰真土，身心寂不動。
      　人之初生，天一生坎水為腎。腎水沈重象鉛。腎生気，気中一点真一之精，是為真鉛。地二生離火為心，心火飛揚象汞。心生液，液中一点正陽之気，是為真汞。坎中有「戊土」，離中有「己土」，水本陰，而陰中有真陽，火本陽，而陽中有真陰，是為真土。陰交於陽，陽交於陰，全憑真土。
      　真鉛，即身中之「気」，真汞，即心中之「神」。真土，即身心中之「意」也。誠能運吾之真意，使汞常迎鉛，鉛常制汞，鉛汞帰真土，則神気渾融，性情合一，而身心寂然不動矣。雖曰不動，其實如如之中有了了，冥冥之中有昭昭，妄心已除，而照心不昧。肉身若死，而法身常生。非墜頑空而甘枯槁也。
       
      ２　　虚無生白雪，寂静発黄芽。玉炉火温温，金鼎飛紫霞。
      　虚無寂静，下手採薬之功夫。「白雪」「黄芽」，吾身薬生之景象。然以「白雪」帰「虚無」，以「黄芽」帰「寂静」，亦自有辯。「白雪」自虚空而生，「黄芽」須火養而生，以火能生土也。時当姤卦，天交於地，虚無則白雪自生；時当復卦，地交於天，寂静則黄芽自発。正如天地之間，陽極而陰，則白雪自天而飛；陰極而陽，則黄芽自地而長。
      　「玉鑪」即「黄庭」，「火」即「神」。以神馭気，火在玉鑪之中。温温者，行火之候。鼎者，乾位，神之本宮。黒変紅為紫，火飛上為霞。霞与火，非二物也。「玉鑪火温温」，乾宮之神，照入於坤宮之内。至於「鼎上飛紫霞」，則坤受乾火，発現於坤宮之表有飛象矣。
       
      ３　　華池蓮花開，神水金波静。夜深月正明，天地一輪鏡。
      　紫陽本序云：「以鉛見汞，名曰華池，以汞入鉛，名曰神水」。即此而観，「華池」為命蒂，「神水」為性根。欲性命渾融，始以汞投鉛，次以鉛制汞。坎宮真一之精，載正陽之気而上升，気象似蓮花之開矣。離宮正陽之気，随真一之精而下降，安浄似金波之浄矣。至時之将子，水清金白，而性命神気両相渾合矣。故曰：天地一輪鏡。只在以性合命，凝神入気穴是也。昔人謂煉丹無別法，但引神水入華池，萬事畢矣。正言此意。
       
      4　　硃砂煉陽気，水銀烹金精。金精与陽気，硃砂而水銀。
      　硃砂，是液中正陽之気；水銀，是気中真一之精。補離宮之陰，液中採取真一之精。金精与陽気，以陽火煉之，則如硃砂；以陰符養之，則如水銀，非二物也。
       
      ５　　日魂玉兔脂, 月魄金烏髄。衿来帰鼎中，化作一泓水。
      　太陽木火為日魂，魂蔵神，而陽中有陰。陰即月魄，日非月無以生其光，故曰「玉兔脂」，脂従精也。太陰金水為月魄，魄蔵精，而陰中有陽。陽即日魂，月非日無以成其体，故曰「金烏髄」，髄従神也。猶硃砂是日中之精，中感月華而生真気。水銀是月中之華，中感日精而生真鉛。大修行人，上士以神化気，以気化精；中士以精留気，以気留神。精神渾合，調和於寶鼎之中，則甘露自降，而為一泓水矣。
       
      ６　　薬物生玄竅、火候発陽炉。龍虎交会罷、宝鼎産玄珠。
      　玄竅，即玄牝。玄陽而牝陰，総謂之玄竅。人身下田為炉，乃神之所棲，火発於此，故曰陽炉。炉上，則鼎也。静極而動，薬物自生，時当採取。得薬之後，苟無火候以烹煉之，其薬復散，玄珠何従而産哉。是必「撥転頂門関捩子，奪取驪龍頷下珠」。
      　薬即是火，火即是薬，薬火合一，則龍虎交会，而懸胎宝鼎，自産黍米之玄珠矣。然必玄竅生薬，方可陽炉発火。若機未至，而先助長，則外火雖行，内符不応，適以自焚其躯耳。大抵神気和融，則玄竅自見。玄竅既見，則火候自知。火侯既知，則龍虎自併。龍虎既併，則玄珠自成。其妙在動静之間，不差毫髪可也。
       
      ７　　此竅非凡竅、乾坤共合成。名為神気穴、内有坎離精。
      　此竅即上玄竅。以其不属有無，不落方体，超乎身心之外，出乎恍惚之間。故曰「非凡竅」。人身上乾而下坤，乾之中爻索坤而成坎，坎居坤位，而気居之。坤之中爻索乾而成離，離寄乾位，而神居之。神者，心中之汞也；気者，身中之鉛也。心為神室，身為気府。故曰：「名為神気穴」。身中有一点真陽之気，気属離。心中有一点真陰之精，精属坎。故曰：「内有坎離精」。
       
      ８　　木汞一点紅、金鉛四斤黒。鉛汞結成珠、耿耿紫金色。
      　心中一点真陰之精，名曰「木汞」，木数三。内涵真陽之気為一，故曰「一点」。木能生火，火色紅，故曰「一点紅」。身中一点真陽之気，名曰「金鉛」，金数四，故曰「四斤鉛色黒」。金水同宮，故曰「四斤黒」。初以紅入黒，次錬黒入紅，紅黒相投，結成黍米之珠於寶鼎，而耿耿如紫色矣。紅与黒相間其色紫，故曰「紫金色」。然鉛汞非有定物，紅黒非有定色，一点四斤，亦非定数也。得意者当自知之。
       
      ９　　家園景物麗、風雨正春深。犁鋤不費カ、大地皆黄金。
      　「家園」者，身中之真土也。「景物」者，身中薬物景象也。時遇一陽来復之際，但鼓巽風以吹坤上，即引神水以潤華池，及至三陽交泰之時，亦慎不費採取之力，但勿忘助，而大地黄芽，自土中而迸出矣。謂之金者，言其結成金丹也。
       
      １０　　真鉛生於坎、其用在離宮。以黒而変紅、一鼎雲気濃。
       
      　腎生気，気中真一之水為真鉛。真一之水，則離宮正陽之気，見液相合，気中収取真一之水，非液中探取正陽之気，使母子相逢而相顧恋，則金隠於水，無由上升。蓋以神馭気，千古伝心之要訣也，故曰「其用在離宮」。体在坎而用在離也。
      　鉛既以火而出，水則以黒変紅，薬即是火。但見自三関路頭，以抵九重天上。油然而興，霏然而升，翕然而蒸，靄然而凝，而其気如雲之濃，上升鼎内矣。
       
      １１　　真汞産於離、其用却在坎。奼女過南園、手持玉橄欖。
       
      　汞離産自離宮，然非得北方之正気以制伏之，則常欲去人，不得凝聚，故曰：「其用卻在坎」。奼女者，汞也。南園者，離也。離中之汞，一見坎中之鉛，則鉛汞相投，將舎離宮而同降坎位，故曰「過南園」。一過南園，而汞成白雪矣。「玉」者，象其色之白也，「橄欖」者象其不方不圓也。
        
      １２　　震兌非東西、坎離不南北。斗柄運周天、要人会攅簇。
      　震東兌西，離南坎北，八卦之方位。天道運行，無時休息，而斗柄転移，逐月各指一方。陰陽寒暑，不愆其期。人身一天地也，自玄谷上泥丸，復下重楼，以帰北海，謂之周天，其斡旋之機，亦由乎斗柄。
      　一年十二月，一月三十日，共三百六十日，一日一百刻，一年計三萬六千刻。一日之功可奪三萬六千刻之気。言脩丹之士，運周天火侯於一日之内，以一日易一年，以十二時易十二月，攅年於一日，簇月於一時，惟随斗柄以爲転運，而東西南北不必言矣。斗柄一差，則時令乖忒，慎之慎之！
        
      １３　　火候不須時、冬至豈在子。及其沐浴法、卯酉時虚比。
      　火之爲物，太大則炎，太小則冷，要在調和得中，故火必曰侯。一時有六候。候者，吾身之節候。何時而有，吾身静極而動，在月即爲冬至，在日即爲子時，迎此機而與之倶動，則火候在此矣。
      　大抵一陽升爲子，一陰降爲午，陽升陰降爲卯，陰升陽降爲酉。所謂不刻時中分子午，非必以冬至爲子，夏至爲午，兔鶏之月爲卯酉也。如外丹，進火爲子，抽火爲午，不増火、不減火，爲沐浴。不拘子午，亦不拘卯酉也。
        
      １４　　烏肝与兔髄、擒来共一処。一粒復一粒、従微而至著。
       
      　人稟天地真元之氣，三百八十四銖，共重一斤，八両日之精，故曰「烏肝」，即木液也。八両月之精，故曰「兔髄」，即金精也。金木間隔，仮戊己爲媒娉，用火鍛煉，日生一粒，如忝米大，重一銖八釐，自徴至著，積銖而成両，三十日重三十八銖四絲。三百日，重三百八十四銖，方圓一寸，而重一斤矣。
       
      １５　　混沌包虚空、虚空括三界。及尋其根源、一粒黍米大。
       
      　「有世界，則有三才；有三才，則有虚空；有虚空，則有渾沌。渾沌包虚空，虚空括三界」，及尋吾身受気之初，不過一粒大如黍米。此人生之根源，而脩丹者之所當知也。故曰：「有人要覓長生訣，只去捜尋造化根。」
       
      １６　　天地交真液、日月含真精。会得坎離基、三界帰一身。
       
      　心液下降，腎氣上升，液與気総名曰液。天地交真，液也。魂為烏精，魄爲兔髄，総名曰精。日月含真，精也。坎属陰，坎中蔵戊，戊為陽土，是陽者，坎之基也；離属陽，離中己土基始於陰，則身中天地，身中日月，皆由真土爲之運用，而三界帰於一身矣。離中藏己，己爲陰土，是陰者，離之基也。會得坎中戊土基始於陽，離中己土宴始於陰，則身中天地，身中日月，皆由真土爲之運用，而三界帰於一身矣。
       
      １７　　龍従東海来、虎向西山起。両獣戦一場、化作天地髄。
      　心中正陽之気，爲龍，木能生火，震属木，故龍從東方來；腎中真一之精，爲虎，金能生水，兌属金，故虎向西山起。若使龍吟雲起而下降，虎嘯風生而上升，二獣相逢，交戦於黄屋之前，則龍呑虎髄，虎啖龍精，風雲慶会，混合爲一，而化爲天地之髄矣。
       
      １８　　金花開汞葉、玉蒂長鉛枝。坎離不曾間、乾坤経幾時。
      　金花，本真鉛借汞成胎，玉蒂本真汞借鉛成形。人身汞爲神，鉛爲氣，「金花開汞葉」者，恍恍惚惚水中生神也；「玉帯長鉛枝」者，窈窈冥冥火中生精也。得訣者，坐至金花顯露，玉蒂滋萌，則鉛汞之枝葉已茂。此時正宜採薬進火，使坎離運行於東西，乾坤周回於上下，一往一復，一升一降，如環無端，不可有頃刻之停。蓋未得薬時，須要認汞葉之開，與鉛枝之長，既得薬後，又要知往復之妙，升降之宜，方爲始終兼尽，而聖胎圓成矣。苟乾坤坎離，不循環於十月之中，則鼎器薬物，暫得竟失，金花烏保其不謝，玉蒂保其不凋耶。
       
      １９　　沐浴防危険、抽添自謹持。都来三万刻、差失恐毫厘。
      　一年十二月，共計三萬六千刻，攅簇一日之内。十二月之中，十月行火侯。陽生，則探薬於子宮，而使之逆升，謂之抽鉛。陰生，則退火於午位，而使之順降，謂之添汞。其余両月，卯月益水安金，酉月行火止水，只行水候，不行火候，謂之沐浴。以卯月生中有殺，酉月殺中有生，防火之太燥而有危険也。除両月六千刻止，十月三萬刻，故曰「都來三萬刻」三萬刻工夫，毫釐有差，則陰陽差互，惟既防危険，又知謹持，專心致志於一圏之中，與動倶現，與静倶隠。期年可以養成嬰児，而爲超脱之仙矣。
       
      ２０　　夫婦交会時、洞房雲雨作。一載生個児、個個会騎鶴。
      　夫婦者，身中真陰真陽也。真陰真陽，得真土爲媒娉，結爲夫婦，洞房交結，雲騰雨施。一年之内，十月懐胎，両月沐浴，胎完気足，産個嬰児，便跨鶴自泥丸宮出矣。九載生九個，故曰「個個」。千百億化身，無非一身，非真有九個也。嬰児爲孩，亥子交會，合爲孩字，此結胎下手之要也。
       
       
      《仙学研究舎》 THE INSTITUTE OF INNER ELIXIR
      http://www2s.biglobe.ne.jp/~xianxue/
      Input by Kazejiro 
       
       




      本贴由windmills于2001年5月28日20:58:25在乐趣园〖佛道修行漫谈〗发表.



      本贴内容不代表乐趣园立场,欢迎来netsh.com建立自己的乐趣俱乐部


      原标题:【金丹四百字】是windmills在2001年5月25日17:17:27发表
      本贴跟从标题: 

[ 回复本贴 ] [ 跟从标题 ] [ 关闭本窗口 ] [浏览15次]



 
      选择类别: 推荐给朋友 有害信息举报
      朋友Email:
      您的Email:
      留言：
       



      
